vnews - Buffet ehgai hunna kaabo thaketheege therein enme rahkaatheri noon ehchakee kobaa?\nބުފޭއެއްގައި ހުންނަ ކާބޯތަކެތީގެ ތެރެއިން އެންމެ ރައްކާތެރި ނޫން އެއްޗަކީ ކޮބާ؟\nބުފޭއެއްގައި ތައްޔާރުކޮށްފައިވާ ކާބޯތަކެތި -- ފޮޓޯ: އޭއޯއެލް\nރެސްޓޯރެންޓް އަދި ކެފޭތަކުގައި މެންދުރާއި ރޭގަނޑުގެ ނާސްތާއަށް ތައްޔާރުކޮށްފައިވާ ބުފޭއަކީ ގިނަ ބައެއްގެ ޝައުގުވެރިކަން ހުއްޓޭ އެއްޗެކެވެ.\nމި ބުފޭތަކަކީ ގިނަ ވައްތަރުތަކުގެ ކާނާއަށް އިންސާފުކޮށްލުމަށް ލިބޭ ރަނގަޅު ފުރުސަތެކެވެ. ތަފާތު ވައްތަރުގެ ކުޅި އަދި ފޮނިކާތަކެއްޗެކެވެ. ސޫޕް އަދި ސެލެޑް އެވެ. އަދި ބައެއް ރެސްޓޯރެންޓުތަކުގައި ރޭގަނޑުގެ ނާސްތާއަށް ތައްޔާރުކޮށްފައިވާ ބުފޭއިން ފެންނަ އެއް ވައްތަރަކީ ސީފުޑް ނުވަތަ ކަނޑު މަހުގެ ބާވަތްތަކެވެ.\nމިއީ ދިވެހީންގެ ތެރެއިންވެސް ގިނަ ބަޔަކު ޝައުގުވެރިވާ އެއްޗެކެވެ. ނަމަވެސް ކަނޑު މަހުގެ ބާވަތްތައް ކެއުމުގެ ކުރިން ވިސްނަންޖެހޭ ބައިވަރު ކަންތައްތައް ހުރެ އެވެ. ސަބަބުތައް ބައިވަރެވެ. އެއް ސަބަބަކީ ކަނޑު މަހުގެ ބާވަތްތަކަކީ ތާޒާކޮށް ނޫނީ ކެއުމަށް ރަނގަޅު އެއްޗެއް ނޫނެވެ. އެހެންކަމުން ބުފޭއެއްގައި ތައްޔާރުކޮށްފައިވާ ކާބޯތަކެތީގެ ތެރެއިން ކެއުމަށް އެންމެ ރައްކާތެރި ނޫން އެއްޗަކީ ކޮބާތޯ މިއީ ބައެއް މީހުން އުފައްދާނެ ސުވާލެއް ކަމަށް ގަބޫލުކުރެވެ އެވެ.\nމަޝްހޫރު ސޯޝަލް ނެޓްވޯކިންގް ސައިޓް "ރެޑިޓް"ގެ "އާސްކް މީ އެނީތިން" ކިޔާ ސެޝަނެއްގައި ރެސްޓޯރެންޓް ހިންގާ ފަރާތަކުންވަނީ މި ސުވާލުގެ ޖަވާބު ދީފަ އެވެ. މި ސުވާލުގެ ޖަވާބަކީ ބުފޭއެއްގައި ތައްޔާރުކޮށްފައިވާ ކާބޯތަކެތީގެ ތެރެއިން އެންމެ ބޮޑު އިސްކަމެއް ދޭން ޖެހެނީ ސީފުޑްއަށް ކަމެވެ. އަދި ހާއްސަ ގޮތެއްގައި "ކްރެބް ފީޓް" ނުވަތަ ކަކުނި މަހަށެވެ. ބުފޭއެއްގައި ކަކުނި މަސް ހުރެއްޖެ ނަމަ އެތަކެތި ނުކެއުމަށް އެ ރެސްޓޯރެންޓް ހިންގާ ފަރާތުން ވަނީ އިލްތިމާސްކޮށްފަ އެވެ\nމިކަމުގެ ފަހަތުގައިވާ ސަބަބަކީ ކޮބައިތޯ އެވެ؟ އާންމު ގޮތެއްގައި ސީފުޑް ވިއްކާ މާރުކޭޓްތަކުގައި ވިއްކަން ހުންނަ ކަކުނި މަހަކީ ގިނަ ދުވަސްވެފައި ހުންނަ އެއްޗިއްސެވެ. ސަބަބަކީ ސީފުޑްގެ ބާވަތްތަކުގެ ތެރެއިން ކަކުނި މަހުގެ ކުރިން އެހެން ހުރިހާ ވައްތަރެއް ވިކި ހުސްވާތީ އެވެ. އަދި ކަކުނި މަހަކީ އެހާ ގިނައިން ގަންނަ އެއްޗަކަށް ނުވާތީ އެތަކެތި ގިނަ ދުވަސްތަކެއް ވަންދެން މާރުކޭޓުގައި ވިއްކަން ހުންނާތީ އެވެ. އަދި މިތަކެތި ގަންނަ ފަރާތްތަކުން މި ތަކެތި ރަނގަޅަށް ނުކައްކާ ވިއްކަން ނެރޭ ކަމަށްވެސް ރެސްޓޯރެންޓް ހިންގާ ފަރާތުން ބުންޏެވެ.\nދެން އޮތީ ބުފޭއަކުން ލިބޭނެ އެންމެ ތާޒާ އެއްޗަކީ ކޮން އެއްޗެއްތޯ އެވެ؟ މި ސުވާލުގެ ޖަވާބުން ހައިރާން ކުރުވި ނަމަވެސް ޖަޕާނުގެ މަޝްހޫރު ކެއުމެއް ކަމަށްވާ ސޫޝީ އެވެ. މިއީ ސިއްހަތާއި ބެހޭ މިންގަނޑުތަކުގެ ދަށުން ވަރަށް ބަލައިގެން ތައްޔާރުކޮށްފައި ހުންނަ އެއްޗެކެވެ.\nފޮނިކާތަކެއްޗަށް ބަލާލާއިރު ޗީޒް ކޭކް އަދި ސްޕޮންޖް ކޭކަކީ ގިނަ ފަހަރަށް އެއް ތަނަކުން ތައްޔާރުކޮށްފައި ހުންނަ އެއްޗެކެވެ. ނަމަވެސް ކޭކު ތައްޔާރުކުރުމުގައި އޭގެ އުމުރު ދިގުކުރުމަށް ބޭނުންކުރާ ޕްރިޒަވޭޓިވްސް ބޭނުން ކުރާ މިންވަރު ދަށްވުމުގެ ސަބަބުން ބުފޭތަކުން ލިބޭ ކޭކު ފަދަ ތަކެތި ގިނަ ފަހަރަށް ހުންނާނީ ކޮންމެވެސް ވަރަކަށް ހަރުވެފަ އެވެ. މިއީ ބައެއް ކަސްޓަމަރުން ވަރަށް އާންމުކޮށް ޖައްސާ މައްސަލަ އެކެވެ. ބައެއް ކާބޯތަކެތީގެ ތާޒާކަން ގެއްލިފައިވާތީ ކުރާ ޝަކުވާ އެވެ.\nދެން އޮތް ސުވާލަކީ ބުފޭގައި ހުންނަ ކުކުޅުން ހަދާފައިވާ އެއްޗެހި އަވަހަށް ހުސްވާ ސަބަބަކީ ކޮބައިތޯ އުފެދޭ ސުވާލެވެ. މި ސުވާލުގެ ޖަވާބަކީ ކުކުޅަކީ ރަނގަޅަށް ކައްކަން ގިނަ ވަގުތު ހޭދަވާ އެއްޗަކަށްވުމުގެ ސަބަބުން ކުކުޅު ބޭނުންކޮށްގެން ހަދާ ތަކެތީގެ މިންވަރު މަދުވަނީ އެވެ.\nބުފޭއަށް ފަހު އެ ބުފޭއަކަށް ތައްޔާރުކޮށްފައިވާ ކާބޯތަކެތީގެ ތެރެއިން ބާކީވާ ތަކެއްޗަށް ހަދަނީ ކިހިނެއްތޯ އެވެ އެ ތަކެއްޗަކީ އަނެއް ދުވަހު ތައްޔާރުކުރާ ކޮންމެވެސް ސޫޕްއެއް ނުވަތަ އެހެން ޑިޝްއެއް ތައްޔާރުކުރުމަށް ބޭނުންކުރާ ތަކެއްޗެވެ. ބުފޭއަކުން ދެން ކާ ފަހަރަކު މި ކަންތައްތަކާއި މެދު ވިސްނާލަންވާނެ އެވެ.\nހައްޖުގެ އަޅުކަމަށް ޕެންޝަން ފައިސާ ދޫކުރަން ކޮމިޓީން ފާސްކޮށްފި


ބަހިއްޔާ ޕްރީ ސްކޫލުގައި ކިޔަވައިދޭނީ ވިލާ ކޮލެޖުގެ ކަރިކިއުލަމަށް\nމިއަހަރު ދިރާސީ އަހަރު ފެށޭއިރު ބަހިއްޔާ ޕްރީ ސްކޫލުގައި ކިޔަވައިދޭނީ ވިލާ ކޮލެޖުގެ ކަރިކިއުލަމާއެއްގޮތަށް ކަމަށް އޭދަފުށީ ކައުންސިލުން ބުނެފި އެވެ.\nބަހިއްޔާ ޕްރީ ސްކޫލުގެ ހިންގުން ވިލާ ކޮލެޖާ ހަވާލުކުރުމާބެހޭގޮތުން ފުރަތަމަ ފަހަރަށް ރައްޔިތުންނާ މައުލޫމާތު ހިއްސާކުރައްވަމުން ކައުންސިލުން ބުނީ، ޕްރީސްކޫލު ވިލާކޮލެޖާ ހަވާލުކޮށްގެން ހިންގުމަށް މިހާރުއޮތީ ކޮންޓްރެޓްގައި ސޮއިކުރެވޭ ހިސާބުގައި ކަމަށާއި ދެތިންމަސްދުވަހުގެ ތެރޭގައި އެގްރީމެންޓްގައި ސޮއިކުރެވޭނެ ކަމަށެވެ. އަދި ކިޔެވުން ފެށޭއިރު ކޮންޓްރެކްޓަގައި ސޮއިނުކުރެވުނު ނަމަވެސް ދިރާސީ އަހަރު ފެށޭއިރު ކިޔަވައިދޭން ފަށާނީ ވިލާ ކޮލެޖުގެ ބެލުމުގެދަށުން އެ ކޮލެޖުން ތައްޔާރުކުރަމުންދާ ކަރިކިއުލަމާ އެއްގޮތަށް ކަމަށްވެސް ކައުންސިލުން ބުންޏެވެ.\nރައްޔިތުންނާ މައުލޫމާތު ހިއްސާކުރައްވަމުން ޝަކީލު ވިދާޅުވީ ބަހިއްޔާ ޕްރީ ސްކޫލުގެ ފެންވަރު މަތިކުރުމަށްޓަކައި ކައުންސިލުން ވިލާ ކޮލެޖަށް ވެދެވެންއޮތް އެހީތެރިކަމެއް ވެދެއްވާނެ ކަމަށެވެ. އަދި އެއީ އަގުދަށްކުރަން ވިޔަސް ނުވަތަ ސަރުކާރުން ޕްރީ ސްކޫލު ހިންގުމަށްޓަކައި ލިބޭ އެހީ އެއް ހޯދައިގެންވެސް އެހީތެރިވެދެއްވާނެކަމަށް ޝަކީލު ވިދާޅުވި އެވެ.\n“އެގޮތުން ވިލާ ކޮލެޖުގެ ބޭފުޅުން ވިދާޅުވެފައޮތީ އެބޭފުޅުންނަށް އިންޓަނޭޝަނަލް ފެންވަރަށް ބަހިއްޔާ ޕްރީ ސްކޫލު ހެދުމުގެ ކެޕޭސިޓީ އޮތްކަމަށް، އެކަމަކު އެބޭފުޅުން ބޭނުންވޭ ރައްޔިތުން ބޭނުންވަނީ ކޮންފެންރަކަށްތޯ ބަހިއްޔާ ސްކޫލު ހިންގަން، ނޫނީ ރައްޔިތުންނަށް އެކަން ކުރެވޭނީ ކޮންފެންވަރެއްގައި އެކަން ކޮށްގެންތޯ؟ ރައްޔިތުންގެ ފުދުންތެރިކަން ހުންނަވަރަކަށޭ އެކަން ގެންދެވޭނީ،” ޝަކީލު ވިދާޅުވި އެވެ.\nމިއަހަރު ވިލާ އިން ޕްރީ ސްކޫލު ހިންގި ނަމަވެސް ބޮޑު ފީއެއް ނަގަން ގަސްތުނުކުރާ ކަމަށާއި މިއަހަރުވެސް ފީ އެއްގެ ގޮތުގައި ނަގާނީ ހަމަ ކުރިންސް ނެގި 50ރ ކަމަށް ކައުންސިލުން ބުންޏެވެ. ނަމަވެސް 250ރ. އަށްވުރެ އަގުބޮޑު ނުވާނެ ގޮތަކަށްފީނަގައިގެން އިންޓަނޭޝަނަލް ފެންވަރަށް ހިނގައިދެވޭތޯ ބަލާނެކަމަށް ވިލާއިން ބުނެފައިވާ ކަމަށް ރަށުކައުންސިލުނ ބުންޏެވެ.\n“ފީ ބޮޑުކުރާނީ ރައްޔިތުންނަށްވެސް ބަލައިގަނެވޭނެ ހިސާބުން. އެއްއަހަރުވަރު މަސައްކަތް ކޮށްފައި. އޭގެ ފަހުން ފީ އަށް ބަދަލު ގެންނަން އެބޭފުޅުން ވިސްނާފައޮތީ. އޭރުން ރައްޔިތުންނަށްވެސް މިކަން ބަލައިގަނެވޭނެ ހިސާބަށް މިކަން ގެންގޮސް ދެވޭނެކަމަށް އެ ބޭފުޅުންވަނީ ވިދާޅުވެފައި. ވިލާކޮލެޖުން ގަބޫލެއް ނުކުރަމޭ ހަމަ ޓަސްލާފަ އަރާ އެ ސްޓޭޖު ހިފޭނެ ކަމަށް” ޝަކީލު ވިދާޅުވި އެވެ.\nވިލާ ކޮލެޖުންދަނީ ކައުންސިލާއި ގުޅިގެން މިރަށުގައި މަތީ ތައުލީމުގެ ކޯސްތަކެއް ފެށުމަށްވެސް ތައްޔާރުވަމުންނެވެ.


Hivvaru ebahuri tha? Mandhee akah veveytho balamaa! | Mihaaru\nމަންދީ "މިހާރާ" ވާހަކަ ދައްކަނީ: ބަރުދަން ލުއި ކުރުމަށް އޭނާ ވަނީ ކެއުމަށް ބޮޑެތި ބަދަލުތަކެއް ގެނެސްފައި-- މިހާރު ފޮޓޯ: މުހައްމަދު ޝަރުހާން\nމަންދީ "މިހާރަ"ށް އިންޓަވިއުދެނީ: އޭނާގެ ކެއުމަށް ގެނައި ބަދަލުން ގިނަ ބަޔަކު ފިލާވަޅު ލިބިގަތް-- ފޮޓޯ: މުހައްމަދު ޝަރުހާން/މިހާރު\nހިތްވަރު އެބަހުރިތަ؟ މަންދީ އަކަށް ވެވޭތޯ ބަލަމާ!\n24 މެއި 2016 - 13:45\nހެނދުނު ތެދުވެ، ރޮއްޓާއި ރިހަ އެވެ. ނުވަގަޑި އަށް ވަރުގަދަ ސައެކެވެ. މެންދުރު 12 ޖަހާއިރު އަނެއްކާ ކެއުންގަނޑެކެވެ. ދޭއް ޖަހާއިރު އެއީ އަސްލު މެންދުރު ކެއުންގަނޑުގެ ވަގުތެވެ. ތެޔޮ ހެދިކާތަކާ އެކު ހަތަރެއް ޖަހާއިރު ހަވީރު ސައެވެ. އަނެއްކާ ހައެއް ޖަހާއިރު ބަނޑުހައި ވާނެ އެވެ. ކޮންމެވެސް އެއްޗެއް ކާން ޖެހެ އެވެ. އަށެއް ޖަހާއިރު ރޭގަނޑު ކެއުމެކެވެ. ނިދަން ވާއިރު ހުންނާނީ އަނެއްކާ ބަނޑުހައިވެފަ އެވެ. ކޮންމެވެސް އެއްޗެއް ކާލައިގެން ނޫނީ ޔަގީނުން ވެސް ނުނިދޭނެ އެވެ. ބައެއް ރޭރޭ ދަންވަރު ބަނޑުހައިވެގެން ތެދުވެ ގެރިކިރު ދަޅެއް ބޯން ޖެހެ އެވެ. -- މިއީ ބައެއް ދިވެހިންގެ ކެއުމުގެ އާދަ އެވެ.\nމަންދީ ނުވަތަ މަރިޔަމް ޒުބެއިރު އަކީ މި ދެންނެވި މީހުންގެ ތެރެއިން އެކަކެވެ. އެ އާދަ އޭނާގެ ކަށީގައި ހިފައި، އެކަން ރޭކާލި އިރު ހަށިގަނޑުގެ ބަރުދަން 90 ކިލޯ އަށް މައްޗަށް ހިނގައްޖެ އެވެ. ލާ ހެދުމެއް ހެޔޮވަރު ނުވެ، ކިތަންމެ ރީތި ހެދުމެއް ލިޔަސް، ހެޔޮ ބަހެއް ކަންފަތާ ހަމައަށް އައުން މުޅިން ހުއްޓިއްޖެ އެވެ. ބަރިބަރި ޖަހާލައިފައި ހުރި ޗޮސް މަސްތައް ހެދުމުގެ ބޭރުން ފާޅުވާން ފެށި އެވެ. ސިފަ ގެއްލިއްޖެ އެވެ. އެކަމަކު ވެސް ކާ ހިތް ވުން ނޫން ކަމެއް އޭނާގެ ނެތެވެ.\nމަންދީ ހިކުމުގެ ކުރިން (ކ) އަދި ދަރިފުޅުގެ ގްރެޖުއޭޝަނުގައި: މަދު ދުވަސްކޮޅެއްގެ ތެރޭގައި އޭނާގެ ހަށިގަނޑަށް ބޮޑެތި ބަދަލުތަކެއް ވަނީ ގެނެސްފައި\nދިރިއުޅުމަކީ ހަމައެކަނި ކެއުން ނޫން ކަމުގެ މެސެޖް އޭނާ އަށް އިރުއިރުކޮޅާ ގެނެސްދެ އެވެ. އެކަމަކު އެގޮތަށް އަމަލު ކުރުމަކީ ފަސޭހަ ކަމެއް ނޫނެވެ. އެހެންވެ ހަމަ ކެވެނީ އެވެ. ހަމަ ކެވެނީ އެވެ. ބޭއިޚުތިޔާރުގައި ވެސް ކުރެވޭ ކަމަކީ ކެވުމެވެ. އެންމެ ފަހުން މުޅި މީހާގެ ބަރުދަން އިތުރުވެ، މި ނޫން ހައްލެއް އެބަ އަންނަން ޖެހޭކަން މަންދީ އަށް ގަބޫލުކުރަން މަޖުބޫރުވި އެވެ. މިއީ، އެންމެ ރަނގަޅު ގޮތް ނޫންކަން ވިސްނި، މުޅި ދިރިއުޅުން އޭނާ އަމިއްލަ އަށް އިންގިލާބުކޮށްލި އެވެ. ހައިރާންވާހާ ގޮތަށެވެ.\nބައެއް ރައްޓެހިން ގުޅާފައި އަހާނެ ދެން ރަނގަޅަށް ކާން ފަށާނީ ކޮން އިރަކުންތޯ. އެކަމަކު އަޅުގަނޑަށް ހީވަނީ މިއީ ކަންނޭނގެ ރަނގަޅު ކެއުމަކީ-- މަންދީ\nމި ފެންނަ ފޮޓޯތަކުން އެ ފެންނަ ބައެއް ޑިޝްތަކަކީ އެ އިންގިލާބީ ބަދަލުތަކުގެ ނަތީޖާ އެވެ. އޭނާ ލޫޅާފަތިވާން ކުރި މަސައްކަތްތަކުގެ ތެރެއިން، އެންމެ އާދަޔާޚިލާފު އެއް ކަމަކީ ކެއުން ކޮންޓްރޯލް ކުރުން އެކަނި ނޫން ކަމެވެ. ވަރަށް ބުރަކޮށް ކަސްރަތު ކުރަން ފެށުން ވެސް ނޫން ކަމެވެ. އެއާ ޚިލާފަށް، އެހެން މީހުންގެ ފަރާތުން ނުފެންނަ ހުނަރުވެރި އެހެން މަސައްކަތްތަކެއް ދިޔައީ ތައާރަފުވެގެންނެވެ. އެއީ، އޭނާ ހިތުން، މާ ބޮޑު ކަމަށް ނުވިޔަސް، އެކަން ވެގެން ދިޔައީ އެހެން މީހުންގެ ތަލިން ކުޅު ހިކޭ ވަރުގެ އުފެއްދުންތަކަކަށެވެ. އެ އުފެއްދުންތަކުން މީހުން އަޖައިބުކޮށްލި އެވެ. އެތައް ބައެއްގެ ހިތުގައި ވަރުގަދަ ސުވާލުތަކެއް އުފެއްދި އެވެ.\nމަންދީ ތައްޔާރުކޮށްފައިވާ އޭނާގެ ބައެއް ކެއުންތައް: ކޮންމެ ވަގުތެއްގެ ކެއުމެއްގައި ވެސް ހުރިހާ ބާވަތެއް ހިމެނޭ\nކޮންމެ ދުވަހަކު އޭނާ އަމިއްލަ އަށް ތައްޔާރުކުރާ މި ޑިޝްތައް ވަރަށް ރީތިކޮށް ޒީނަތްތެރިކޮށްލައިފައި ފޮޓޯއެއް ނަގާލުމަށް ފަހު ކާލީމަ އެކަން އޭނާ އަށް ނިމުނީ އެވެ. އެކަމަކު، އެ ފޮޓޯތަކުން އެހެން ބަޔަކު އެބަ އިބުރަތްތެރި ފިލާވަޅުތަކެއް ހޯދަ އެވެ. އޭނާގެ ފޭސްބުކް ފުރާލައިފައި އޮތީ މި ޑިޝްތަކުންނެވެ. އެތައް ބަޔަކު ކޮންމެ ދުވަހަކު ވެސް މި ޑިޝްތަކުގެ ފޮޓޯތައް ބަލަން ޝައުގުވެރިވެ އެވެ. އެއީ ކޮންތާކުން ހޯދި ރެސިޕީއެއްތޯ އާއި އެއީ ކޮން ރެސްޓޯރަންޓަކުންތޯ ލިބެން ހުރި ކާނާއެއްތޯ ވަރަށް ގިނަ މީހުން އަހަން ފެށި އެވެ. އާންމުންގެ ގިނަ ބައެއްގެ ކަޅި އޭނާ އަށް އަމާޒުވާކަން އެނގުމާ އެކު މި މަސައްކަތް ކުރުމުގައި އޭނާ ވަރަށް ފަރުވާތެރިވި އެވެ. ހުރިހާ ޑިޝްއެއް ވެސް، އެހެން މީހުން ކާހިތްވާ ގޮތަށް ގާނިޝްކުރަމުން ގެންދިޔަ އެވެ. އެއީ ޕާން ފޮއްޗެއްގެ މަތީގައި ބަޓަރުކޮޅެއް ހާކާލުންހާ އާދައިގެ ކަމެއް ކަމަށް ވިޔަސް ހެވެވެ.\nމަންދީ "މިހާރަ"ށް އިންޓަވިއުދެނީ: ޕްރޮފެޝަނަލްކޮށް ކައްކާ ނޫޅުނަސް، އެކަމަށް ބޮޑެތި ހުށަހެޅުންތައް އޭނާއަށް ވަނީ ލިބިފައި-- މިހާރު ފޮޓޯ: މުހައްމަދު ޝަރުހާން\n"އިނގިރޭސިވިލާތުގެ މެންޗެންސްޓާގެ ރެސްޓޯރަންޓެއްގެ ޝެފެއް ވެސް އެދިފައިވޭ އެ މީހުންނާ ގުޅެން. އަދި އޮސްޓްރޭލިއާގެ ޑައިޓީޝަނެއް ވެސް ފޭސްބުކް އިން މެސެޖް ކުރި އޭނާއަކީ ގިނަ ބަޔަކު ހިކެން އެހީވެދޭ ބައެކޭ ތައްޔާރު ކުރާ ކާ އެއްޗެހި ފެނުނީމަ ވަރަށް އުފާވެ އޭ." މަންދީ ބުންޏެވެ.\n"ރަށްރަށުން ވެސް ވަރަށް ގިނަ ކުދިން މެސެޖް ކޮށްފަ ބުނާނެ ރެސިޕީ ފޮނުވަން ނުވަތަ ހިކޭނެ ގޮތްތައް ކިޔައިދިނުމަށް."\nމިކަމުގައި އޭނާ ފޫހިވުމެއް ނެތެވެ. ކިތަންމެ ބިޒީކޮށް އުޅުނަސް، ދިރިއުޅުމުގެ މިހާރު އެންމެ މުހިންމު ބަޔަކީ ދުޅަހެޔޮ ސިއްހަތެއްގައި ހުރުމެވެ. މިއީ ކޮންމެ ދުވަހަކު ވެސް އޭނާ ވަމުން އަންނަ ވަރަށް ބޮޑު ގުރުބާނީ އެކެވެ. މި ކެތްތެރިކަން މަންދީ ފިޔަވައި، އެހެން މީހަކު ހޯދަން ވެއްޖެ ނަމަ ބުނެވެން އޮތީ އެންމެ ވާހަކައެކެވެ. ސާބިތުވެ ހުންނާށެވެ! މިއީ އާދައިގެ ކަމެއް ނޫނެވެ. ފަށަމާ ހެއްޔެވެ؟\nމަންދީގެ މެންދުރުގެ ކެއުން: ހަށިގަނޑަށް ފައިދާ ހުރި ގިނަ ތަކެތި ކޮންމެ އިރެއްގެ ކެއުމުގައި ވެސް އޭނާ ހިމަނާ\nމިހާރު އޭނާ ކަނީ މި ފޮޓޯތަކުން ފެންނަން ހުރި އެއްޗިއްސެވެ. ކޮންމެ ވަގުތަކު، ކޮންމެ ދުވަހަކު ވެސް މި ޝެޑިއުލަށް އޭނާ އިހުތިރާމް ކުރެ އެވެ. އެކަމުގައި އޭނާ ހުރީ ކެތްތެރިކަން ހުރީ އިންތިހާގަ އެވެ. ފޫހިވުމެއް ނެތި ކޮންމެ ދުވަހަކު ކޮންމެ ގަޑިއަކު އޭނާ މިގޮތަށް ކާތާ ތިން އަހަރެއްހާ ދުވަސް ވަނީ އެވެ.\n"ބައެއް ރައްޓެހިން ގުޅާފައި އަހާނެ ދެން ރަނގަޅަށް ކާން ފަށާނީ ކޮން އިރަކުންތޯ. އެކަމަކު އަޅުގަނޑަށް ހީވަނީ މިއީ ކަންނޭނގެ ރަނގަޅު ކެއުމަކީ،" މަންދީ، 43، ބުންޏެވެ. "ރަނގަޅަށް ކެއުމަކީ ބާގާ އާއި ޕިއްޒާ ކަހަލަ އެއްޗެހި ކެއުން ކަމަށް ވަންޏާ އެއީ އަޅުގަނޑު ގަބޫލުކުރާ ކެއުމެއް ނޫން މިހާރަކު."\nމަންދީގެ ކެއުން މިހާރު ހުންނަނީ މިހެންނެވެ؛ ހެނދުނު ހޭލައިގެން ބޮޑު ފެންތައްޓެކެވެ. ހެނދުނު ސަޔަށް އެއް ބިހުގެ ގޮބޮޅިއާ އެކު ހައެއްކަ ބިހާއި ބްރައުން ޕާން ފޮއްޗަކާއި އޮރެންޖް ނުވަތަ ގްރޭޕް ފުރުޓް ޖޫސް ތައްޓެކެވެ. މިއިން އެއްވެސް އެއްޗަކަށް ލޮނެއް ނާޅަ އެވެ. އޭގެ ފަހުން 12 ޖަހާއިރު މެންދުރު ކެއުމުގެ ކުރިން އޭނާ ފެން ނޫން އެއްޗެއް ނުބޮއެވެ. މެންދުރު ވެސް މާ ބޮޑު އެއްޗެއް ނުކަ އެވެ. ހަވީރު ސައެއް ނުބޮއެވެ. ދެން އޮންނަނީ ރޭގަނޑު ކެއުމެވެ. އެއީ ބައެއް ރޭރޭ އޯޓްސް ކަހަލަ ނުވަތަ ކޮންމެވެސް އެކަހަލަ ބާވަތެއްގެ ފައިދާ ހުރި ކާނާއެކެވެ.\n"ކޮންމެ އިރަކު އެއްޗެއް ތައްޔާރު ކުރިޔަސް އަޅުގަނޑު ބަލަން އޭގައި 60 ޕަސެންޓް ކާބޯހައިޑްރޭޓްސް، 30 ޕަސެންޓް ޕްރޮޓީންސް އަދި ދިހަ ޕަސެންޓް ފެޓްސް ހިމެނޭތޯ. އެކެއްޗެއްގެ ބަދަލުގައި ތަފާތު ވައްތަރުގެ އެއްޗެހި ހިމަނައިގެން މި ތައްޔާރު ކުރަނީ،" މަންދީ ބުންޏެވެ.\n"މީހުންނަށް ހީވެދާނެ މިއީ ދެން އަޅުގަނޑު ވެސް މަޖުބޫރުން ކައިއުޅޭ ގޮތެކޭ. އެކަމަކު ތެދެއް، ފުރަތަމަކޮޅު ވަރަށް ހިތްވަރުން މިކަމަށް އާދަވީ. އެކަމަކު މިހާރު ވަރަށް ތެދަށް މިބުނަނީ. މިއީ ހަމަ މީރުވެގެން ކައިއުޅޭ ގޮތޭ."\nމަންދީގެ މި ކެއުންތަކަށް އޭނާ ދޭ ނަމެއް ނެތެވެ. މިހާތަނަށް މިގޮތަށް ތައްޔާރު ކުރަމުން އައި ޑިޝްތަކުގެ އަދަދެއް ވެސް ނޭނގެ އެވެ. މިހެން އެކިއެކި ބާވަތްތައް އެއްކޮށްލައިގެން ހަދާލާ ކޮންމެ އެއްޗަކީ ވެސް ހަގީގަތުގައި އޭނާގެ އާ ރެސިޕީއެކެވެ. ކާއެއްޗެހި ތައްޔާރު ކުރަނީ އެ ވަގުތު ގޭގައި ހުރި އެއްޗަކުންނެވެ. މި ފަދަ ކެއުންތަކަށް ބޮޑު ހަރަދެއް ދާނެ ކަމަށް ގިނަ ބަޔަކު ގަބޫލު ކުރި ނަމަވެސް މަންދީ އެކަމަށް އެއްބަހެއް ނުވެ އެވެ. އޭނާ ބުނިގޮތުގައި ބަތް ކާ ވަރު މަދުކޮށް އޭގެ ބަދަލުގައި ކާން ފެށީ ކައްޓަލަ އާއި އަލުވި ފަދަ އެއްޗިއްސެވެ. އަގުބޮޑު މޭވާގެ ބަދަލުގައި ކަނީ އޮރެންޖާއި ފެހި އާފަލާއި ގްރޭޕް ފުރުޓް ކަހަލަ މޭވާ އެވެ.\n"ދެން މި ބޭނުން ކުރަނީ އެވަކާޑޯ. އެކަމަކު އެ ވެސް ތިން ފަހަރު ކެވޭ. ފެންޓަސީން 13 ރުފިޔާ އަށް ގަންނަ ސްޕިނެޗް ވެސް ހަފުތާއެއް ވަންދެން ބޭނުން ކުރެވޭ. ކޮންމެހެން ނުޖެހޭ އެންމެ އަގުބޮޑު މޭވާ އާއި ތަރުކާރީ ކާކަށް،" މަންދީ އޭނާގެ ތަޖުރިބާ ކިޔައިދިނެވެ. "ބައެއް މީހުން ބުނޭދޯ ދޭތެރެ ދޭތެރެއިން ކޮންމެވެސް ސްނެކެއް ބޭނުން ކުރަން ޖެހޭނެއޭ. އެކަމަކު އަޅުގަނޑުގެ އަމިއްލަ ތަޖުރިބާއަށް ބަލާއިރު އެހެން ކެއީމަ މާބޮޑަށް ކާހިތްވޭ."\nމަންދީ ބުނިގޮތުގައި ހަވީރު މާބޮޑަށް ބަނޑުހައިވަންޏާ ފެހި އާފަލެއް ކައިލުމުން އެކަން ހަމަޖެހެ އެވެ. ރޭގަނޑު ޖިމްއަށް ދިޔުމުގެ ކުރިން ފެނުކެއްކި ކުޑަ އަލުތްވެއް އޭނާ ކަ އެވެ. އަދި ޖިމްއިން އައިސް ރޭގަނޑު މޮޅު ގޮތަކަށް އޯޓްސް ހަދާލުމަށް ފަހު ނުވަތަ ބިސްގަނޑެއް ކަހަލަ އެއްޗެއް އަޅާލުމަށް ފަހު ކާލަ އެވެ. ދުވަހުގެ ތިން އިރުގެ ކެއުމަށް ކަނޑައަޅާފައިވާ މިންވަރަށް ކާބޯހައިޑްރޭޓްސް އާއި ޕްރޮޓީންސް އާއި ފެޓްސް އޭނާ ބޭނުން ކުރެ އެވެ.\nމަންދީ ޖިމްގައި: ކެއުމާ އެއްވަރަށް ކަސްރަތަކީ ވެސް ދުޅަހެޔޮ ސިއްހަތަކަށް މުުހިއްމު ކަމެއް-- މިހާރު ފޮޓޯ: ހުސެން ޝަޔާހު\nމުޅިން ތަފާތު ކެއުންތަކާ އެކު ދުޅަހެޔޮ ސިއްހަތެއްގައި ހުރުމަށް ޓަކައި އޭނާ ކުރާ ކަމަކީ ކަސްރަތެވެ. ޖިމް އަށް ވެސް ބަރާބަރަށް ދެ އެވެ. ދުވަން ވެސް ދެ އެވެ. އެހެން ނަމަވެސް، އޭނާ ބުނާ ގޮތުން އެކަން ކުރަނީ ކޮންމެހެން ހިކޭކަށް ނޫނެވެ. ބޭނުމަކީ "ހުންނަ ވަރެއްގައި ދުޅަހެޔޮކޮށް ހުރު"މެވެ.\nހީޓުގެ ޕާސަނަލް އިންސްޓްރަކްޓަރު ލަންކާގެ އަނިލް ޖަގަތު ކުމާރުގެ ވަރަށް ބޮޑު އެހީތެރިކަމަކާ އެކު އޭނާގެ ހަށިގަނޑު މިހާރު ހުރީ އެންމެ ބޭނުން ވަރަށެވެ. އެ ގޮތުގައި އޭނާ ދެމިހުރުމަށް ޓަކައި ވަރަށް ބުރަ މަސައްކަތްތަކެއް ކޮންމެ ދުވަހަކު ވެސް ކުރަން ޖެހެ އެވެ. މި ހިތްވަރު ހުރެއްޖެ ނަމަ މަންދީ ބުނާ ގޮތުން ހިކުމަކީ ނުވަތަ ދުޅަހެޔޮ ސިއްހަތެއްގައި ހުރުމަކީ ކޮންމެ މީހަކަށް ވެސް ކުރެވިދާނެ ކަމެކެވެ. އެކަމަކު އޭނާގެ ނަސޭހަތެއް އެބައޮތެވެ.\n"މިއީ ހިތްވަރެއް ހުރެފިއްޔާ ނުވާނެ ކަމެއް ނޫން. އެކަމަކު އަޅުގަނޑު ދޭނެ ނަސޭހަތަކީ މީހަކާ އެކީ ދުވަންދާން ނޫނީ ޖިމްއަށް ދާން މަޑުނުކުރާށޭ. އެހެން މީހެއްގެ ޓައިމްއަށް ފިޓުވެގެން އޭނާއަށް އެކަމެއް ނުވާނެ. އެކަނި މިކަން ފަށައިގަނެގެން ކުރިއަށް ގެންގޮސްފިއްޔާ މިއީ ހަމަ ކާމިޔާބުވާނެ ކަމެއް،" އޭނާ ބުންޏެވެ.\nމަންދީ ޖިމްގައި: އޭނާ ފާހަގަ ކޮށްލެވެނީ ބަރު އެއްޗެހި އުފުލައި، ވަރުގަދަ އަންހެނެއްގެ ގޮތުގައި-- ފޮޓޯ: ހުސެން ޝަޔާހު/ މިހާރު\nމަންދީ އަށް އެންމެން ވެސް ކުރާ ސުވާލަކީ މި އެވެ؛ ރަނގަޅީ ކޮން ގޮތެއް ހެއްޔެވެ؟\n"ވަރަށް ގިނަ މީހުން ބުނޭ މަންދީ ދެން ކޮންއިރަކުންހޭ ރަނގަޅަށް އުޅޭނީ. ތިހެން ކިހިނެއްހޭ އަބަދު އުޅެވޭނީ. އެކަމަކު އަޅުގަނޑަށް ހީވަނީ މިހާރުހެން މި އުޅެވެނީ އުޅެން ޖެހޭ ގޮތަށް. މިހެން އުޅޭތީ ވަރަށް ގިނަ ރަހުމަތްތެރިން ވެސް ތިބެނީ ކަންބޮޑުވެފައި. ހީވަނީ ކަން ނޭނގެ އަޅުގަނޑު މި އުޅެނީ ވަރަށް ހާލުގައޭ ވަރަށް ބުރަކޮށޭ. އެކަމަކު މިއީ ވަރަށް ފަސޭހަ ގޮތެއް. ގޭގައި މި ނޫން އެއްޗެއް މިހާރު ނުވެސް ކައްކާނެ މި ނޫން އެއްޗެއް. އެހެންވެ، ދަރިފުޅު ވެސް ފިރިމީހާ ވެސް ކާނީ މިހާރު ހަމަ މި،" އެންމެ ކުއްޖެއްގެ މަންމަ ބުންޏެވެ.\nމަންދީގެ ދިރިއުޅުމަކީ މިއީ އެވެ؛ ފަހަރެއްގައި މިއީ އެހެން މީހަކަށް ކެތްކުރެވިދާނެ ކަމެއް ނޫނެވެ؛ އެ ސުވާލު އެހެން މީހުން އެ ކުރަނީ އެހެންވެގެން ކަމަށް ވެސް ވެދާނެ އެވެ. އެކަމަކު އޭނާ ދޭ މެސެޖް އެއީ ވަރުގަދަ މެސެޖެކެވެ. އެ މެސެޖް ވަރަށް އިޚުލާސްވެރިކަމާ އެކު ބަލައިގެންފިއްޔާ މަންދީގެ ޓާގެޓަށް ދެވުނީ އެވެ.\nމަންދީގެ ހަދިޔާ: އޯޓްސް ކުޅި ބަތްޕެން\nމަންދީ އޯޓްސް ކުޅިބަތްޕެން ތައްޔާރުކުރަނީ: މިއީ ރޭގަނޑަށް ރަނގަޅު ކެއުމެއް ކަމަށް އޭނާ ބުނޭ-- ފޮޓޯ: މުހައްމަދު ޝަރުހާން/ މިހާރު\nބޭނުންވާ ތަކެތި ހަތަރު ސަމުސާ އޯޓްސް ވަޅޯމަސް (ތިން އިންޗިއަށް ކުދިކޮށް ކޮށާފައި) ކުޑަ އެއް ފިޔާ ދެ ލޮނުމެދު ރޯ މިރުސް އަދި ހިކަނދިފަތް އެންމެ ފުރަތަމަ ދެ ޖޯޑާއި ބައިގެ ފެނަށް، އޯޓްސް ނޫން ހުރިހާ އެއްޗެއް އަޅައިގެން ކައްކާނީ. ފިޔާކޮޅު މަޑުވާހާ އިރުން (ގާތްގަނޑަކަށް ހަތް ވަރަކަށް މިނިޓް)، އޯޓްސްކޮޅު ފެންފޮދުގެ ތެރެއަށް އަޅާލައި ހާކާލާނީ. އުނދުން މަތިން ބާލާނީ ގާތްގަނޑަކަށް މިނިޓެއްހާއިރު ކެއްކުމަށް ފަހު. ރަހަމީރު ކޮށްލަން އޮލިވްސް ވެސް މީގެ ތެރެއަށް އެޅިދާނެ.


Elections commission ah Dr. Zahir ayyan kohffi | ThePress\nEnglish Edition Wednesday, February 24, 2021 30 °C broken clouds\nLast Updated 22:10, 24 February\nކޮވިޑް ކޭސްތައް ދަށަކަށް ނުދޭ، މިއަދު 124 މީހުން ޕޮޒިޓިވް ވެއްޖެ\nއިލެކްޝަންސް ކޮމިޝަނަށް ޑރ. ޒާހިރު އައްޔަން ކޮށްފި\n21 February 2021, 14:51\nއިލެކްޝަންސް ކޮމިޝަނުގެ މެންބަރު ކަމަށް ޑރ. ޒާހިރު އައްޔަން ކުރުން / ފޮޓޯ: ރައީސް އޮފީސް\nއިލެކްޝަންސް ކޮމިޝަނުން ހުސްވެފައިވާ މެންބަރުކަމުގެ މަގާމަށް ޑރ. މުހައްމަދު ޒާހިރު އައްޔަން ކޮށްފިއެވެ.\nއެ މަގާމަށް ޑރ. ޒާހިރު އައްޔަން ކޮށްފައި ވަނީ މިއަދު ހެނދުނު ރައީސް އޮފީހުގައި ބޭއްވި ރަސްމިއްޔާތެއްގައެވެ. އެ މަގާމަށް އޭނާ އައްޔަންކޮށް އިލެކްޝަންސް ކޮމިޝަނުގެ މެންބަރު ކަމުގެ ހުވައި ލައި ދެއްވީ ހައި ކޯޓުގެ އިސް ފަނޑިޔާރު ހާފިޒް ހިލްމީ އެވެ.\nޑރ. ޒާހިރު ވަނީ މީގެ ކުރިން އިލެކްޝަންސް ކޮމިޝަނުގައި މަސައްކަތް ކުރައްވާފައެވެ. އެގޮތުން އެ ކޮމިޝަނުގެ ޑިރެކްޓަރެއްގެ މަގާމު ފުރުއްވުމުގެ އިތުރުން އޭނާ ވަނީ ގައުމީ ޔުނިވާސިޓީގެ އެސިސްޓަންޓް ޕްރޮފެސަރެއްގެ މަގާމުވެސް އަދާ ކުރައްވާފައެވެ.\nޑރ. ޒާހިރަކީ ބެންކޮކްގެ ނެޝަނަލް އިންސްޓިޓިއުޓް އޮފް ޑިވެލޮޕްމަންޓް އެޑްމިނިސްޓްރޭޝަން (އެންއައިޑީއޭ) އިން ޕީއެޗްޑީ ހާސިލު ކުރައްވާފައިވާ ބޭފުޅެކެވެ. ޑރ. ޒާހިރު ވަނީ މެލޭޝިއާގެ އޯޕަން އުނިވާސިޓީން މާސްޓާސް އިން ބިޒްމަސް އެޑްމިނިސްޓްރޭޝަން ވެސް ހާސިލު ކުރައްވާފައެވެ.\nއިލެކްޝަންސް ކޮމިޝަންގެ މެންބަރުކަމުގެ މަގާމެއް ހުސްވީ، އެ ކޮމިޝަންގެ މެންބަރު ކަމުގައި ހުންނެވި އަހުމަދު އަކްރަމް އިސްތިއުފާ ދެއްވުމާ ގުޅިގެންނެވެ. އޭނާ މަގާމުން އިސްތިއުފާ ދެއްވީ، މިދިޔަ ނޮވެމްބަރު މަހު 19 ގައެވެ. އޭނާ އިސްތިއުފާ ދެއްވީ އީސީގެ ނައިބު ރައީސް ކަމުގެ މަގާމުގައި ހުންނަވައިގެން އެތަނުގެ މުވައްޒަފަކަށް ޖިންސީ ފުރައްސާރަ ކުރި މައްސަލައަކާ ގުޅިގެން އޭނާ މަގާމުން ވަކިކުރަން ރައްޔިތުންގެ މަޖިލީހުގެ މިނިވަން މުއައްސަސާތަކާ ބެހޭ ކޮމެޓީން ފާސްކޮށްފައި ވަނިކޮށެވެ.\nހަބަރު އިބްރާހިމް މުހައްމަދު ސޯލިހް އިލެކްޝަން ކޮމިޝަން\nކޮވިޑް ކޭސތައް ދަށަކަށް ނުދޭ، މިއަދު 124 މީހުން ޕޮޒިޓިވް ވެއްޖެ\nކޮވިޑް ވެކްސިން: މިއަދު 5755 މީހުން ވެކްސިން ޖަހައިފި\nބީއެމްއެލްއިން 10 ސްކޫލެއްގެ ސެން ކުލާހަށް އެހީ ފޯރުކޮށްދީފި\nބަނގުރާ ފުޅިތަކަކާއެކު2މީހަކު ހައްޔަރު ކޮށްފި\nސަރުކާރުގެ ހައުސިން ސިޔާސަތު: ކޮންމެ ފަންތިއަކަށް ތަފާތު ޕްލޭނެއް\nނައިބު ރައީސް އެޑްމިޓް ކޮށްފި، ކޮވިޑަށް ނެގެޓިވް!


ނޫސް ބަޔާން : ޢަދާލަތު ޕާޓީގެ ރައީސް ފަޟީލަތުއްޝައިޚް ޢިމްރާން ޢަބްދުﷲ އާއި މެދު ޖަލުގައި ޢަމަލުކުރަމުންގެންދާ އިހާނެތި ގޮތްތައް ހުއްޓާލުމަށް ގޮވާލުން! – Adhaalath Party\nޢަދާލަތު ޕާޓީގެ ރައީސް ފަޟީލަތުއްޝައިޚް ޢިމްރާން ޢަބްދުﷲ އާއި މެދު ޖަލުގައި ޢަމަލުކުރަމުންގެންދާ އިހާނެތި ގޮތްތައް ހުއްޓާލުމަށް ގޮވާލުން!\nޢަދާލަތު ޕާޓީގެ ރައީސް ފަޟީލަތުއްޝައިޚް ޢިމްރާން ޢަބްދުﷲ މަހެއްހާދުވަހު ގޭބަންދުގައި ބެހެއްޓުމަށްފަހު 30 ޖޫން 2017 ވީ ހުކުރު ދުވަހުގެ މެންދުރު ފަހުގެ ވަގުތެއްގައި އަނބުރާ ޖަލަށް ބަދަލުކުރިފަހުން އެމަނިކުފާނާމެދު ޢަމަލުކުރަމުން އަންނަނީ އިންތިހާއަށް އަނިޔާވެރި ގޮތަކަށް ކަމުގައިވާތީ އެކަން ހަރުކަށި ޢިބާރާތުން ކުށްވެރިކޮށް އެޙާލަތު ވަގުތުން ބަދަލުކުރުމަށް މޯލްޑިވްސް ކަރެކްޝަނަލް ސާވިސަސް އަށް ގޮވާލަމެވެ.\nފަޟީލަތުއްޝައިޚް ޢިމްރާން ޢަބްދުﷲ މިވަގުތު ބަންދުކޮށްފައި ހުރީ މީހުންމެރުން ފަދަ ބޮޑެތިކުށްތަކުގެ ސަބަބުން މަރުގެ ޙުކުމް އިއްވާފައިވާ ބޮޑެތި ކުށްވެރިން ބައިތިއްބަން ޚާއްސަކޮށްފައިވާ ޔުނިޓްގައެވެ. އެތަނަކީ އިންސާނުން ބެއިތިއްބުމަށް އެކަށީގެން ނުވާތަނަކަށްވާހިނދު، ފަޟީލަތުއްޝައިޚް ޢިމްރާން ޢަބްދުﷲގެ ސިއްޙީ ޙާލަތު ހުރިގޮތުން އެ ޔުނިޓުގައި އިތުރަށް ބަހައްޓައިފިނަމަ އެމަނިކުފާނުގެ ސިއްޙީ މައްސަލަތައް ވަރަށްބޮޑަށް ގޯސްވެގެން ހިނގައިދާނެކަމުގެ ބިރު އޮތްކަންވެސް މިފުރުޞަތުގައި ފާހަގަކުރަމެވެ. އެހެންކަމުން މީގެކުރިންވެސް ޢަމަލުކޮށްފައިވާ އުސޫލުގެދަށުން، ފަޟީލަތުއްޝައިޚް ޢިމްރާން ޢަބްދުﷲ އަކީ ގިނަ ޢަދަދެއްގެ ދިވެހި ރައްޔިތުންގެ އިތުބާރާއި ލޯތްބާއި ތާޢީދު ލިބިފައިވާ ސިޔާސީ ލީޑަރެއްގެ އިތުރުން ދީނީ ޢިލްމުވެރިޔަކަށްވާތީ، އެމަނިކުފާނުގެ ޤަދަރާއި ކަރާމާތަށް އުނިކަން ނާންނާނެފަދަ ގޮތަކަށް ޢަމަލުކުރުމަށް ވެސް ގޮވާލަމެވެ.\nޢަދާލަތު ޕާޓީން ދެކޭގޮތުގައި ސަރުކާރުން ފަޟީލަތުއްޝައިޚް ޢިމްރާން ޢަބްދުﷲ އާއި މެދު މިފަދަ ނާތަހުޒީބު އުސޫލަކުން ޢަމަލުކުރަމުންގެންދަނީ އެމަނިކުފާނު ޖިސްމާނީގޮތުންނާއި ނަފްސާނީ ގޮތުން ނިކަމެތިކޮށްލައިގެން، ރައީސް ޔާމީންގެ ސަރުކާރުން ޤާނޫނުއަސާސީ އާއި ޤާނޫނުތަކުގެ ބޭރުން ހިންގާ އަނިޔާވެރި ޖަރީމާތަކާއި ކަރަޕްޝަނާއި ފަސާދައިގެ ޢަމަލުތަކަށް ފާޑުކިޔުމާއި ޙައްޤުބަސް ވިދާޅުވުން ހުއްޓުވާލެވިދާނެކަމުގެ އުންމީދުގަ އެވެ. ނަމަވެސް މާތް ﷲގެ ވާގިފުޅާއެކު ފަޟީލަތުއްޝައިޚް ޢިމްރާން ޢަބްދުﷲގެ ޢަޒުމަށް ކުޑަނަމަވެސް ބަދަލެއް ނާންނާނެކަމަށާއި އަދި މި ދަތި އުނދަގޫ ވަގުތުގައިވެސް އެމަނިކުފާނު ހުންނެވީ ދިވެހި ޤައުމާއި ރައްޔިތުންގެ ޙައްޤުގައި ފިސާރި ސާބިތުކަމާއެކު ވަރުގަދަ ޢަޒުމެއްގެ މަތީގައިކަން ޢަދާލަތު ޕާޓީގެ މެންބަރުންނަށާއި އެންމެހައި ދިވެހި ރައްޔިތުންނަށް ކަށަވަރުކޮށް އަރުވަމެވެ.\n8 ޝައްވާލް 1438


America Ah Plastic Ge Varey Veheny - Vaguthu\nއެމެރިކާ އަށް ޕްލާސްޓިކުގެ ވާރޭ ވެހެނީ\nއެމެރިކާގެ ކްލޮރާޑާ ގެ ރޮކީ މައުންޓެއިންއަށް ޕްލާސްޓިކުގެ ވާރޭ ވެހެމުންދާ ކަމަށް ދިރާސާއަކުން ދައްކައިފިއެވެ.\nސައިންސްވެރިން ކުރި މި ދިރާސާ އިން ދައްކާ ގޮތުގައި އެމެރިކާގެ ކްލޮރާޑާގެ ރޮކީ މައުންޓެއިންއަށް ވެހޭ ވާރޭގަ ގިނައަދެއްގެ ޕްލާސްޓިކު ހިމެނެއެވެ.\nއެސަރަހައްދަށް ވެހޭ ވާރޭ ފެނުގެ ސާންޕަލްތަކެއް ނަގައިގެން އެތަކެތި މައިކްރޮސްކޯޕެއްގެ އެހީގައި ބަލައިގެން މި ދިރާސާ ކޮށްފައިވާއިރު ސައިންވެރިން ބުނަނީ މިހެން މިކަން މެދުވެރިވަނީ އިންސާނުން ބޭނުން ކުރާ ޕްލާސްޓިކު ރަނގަޅަށް ރީސައިކަލް ނުކުރެވޭތީކަމަށެވެ.\nއަހަރަކު ދުނިޔޭގެ އެކި ކަންކަކޮޅުތަކުގައި5ޓްރިލިއަނަށްވުރެ ގިނަ ޕްލާސްޓިކް ކޮތަޅު ބޭނުންކުރެއެވެ. މީގެތެރެއިން 13 މިލިއަން ޓަނުގެ ޕްލާސްޓިކް ކަނޑުތަކަށް އަޅާއިރު، މިއީ ގައިގަޑަކަށް ކޮންމެ މިނެޓަކު ކުނިއުކާ ޓްރަކެއް ފުރާ ކުނި އުކާލުންފަދަ ކަމެކެވެ. އަހަރެމެން ބޭނުންކުރާ ޕްލާސްޓިކްތަކެތީގެ ތެރެއިން 50 އިންސައްތަ ތަކެއްޗަކީ އެއްފަހަރު ބޭނުންކުރާ ތަކެއްޗެވެ. ކޮންމެ މިނެޓަކު އިންސާނުންދަނީ އެއް މިލިއަން ޕްލާސްޓިކް ފުޅި ގަންނަމުންނެވެ. އަހަރެމުން އިންސާނުން އުފައްދާ ކުނީގެތެރެއިން 10 އިންސައްތައަކީ ޕްލާސްޓިކް ކުންޏެވެ.\nޕްލާސްޓިކަކީ ވީރާނާވެގެން ދިއުމުގައި ދިގުމުއްދަތެއްނަގާ އެއްޗެއްކަށްވާތީއެވެ. ކަނޑައްއަޅާ ކުނީގެ ސަބަބުން ކަނޑުތަކުގެ ދިރުންތައް ބަލިވެ، ކަނޑުންބާނާ ނުވަތަ ހިފާ މަސް ކެއުމުގެ ސަބަނުން އިންސާނުންނަށް ކުރާ ނޭދެވޭ އަސަރަކީ ޕްލާސްޓިކު ކުނީގެ ސަބަބުން ދިމާވާ މައިގަނޑު އެއްމައްސަލައެވެ.\nއޮގަސްޓް 16, 2019 12:31


ޝިރުކު މަޢުރިފާކުރުމުގެ އަހައްމިއްޔަތު – DhiSalafiyyah\nޝިރުކު މަޢުރިފާކުރުމުގެ އަހައްމިއްޔަތު\n07/10/2012 ޢަޤީދާއާއި ފިރުޤާތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nހަމަކަށަވަރުން މުކައްލަފުގެ މައްޗަށްވާ ފުރަތަމަ ވާޖިބަކީ ތައުޙީދެވެ. އޭނާގެ މައްޗަށް އެ ކަމަކުން ދުރުހެލިވުން ވާޖިބުވެގެންވާ ފުރަތަމަ ކަމަކީ ޝިރުކެވެ. ޞަޙީޙައިންގައި މުޢާޛު ބިން ޖަބަލް ރަޟިޔަﷲ ޢަންހުގެ ކިބައިން އައިސްފައިވާ ފަދައިންނެވެ.\nއަހަރެން ރަސޫލުﷲ ޞައްލަﷲ ޢަލައިހި ވަސައްލަމަގެ ފަހަތްޕުޅުގައި އެކަލޭގެފާނުގެ ޙިމާރުގެ މަތީގައި ސަވާރުވެގެން ވަނިކޮށް އަހަރެންނަށް ޙަދީޘްފުޅުކުރެއްވިއެވެ.\n” يَا مُعَاذُ ! أَتَدْرِيْ مَا حَقُّ اللهِ عَلى العِبَادِ، وَمَا حَقُّ العِبَادِ عَلى اللهِ؟”. قُلْتُ: اللهُ وَرَسُولُهُ أَعْلَمُ، قَالَ: “حَقُّ اللهِ عَلى العِبَادِ أَنْ يَعْبُدُوهُ وَلا يُشْرِكُوا بِهِ شَيْئاً، وَحَقُّ العِبَادِ عَلى اللهِ أَلاَّ يُعَذِّبَ مَنْ لاَ يُشْرِكُ بِهِ شَيْئاً”. قُلْتُ : يَارَسُولَ اللهِ ! أَفَلا أُبَشِّرُ النَاسَ؟ قَالَ: “لاَ تُبَشِّرْهُمْ فَيَتَّكِلُوا”\nމާނައީ: “އޭ މުޢާޛެވެ! އަޅުތަކުންގެ މައްޗަށްވާ ﷲގެ ޙައްޤާއި، ﷲ ގެ މައްޗަށްވާ އަޅުތަކުންގެ ޙައްޤު ކަލޭގެފާނަށް އެނގިލައްވާތޯއެވެ؟ އަހަރެން ދެންނެވީމެވެ. އެކަން އެންމެ މޮޅަށް ދެނެވޮޑިގެންވަނީ ﷲ އެވެ. އަދި ދެނެވަޑައިގަންނަވަނީ އެއިލާހުގެ ރަސޫލާއެވެ. ޙަދީޘްކުރެއްވިއެވެ. އަޅުތަކުންގެ މައްޗަށްވާ ﷲ ގެ ޙައްޤަކީ އެއިލާހަށް އަޅުކަން ކުރުމާއި، އެއިލާހާ އެއްވެސް އެއްޗެއް ޝަރީކުނުކުރުމެވެ. އަދި ﷲ ގެ މައްޗަށްވާ އަޅުތަކުންގެ ޙައްޤަކީ އެއިލާހާ އެއްވެސް އެއްޗެއް ޝަރީކުނުކުރާ މީހާއަށް ޢަޛާބު ނުދެއްވުމެވެ.” އަހަރެން ދެންނެވީމެވެ. އޭﷲ ގެ ރަސޫލާއެވެ! އެހެންވިއްޔާ އަހަރެން މީސްތަކުންނަށް އެކަމުގެ އުފާވެރި ޚަބަރު ނުދެއްވަންވީ ހެއްޔެވެ؟ (އެބަހީ ދެއްވަންތޯއެވެ.) ޙަދީޘްކުރެއްވިއެވެ. އެބައިމީހުންނަށް އެކަމުގެ އުފާވެރިކަމުގެ ޚަބަރުނުދެއްވާށެވެ. (ދެއްވައިފިނަމަ) އޭރުން އެބައިމީހުން އެކަމުގެ މައްޗަށް ބަރޯސާކޮށްފައި ޢަމަލުކުރުން ދޫކޮށްލައިފާނެތެވެ.”\nއިބްނު ޢައްބާސް ރަޟިޔަﷲ ޢަންހުމާގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. މުޢާޛު ރަޟިޔަﷲ ޢަންހު ޔަމަނަށް ފޮނުއްވަމުން ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ.\n“إِنَّكَ تَأْتِي قَومًا مِنْ أَهْلِ الكِتَابِ، فَلْيَكُنْ أَوَّلَ مَا تَدْعُوهُم إِلَيْهِ شَهَادَةُ أَنْ لاَ إِلَهَ إِلاَّ اللهُ فَإِنْ هُمْ أَطَاعُوكَ لِذَلِكَ، فَأَعْلِمْهُم أَنَّ اللهَ افْتَرَضَ عَلَيْهِم خَمْسَ صَلَواتٍ فِي كُلِّ يَومٍ وَلَيْلَةٍ، فَإِنْ هُمْ أَطَاعُوكَ لِذَلِكَ، فَأَعْلِمْهُم أَنَّ اللهَ افْتَرَضَ عَلَيْهِمْ صَدَقَةً تُؤْخَذُ مِنْ أَغْنِيَائِهِم فَتُرَدُّ عَلَى فُقَرَائِهِم، فَإِنْ هُمْ أَطَاعُوكَ لِذَلِكَ، فَإِيَّاكَ وَكَرَائِـمَ أَمْوَالِهِمْ، وَاتَّقِ دَعْوَةَ المَظْـلُومِ فَإِنَهُ لَيْسَ بَيْـنَهَا وَبَيْنَ اللهِ حِجَابٌ”\nމާނައީ: “ހަމަކަށަވަރުން ކަލޭގެފާނު ތިޔަވަޑައިގަންނަވަނީ ފޮތުގެ އަހުލުވެރިންގެ ބައެއްގެ ގާތަށެވެ. އެންމެ ފުރަތަމަ އެބައިމީހުންނަށް “لاَ إِلَهَ إِلاَّ اللهُ” ގެ (އެބަހީ ﷲ މެނުވީ އަޅުކަން ވެވުން ޙައްޤުވެގެންވާ އެހެން އެއްވެސް އިލާހަކު ނުވާކަމަށް) ހެކި ދިނުމަށް ދަޢުވަތު ދެއްވާށެވެ. ފަހެ އެކަމުގައި އެބައިމީހުން ކަލޭގެފާނަށް ކިޔަމަންތެރި ވެއްޖެނަމަ، ކޮންމެރެއަކާއި، ދުވާލު ފަސްނަމާދު އެބައިމީހުންގެ މައްޗަށް ﷲ ފަރުޟު ކުރެއްވިކަން އަންގަވާށެވެ. ފަހެ އެކަމުގައި އެބައިމީހުން ކަލޭގެފާނަށް ކިޔަމަންތެރި ވެއްޖެނަމަ، އެބައިމީހުންގެ މައްޗަށް ﷲ ޒަކާތް ފަރުޟު ކުރެއްވިކަން އަންގަވާށެވެ. އެޒަކާތް ނެގޭނީ އެބައިމީހުންގެ ތެރެއިން މުއްސަނދިންގެ އަތުންނެވެ. އަދި އެޒަކާތް ދެވޭނީ އެބައިމީހުންގެ ތެރެއިން ފަޤީރުންނަށެވެ. ފަހެ، އެކަމުގައި އެބައިމީހުން ކަލޭގެފާނަށް ކިޔަމަންތެރި ވެއްޖެނަމަ، އެބައިމީހުންގެ އަގުބޮޑު، މޮޅެތި މުދަލުން ޒަކާތް ނެގުމުން ރައްކައުތެރިވެލައްވާށެވެ. އަދި އަނިޔާ ލިބިފައިވާ މީހާގެ ބަދު ދުޢާއިން ސަލާމަތްވެލައްވާށެވެ. އެހެނީ ހަމަކަށަވަރުން އޭނާގެ އެ ބަދު ދުޢާ އާއި ﷲ އާ ދެމެދު އެއްވެސް ފަރުދާއެއް ނުވެއެވެ.”\nއެހެންކަމުން އެންމެ ފުރަތަމަ ކަމަކީ ތައުޙީދެވެ. ހަމައެއާއެކު ޝިރުކު ދެނެގަންނަން އެބަޖެހެއެވެ. އެއީ ޝިރުކުގެ ތެރެއަށް ނުވެއްޓުމަށްޓަކައެވެ. ﷲ ތަޢާލާ ވަޙީކުރައްވާފައިވެއެވެ. وَكَذَلِكَ نُفَصِّلُ الآيَاتِ وَلِتَسْتَبِينَ سَبِيلُ المُجْرِمِينَ މާނަ: ‘ތިމަންއިލާހު އާޔަތްތައް ބަޔާންކުރައްވަނީ އެފަދައިންނެވެ. އެއީ ކުށްވެރިންގެ މަގު ބަޔާންވެ އޮތުމަށްޓަކައެވެ.’\nعَرَفْتُ الشّرَّ لا لِلشّ رِّ لَكِنْ لِتَوَقِّيهِ\nوَمَنْ لَمْ يَعْرِفِ الخَيْرَ مِنَ الشَّرِّ يَقَعْ فِيْهِ\n‘އަހަރެން ނުބައިކަންތައް ދެނެގަތީމެވެ. އެކަންތައްތައް ކުރުމަކަށް ނޫނެވެ. އެކަމަކު އެ ކަންތައްތަކުން ރައްކާތެރިވުމަށްޓަކައެވެ.\nނުބައިކަންތައްތަކާއި ހެޔޮކަންތައްތައް ވަކިކުރާން ނޭނގޭ މީހާ ނުބައިކަންތައްތަކުގެ ތެރެއަށް ވެއްޓެއެވެ.’\nޙުޛައިފާ ރަޟިޔަﷲ ޢަންހުގެ ކިބައިން ރިވާވެގެންވެއެވެ. كَانَ النَّاسُ يَسْأَلُونَ رَسُوْلَ اللهِ صَلَى اللهُ عَلَيْهِ وَسَلَّمَ عَنِ الْخَيْرِ، وَكُنْتُ أَسْأَلُهُ عَنِ الشَّرِّ مَخَافَةَ أَنْ أَقَعَ فِيْهِ. މާނަ: ‘ހެޔޮކަންތައްތަކާ ބެހޭގޮތުން ރަސޫލުﷲ ޞައްލަﷲ ޢަލައިހި ވަސައްލަމައާ މީސްތަކުން ސުވާލުކުރާކަމުގައި ވިއެވެ. އަހުރެން ނުބައިކަންތައްތަކާ ބެހޭގޮތުން އެކަލޭގެފާނާ ސުވާލުކުރާކަމުގައިވީމެވެ. އެއީ އޭގެން ކަމަކަށް ވެއްޓިދާނެކަމުގެ ބިރަށްޓަކައެވެ.’\nއިޖްމާލީގޮތެއްގައި ނުބައިކަންތައްތައް ދެނެގަތުމަކީ މުކައްލަފުގެ މައްޗަށް ލާޒިމު ކަމެކެވެ. އަދި ހެޔޮކަންތައްތައް ތަފްޞީލްގޮތެއްގައި ދެނެގަތުންވެސް މެއެވެ. އެއްވެސް ޝައްކެތް ނެތްގޮތުގައި ހެޔޮކަންތައްތައް ދެނެގަންނަންޖެހޭނީ ތަފްޞީލްކޮށެވެ. މިސާލަކަށް ނަމާދަށް ބަލާއިރު، ނަމާދުގެ ޝަރުޠުތަކާއި، ރުކުންތަކާއި، ވާޖިބުތަކާއި، ސުންނަތްތަކާއި، ވަޤުތުތަކެވެ. އަދި ހަމައެފަދައިން ރޯދައާއި ޙައްޖާއި ދީނުގެ އެހެނިހެން ޙުކުމްތައްވެސް މެއެވެ.\nނުބައިކަންތައްތައް އޭގެ ތަފްޞީލް ނޭނގި، އިޖްމާލީގޮތެއްގައި އެނގުމުން ފުދުނީއެވެ. އެއީ އޭގެން ރައްކާތެރިވުމަށާއި، އިންޛާރު ލިބިގަތުމަށާއި ސަހަރޯވެރިވުމަށްޓަކައެވެ.\nއެކަމަކު ޝިރުކު އޭގެ އެންމެ ތަފްޞީލްކޮށް އެނގެން އެބަޖެހެއެވެ. ބޮޑާއި ކުޑައެވެ. ފާޅުވެގެންވާ ޝިރުކާއި ފޮރުވިފައިވާ ޝިރުކެވެ. ރަސޫލު ޞައްލަﷲ ޢަލައި ވަސައްލަމް ޙަދީޘް ކުރެއްވިއެވެ. إِنَّ أَخْوَفَ مَا أَخَافُ عَلَيْكُمْ الشِّرْكُ الْأَصْغَرُ ” قَالُوا: وَمَا الشِّرْكُ الْأَصْغَرُ يَا رَسُولَ اللهِ؟ قَالَ: “الرِّيَاءُ، “. “ތިމަންކަލޭގެފާނު ތިޔަބައިމީހުންގެ މައްޗަށް ބިރުފުޅުވަޑައިގަންނަވާ ކަންތައްތަކުގެ ތެރެއިން އެންމެ ބިރުފުޅުވަޑައިގަންނަވަނީ ކުޑަ ޝިރްކާ މެދުގައެވެ.” ޞަހާބީން ދެންނެވިއެވެ” ކުޑަ ޝިރްކަކީ ކޮބައިތޯއެވެ؟ އޭ ﷲ ގެ ރަސޫލާއެވެ!”، ޙަދީޘް ކުރެއްވިއެވެ. “ދެއްކުންތެރިކަމެވެ.”\nޝިރުކަކީ މި އުންމަތުގެ މާތް ޞަޙާބީންގެ މައްޗަށް މާތް ނަބިއްޔާ ޞައްލަﷲ ޢަލައިހި ވަސައްލަމަ އެންމެ ބޮޑަށް ބިރުފުޅުވަޑައިގަތް ކަންތައް ކަމުގައި ވީ ހިނދު އަހަރެމެން އޭގެ މައްޗަށް ބިރުނުގަތުން ހުރީ ކިހިނަކުންތޯއެވެ؟ އަދި ކިއެއްތަ ﷲ ގެ ޚަލީލް އިބްރާހީމް ޢަލައިހިއްސަލާމް އެކަލޭގެފާނުގެ ނަފްސުގެ މައްޗަށާއި އަދި އެކަލޭގެފާނުގެ ދަރީންގެ މައްޗަށްވެސް ބިރުފުޅުގެންވަޑައިގަތެވެ. އެކަލޭގެފާނުގެ ބަސްފުޅުން ޙިކާޔަތެއްގެ ގޮތުން ﷲ ތަޢާލާ ވަޙީކުރެއްވިއެވެ. وَاجْنُبْنِي وَبَنِيَّ أَن نَّعْبُدَ الأَصْنَامَ ‘އަދި އަހަރެންނާ އަހަރެންގެ ދަރީން ބުދަށް އަޅުކަން ކުރުމުން ދުރުކުރައްވާފާދޭވެ!’\nޚަޠީބުންނާއި އިމާމުންނާއި ދީނަށް ގޮވާލާމީހުންނާއި ތަރުބިއްޔަތު ކުރާ މީހުން ތައުޙީދަށް މުހިއްމުކަން ދޭން އެބަޖެހެއެވެ. އަދި ތައުޙީދުގެ މާތްކަމާއި ތައުޙީދު ބެހޭ ބައިތައް ބަޔާންކުރުމަށް ސަމާލުކަން ދޭން އެބަޖެހެއެވެ. އެއީ ތައުޙީދާއި ތައުޙީދު ގެއްލޭ ކަންތައްތައް މަޢުރިފާވެފައި ނެތުމުގެ ސަބަބުން ނާއި ތައުޙީދަށް ޖާހިލުވުމުގެ ސަބަބުން މުސްލިމުންގެ ތެރެއިން ގިނަ ޢަދަދެއްގެ ބަޔަކު ކުޑަ ޝިކުރުގެ އިތުރުން ބޮޑު ޝިރުކުގެ ތެރެއަށް ގެނބިފައިވެއެވެ. ﷲ ތަޢާލާ ވަޙީކުރައްވާފައިވާ ފަދައިންނެވެ. وَمَا يُؤْمِنُ أَكْثَرْهُمْ بِاللهِ إِلاَّ وَهُمْ مُشْرِكُونَ  އަދި އެބައިމީހުންކުރެ ގިނަމީހުން، ޝަރީކުކުރާ ބަޔަކުކަމުގައިވާ ޙާލުގައި މެނުވީ، ﷲ އަށް އީމާނެއް ނުވެއެވެ.\nތައުޙީދު ބަލިކަށިވީ ވަރަކަށް ޝިރުކުކުރުމާއި ބިދުޢަ ހެދުން ވަރުގަދަވާނެއެވެ. އެހެންކަމުން ޝިރުކާއި ބިދުޢަ މަރާލެވޭނީ ތައުޙީދު އާލާކޮށްގެންނެވެ.\nއޭ ﷲ ޝިރުކުން ސަލާމަތްވެގެންވާ ބަޔަކު ކަމުގައި އަޅަމެން ލައްވާނދޭވެ! އަދި އަޅަމެންނީ ޙައްޤުގޮތުގައި އިބަ އިލާހު އެއްކައުވުންތަކުރުމަތީ ދެމިތިބެ އިބަ އިލާހާ ބައްދަލުވާ ބައެއްކަމުގައި ލައްވާނދޭވެ! އާމީން\n أخرجه أحمد (5/428 ، رقم 23680). وصححه الألباني (صحيح الجامع، رقم 1555


Furathama dhuvas: 282 meehaku vaccine jahaifi\nފުރަތަމަ ދުވަސް: 282 މީހަކު ވެކްސިން ޖަހައިފި\nޑިފެންސް މިނިސްޓަރު މާރިޔާ އަހުމަދު ދީދީ ކޮވިޑް ވެކްސިން ޖައްސަވަނީ: މިއަދު 282 މީހަކު ކޮވިޑް ވެކްސިން ޖެހި -- އަވަސް ފޮޓޯ\nކޮވިޑް ވެކްސިނޭޝަން ޕްރޮގްރާމް ރާއްޖޭގައި މިއަދު ރަސްމީކޮށް ފަށާފައިވާއިރު މިއަދު 282 މީހަކު ކޮވިޑް ވެކްސިން ޖަހާފައިވާ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ. ކޮވިޑް ވެކްސިނޭޝަން ޕްރޮގްރާމް ފައްޓަވައި ދެއްވީ ރައީސް އިބްރާހިމް މުހައްމަދު ސޯލިހެވެ.\nފުރަތަމަ ރާއްޖޭގައި ވެކްސިން ޖެއްސެވީ އައިޖީއެމްއެޗްގެ ޑޮކްޓަރެއް ކަމަށްވާ ޑރ. ޝިރާނީ އަބްދުއްރަހުމާނެވެ. އެ ޑޮކްޓަރަށް ފަހު މިއަދު ވެކްސި ޖެއްސެވި އިސްވެރިންގެ ތެރޭގައި ރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި އުއްތަމަ ފަނޑިޔާރު މުއުތަސިމް އަދުނާނާއި ބައެއް ވަޒީރުން ހިމެނެ އެވެ.\nމާލޭ ސިޓީގައި މިއަދު އޭޑީކޭގެ އާއި ހުޅުމާލޭ ހޮސްޕިޓަލާއި ޓްރީޓޮޕް ހޮސްޕިޓަލާއި ވިލިމާލޭ ހޮސްޕިޓަލުގައި ކުރިޔަށް ގެންދިޔަ އެވެ. ހދ. ކުޅުދުއްފުއްޓާއި އައްޑޫ ހިތަދޫގެ އިކްއެޓޯރިއަލް ހޮސްޕިޓަލްގައި ވެސް މިއަދު ވެކްސި ޖަހަން ވަނީ ފަށާފަ އެވެ. އެޗްއީއޯސީން ބުނީ މިއަދު 282 މީހަކަށް ކޮވިޑް ވެކްސިން ދީފައިވާ ކަމަށެވެ.\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް، ކޮވިޑް ވެކްސިން ޖައްސަވަނީ -- އަވަސް ފޮޓޯ\nކުރިއަށް އޮތް ހަ މަސް ދުވަހުގެ ތެރޭ ރާއްޖޭގައި ދިރިއުޅޭ އެންމެނަށް ވެކްސިން ދޭ ނިންމަން އުންމީދު ކުރައްވާ ކަމަށް ރައީސް އިބްރާހިމް މުހައްމަދު ސޯލިހު މިއަދު ވަނީ ވިދާޅުވެފައެވެ. ރައީސް ސޯލިހު ވިދާޅުވީ ކޮވިޑަށް ފަހު ވެސް މިވަގުތު ރާއްޖެ މިހާރު މިއޮތް ހާލަތަށް އައީ ހެލްތު އޮފިޝަލުންނާއި ރައްޔިތުން ކުރި މަސައްކަތުން ކަމަށާއި އެ ފަރާތްތަކުގެ ލަފައާ އިރުޝާދަށް ރައްޔިތުން ބޯލަނބާފައިވާ ކަމަށެވެ. އަދި އެ މަނިކުފާނު އުންމީދު ކުރައްވަނީ ވެކްސިން ޖެހުމުގައި ހުރިހާ ރައްޔިތުން ބައިވެރިވުން ކަމަށާއި ވެކްސިން ޕްރޮގްރާމް މެދުނުކެނޑި ކުރިއަށް ގެންދެވޭނެ ކަމަށެވެ.\n"އަޅުގަނޑު އުންމީދަކީ ކުރަނީ ވެސް އަދި އަޅުގަނޑުގެ އިލްތިމާސަކީ ހުރިހާ ރައްޔިތުން މިކަމުގައި ބައިވެރިވެ ވަޑައިގެން، އަޅުގަނޑުމެންނަށް މިކަމުގައި ކުރިިމަތިވެފައި މިވާ ދަތި އުނދަގުލުން ސަލާމަތްވުމަށް ޓަކައި އެކުގައި މަސައްކަތް ކުރުން،" ރައީސް ވިދާޅުވި އެވެ.


އަލްއަމީރު މުޙަންމަދު ފަރީދު ދީދީ - ވިކިޕީޑިއާ\nއަލްއަމީރު މުޙަންމަދު ފަރީދު ދީދީ\n(މިސްރާބުކުރެވުނީ މުޙައްމަދު ފަރީދުދީދީ އިން)\nޖަލާލަތުލް މަލިކު މުޙައްމަދު ފަރީދުލް އައްވަލް\nޖަލާލަތުލް މަލިކު މުޙައްމަދު ފަރީދުލް އައްވަލް އަކީ ދިވެހިރާއްޖޭގެ އައުދާނަ ތަޚްތުކޮޅުގައި އެންމެ ފަހުން ރެދަލި ކުރެވުނު ކީރިތި މަހާ ރަދުންނެވެ. އަދި އޮކްޓޯބަރ 1933 ން 25 ޖޫން 1942 އަށް ރައްޔިތުންގެ މަޖިލީހުގެ ރާއީސް ކަން ކުރެއްވި ބޭފުޅާއެވެ.\nމުޙައްމަދު ފަރީދު ދީދީ އަކީ ހުރާގޭ ދަރިކޮޅުގެ ރަސްކަމާއި ވެރިކަން ދެކަފިވެގެން އައިސް އެސިލްސިލާ ނިމޭތަން ގުޅުވައިދޭ ބޮޅެވެ. ޖަލާލަތުލް މަލިކު މުޙައްމަދު ފަރީދުލް އައްވަލް އަކީ ދިވެހިރާއްޖޭގައި އެންމެ ފަހުން ރަސްކަން ކުރެއްވި ރަދުންނެވެ.\nމިރަދުންނަކީ އަތިރީގޭ އަލްއަމީރު އިބްރާހިމް ދޮށިމޭނާ ކިލެގެފާނުގެ ދަރިކަލުން ސުމުއްވުލް އަމީރު ޢަބްދުލްމަޖީދު ރަންނަބަނޑޭރި ކިލެގެފާނު(އަލްމުންތަޚަބް ލި ޢަރްޝި ދައުލަތިލް މަޙަލްދީބިއްޔާ)ގެ ދޮށީ ދަރިކަލުންނެވެ. މަންމާފުޅަކީ އައްސުލްޠާން އިބްރާހީމް ނޫރައްދީން ގެ ދޮންގޮމާ އަލްއަމީރާ ޢާއިޝާ (ކާށިދޫގޭ ދޮންގޮމާ) އެވެ. މުޙައްމަދު ފަރީދު ދީދީ ދުނިޔޭގެ އަލިކަން ދެކެވަޑައިގަތީ 24 ޞަފަރު 1319ހ، 13 ޖުލައި 1901 ގައި ދިވެހިރާއްޖޭގެ ވެރިރަށް ފުރަމާލޭގައެވެ. ބައެއް ލިޔުންތަކުގައި ވަނީ 12 ޖޫން 1901މ ގައެވެ.\nމުޙައްމަދު ފަރީދު ދީދީ5ބޭކަނބަލުންނާއި ކައިވެނި ބައްލަވައިގަތެވެ. ލިބިވަޑައިގެންނެވި ބޭފުޅުން ބޮޑުނުވެ އަވަހާރަވީ އެވެ. އޭނާގެ މުޅި ޙަޔާތްޕުޅު ހިމެނިގެންދިޔައީ ރާއްޖެއަށް ކުރިމަތިވި ކޮންމެ ސިޔާސީ ހަމަނުޖެހުމެއްގެ ތެރޭގައި އަމާން ކަމާއެކު ރައްޔިތުންގެ ޙިމާޔަތް ލިބިގެންދިޔަ، އިތުބާރު ދެވިގެންވާ ޚާއްޞަ ބޭފުޅެއްގެ ގޮތުގައެވެ.\nއުމުރުފުޅުގެ ޅަދުވަސްތައް ހޭދަކުރެއްވީ އޭނާގެ ބައްޕަގެ ބެއްލެވުމުގެ ދަށުން ގަނޑުވަރުގެ ތެރޭގައެވެ. މާލެއިން އިބްތިދާއީ ތަޢުލީމް ޙާޞިލް ކުރެއްވުމަށްފަހު، ރާއްޖެއިން ބޭރަށްވަޑައިގެން، ސިލޯނުގެ ރޮޔަލް ކޮލެޖް އަށް ވެދެވަޑައިގެން އެތަނުން އިގިރޭސި ތަޢުލީމު ޙާޞިލް ކުރެއްވި އެވެ. އިގިރޭސި، ސިންހަޅަ، އަދި ތަމަޅަ ބަސް ރަގަޅަށް ދެނެވަޑައިގަނެއެވެ.\nއަލްއަމީރު މުޙައްމަދު ފަރީދުދީދީ ތަޢުލީމް ޙާޞިލް ކުރެއްވުމަށް ސިލޯނަށް ވަޑައިގަތުމަށް މާލެއިން ފުރާވަޑައިގަތީ 24 ޖުމާދިލް އޫލާ 1331ހ ގައެވެ. ސިލޯނުގެ ރޮޔަލް ކޮލެޖް ގައި ތަޢުލީމް ޙާޞިލްކޮށް ނިންމުމަށްފަހު އެނބުރި މާލެ ވަޑައިގަތީ 24 ޖުމާދިލް އޫލާ 1338ހ ގައެވެ. އެހެންކަމުން ރޮޔަލް ކޮލެޖްގައި އެމަނިކުފާނު އުޅުއްވާފައިވަނީ7އަހަރު ވަންދެނެވެ.\nމުޙައްމަދު ފަރީދު ދީދީ ދައުލަތަށް ޚިދުމަތްކުރައްވަން ފެއްޓެވީ ސިފައިންގެ ވެރިޔާކަމުންނެވެ. ދެން ދިވެހިރާއްޖޭގެ ފުރަތަމަ ގާނޫނު އަސާސީ އެކުލެވުމަށް އޭރުގެ ކީރިތި މަހާރަދުން އައްސުލްޠާން މުޙައްމަދު ޝަމްސުއްދީން ޚިޔާރުކުރެއްވި މަޖުލީހުގެ މެންބަރަކަށް ޢައްޔަން ކުރެވުނެވެ. އެގާނޫނޫ އަސާސީ އެކަށައެޅި، ދުސްތޫރީ ޙުކޫމަތު އިޢްލާނު ކުރެވުނު ދުވަހުން ފެށިގެން، މުޙައްމަދު ފަރީދު އަކީ ރައްޔިތުން މަޖުލީހުގެ ރައީސް އަދި ވަޒީރުލް އަޢުޒަމް އެވެ. އަދި ސިފައިންގެ ވެރިޔާ ކަމާއި، ވަޒީރުލް ޢަސްކަރިއްޔާކަން ވެސް ކުރެއްވި އެވެ. ބޮޑުވަޒީރު ކަމުގެ ހުވާ އޭނާ ކުރެއްވީ 16 ޑިސެމްބަރ 1932 ވީ ހުކުރު ދުވަހުގައެވެ. އެއީ 17ޝައުބާން 1351 ގައެވެ.\nމީލާދީން 1887 އަހަރުން ފެށިގެން ދިވެހި ދައުލަތް އިގިރޭސީންގެ ހިމާޔަތުގެ ދަށުގައި އޮތުމަށްފަހު ދިވެހިރާއްޖެ އަށް ފުރިހަމަ މިނިވަންކަން ލިބުމަށްފަހު މުޙައްމަދު ފަރީދު އަށް ދެއްވި ލަގަބަކީ ޖަލާލަތުލް މަލިކް މުޙައްމަދު ފަރީދު އެވެ. އިގިރޭސި ރާނީ ކްއީން އެލިޒަބަތު2ގެ ފަރާތުން އައްސުލްތާން މުޙައްމަދު ފަރީދު އަށް9ޑިސެމްބަރު 1961މ (1 ރަޖަބު 1381ހ) ގައި ކޭސީއެމްޖީ ގެ ލަގަބު އެރުވުނެވެ.\nމުޙައްމަދު ފަރީދު ދީދީގެ ފަހުން ތަޚްތުގައި އިންނެވި ރަދުންކަމުގައިވާ އައްސުލްޠާން ޙަސަން ނޫރައްދީންގެ ރަސްކަމުން އިސްތިއުފާ ދެއްވުމާއި ގުޅިގެން، މުޙައްމަދު ފަރީދު ވަޒީރުލް އަޢުޒަމް ކަމުން ވެސް އިސްތިއުފާ ދެއްވެވިއެވެ. އެއީ2ރަބީޢުލް އައްވަލް 1362ހ، 8 އެޕްރީލް 1943މ ގައެވެ.\nއައްސުލްޠާން ޙަސަން ނޫރައްދީންގެ ރަސްކަމުން އިސްތިއުފާ ދެއްވުމާއި ގުޅިގެން، ތަޚުތު ހުސްވުމުގެ ސަބަބުން ހޮވުނު ވަލީ ކޮމެޓީގެ ތެރޭގައި ވެސް މުޙައްމަދު ފަރީދު ދީދީ ހިމެނިވަޑައިގަތެވެ. މިގޮތުގައި ހުންނަވަނިކޮށް ދިވެހި ރަސްކަން ޖުމުހޫރިއްޔަތަކަށް ބަދަލުވެ، އަދި އިންގިލާބަކުން އެ ޖުމުހޫރިއްޔާ އުވާލެވި، އަލުން އިޢާދަކުރެވުނު ރަސްކަމުގެ ތަޚުތަށް އެއްވެސް ފަރާތެއްގެ ނުފޫޒަކާއި ނުލައި އިންތިޚާބުވެ ހޮވިގެންދިޔައީ މުޙައްމަދު ފަރީދު މަނިއްޕުޅު އެވެ. އޭރު އެއީ ކިލެގެ ކަމަށް ކޮލިލެވިގެންވި، ސުމުއްވުލް އަމީރު މުޙައްމަދު ފަރީދު ފާށަނާ ކިލެގެފާނު އެވެ.ރަސްކަލަކަށް ވެވަޑައިގެންނެވި އިރުގައި ކައިވެނި ބައްލަވައިގެން ހުންނެވީ މެދުސީދީގެ ސީދީގެ ސިއްތި އާއިއެވެ. އަދި އެޔަށްފަހު އެ ސިއްތި އަވަހާރަވުމުން ކައިވެނި ކުރެއްވެވީ އަލްމަރްޙޫމާ މުގުރިގޭ ވަޙީދާ އާއިއެވެ. ރަސްކަމަށް އިސްވެ ވަޑައިގަތީ 1 ރަޖަބު 1373ހ،7މާރޗް 1954 ގައެވެ. ފުރަތަމަ ބޮޑުވަޒީރަކީ ސުމުއްވުލް އަމީރު އިބްރާހީމް ފާމުލަދޭރި ކިލެގެފާނު އެވެ. ދެވަނަ ބޮޑު ވަޒީރަކީ އަލްފާޟިލް އިބްރާހީމް ނާޞިރު އެވެ. މުޙައްމަދު ފަރީދު ދީދީ އަށް ފާށަނާ ކިލެގެކަމަށް ކޮލިލެވުނީ 10 ޖުމާދިލް އޫލާ 1365(ބައެއް ލިޔުންތަކުގައި 13 ޖުމާދިލް އޫލާ 1365 ) ނުވަތަ 15 އެޕްރީލް 1946 ގައި ކަމަށް ލިޔެފައި ގައެވެ.\nމުޙައްމަދު ފަރީދު ދީދީ އަކީ ތާރީޚީ ގޮތުން ބަލާއިރު ދިވެހި ރަސްކަމުގެ ތަޚުތުގައި އެންމެ ފަހުން ރެދަލިކުރެވުނު ރަސްކަލުންނެވެ. މިރަދުންގެ ރަސްކަމުގައި ހިނގި ބޮޑެތި ކަންތައްތަކުގެ ތެރޭގައި ދިވެހިރާއްޖެއަށް ފުރިހަމަ މިނިވަންކަން ލިބުން، އަދި އެކަމާއި ގުޅިގެން އެކުވެރި ދައުލަތް ތަކުގެ މެންބަރަކަށް ދިވެހިރާއްޖެ ވެގެން ދިއުން ހިމެނެއެވެ. އަދި ރާއްޖޭގެ ތަޢުލީމަށް އެކަށީގެންވާ އެދެވޭ ބަދަލުތަކެއް އައުމެވެ. ދެވަނަ ފަހަރަށް އިގިރޭސިން އައްޑު އަތޮޅު ގަމުގައި ދިފާޢީ މަރުކަޒެއް ހަދައި އެތަނަށް ފޭބިއެވެ. އަދި މިރަސްކަމުގައި އައްޑު އަތޮޅާއި، ހުވަދު އަތޮޅާއި، ފުވައްމުލަކުގައި ވަރަށް ބޮޑު ސިޔާސީ ހަމަނުޖެހުމެއް ހިނގިއެވެ.\nމުޙައްމަދު ފަރީދު ދީދީ އަކީ ދިވެހިންގެ ތެރެއިން ފާނޑުވެރިކަމުގެ މާހިރެކެވެ. މިއުޒިކުގެ ކަންކަމުގައި ފާހަގަކުރެވޭ ދިވެއްސެކެވެ. ބަގީޗާ ހެއްދެވުމަށް ޝައުގުހުރި އަދި އެޢިލްމުގެ އުސްތާޛެކެވެ. ކްރިކެޓާއި ފުޓުބޯޅައިގެ ހަރަކާތްތައް ހިންގެވި ފަރާތެކެވެ. އެންމެ ފުރަތަމަ ގާނޫނު އަސާސީ 1932 ވަނަ އަހަރު ފާސްކުރެއްވި އިރު މުޙައްމަދު ފަރީދު ދީދީ ހުންނެވީ ޝަމުސުއްދީން ރަދުންގެ ބޮޑު ވަޒީރު ކަމުގައެވެ.\nޝަމުސުއްދީން ރަދުންގެ ބޮޑުވަޒީރުކަން : މިމަގާމް ލިބިވަޑައިގަތީ 22 ޑިސެމްބަރު 1932 ގައެވެ.\nސިފައިންގެ ވެރިޔާކަން : ފުރަތަމަ ގާނޫނު އަސާސީ ފާސްވުމާއި ގުޅިގެން\nވަޒީރުލް ޢައުޒަމްކަން : ފުރަތަމަ ގާނޫނު އަސާސީ ފާސްވުމާއި ގުޅިގެން ، އަދި ޝަމުސުއްދީން ރަދުންނަށްފަހު އައި ދުވަސްތަކުގައި !\nޙަސަން ނޫރައްދީންގެ ރަސްކަމުގައި ވަޒީރުލް އައުޒަމް ކަމާއި ސިފައިންގެ ވެރިޔާކަން : މިދުވަސްވަރު ވަޒީރުލް އަޢުޒަމް ކަމުން އިސްތިއުފާދެއްވި7އެޕްރީލް 1943 ގައެވެ.\nދިވެހިރާއްޖޭގެ ފުރަތަމަ ދިވެހި ޖުމުހޫރިއްޔާ އުވުނު ދުވަހަކީ 11 ޛުލްޙައްޖާ 1372 ގައެވެ. ފުރަތަމަ ޖުމުހޫރިއްޔާ އުވިގެން ދިޔައީ މާލޭ ގުޅަކުޅޭ ފަސްގަނޑުގައި މާލޭގެ ރައްޔިތުން އެއްވެ، ހިންގި ހަމަނުޖެހުމެއް ފަހުގައެވެ. އެދުވަހު ހުކުރުގެ ފަހުގައި ހިނގި ހާދިސާއަށް ފަހު އިރުއޮއްސުނުއިރު ދިވެހިރާއްޖޭގެ ޖުމުހޫރިއްޔާގައެއް ދިރުމެއް ނެތެވެ. އެކަން އުވި ހިގައްޖެއެވެ. ހަމަ އެދުވަހު ދިވެހި ދައުލަތް ހިންގުމުގެ މަސްއޫލިއްޔަތު އުފުއްލެވީ އެއްގަމުގޭ ސުމުއްވުލް އަމީރު އިބްރާހީމް ފާމުލަދޭރި ކިލެގެފާނު އާއި، ވެލާނާގެ އަލްފާޟިލް އިބްރާހީމް މުޙައްމަދު ދީދީ އެވެ. މިދެބޭފުޅުން އެކަމަށް އިސްކުރީ ވެސް އެދުވަހު އެދުވަހު ގުޅަކުޅޭ ފަސްގަނޑުގައި އެއްވި އެއްވުމުގެ ތެރޭގައެވެ. އެއަށްފަހު 1 ރަޖަބު 1373 ގައި އައްސުލްޠާން މުޙައްމަދު ފަރީދުލް އައްވަލް ގެ ނަމުގައި ރަސްކަމަށް އިސްވަންދެން ދިވެހި ރަސްކަމުގެ ތަޚްތު އޮތީ ހުސްކޮށެވެ. ބައެއް ލިޔުންތަކުގައި މުޙައްމަދު ފަރީދު ރަސްކަމަށް އިސްކުރެވުނު ތާރީޚަކީ 1 ރަޖަބު 1374 ނުވަތަ7މާރޗް 1954 ވީ އާދިއްތަ ދުވަހުގެ ހެދުނު7ޖެހިއިރު ކަމުގައި ލިޔެފައި ވެއެވެ.\nކުރިން ބަޔާންކުރެވުނު މުއްދަތުގައި ބަޔާންކުރެވިފައިވާ ދެބޭފުޅުން ދިވެހި ދައުލަތް ހިންގެވީ މާލޭގެ ހަތަރު އަވަށުގެ ބޭފުޅުން ހިމެނޭ ގޮތަށް ޚިޔާރުކުރެވިފައިވާ މަޝްވަރާ މަޖުލިސް ކަމުގައިވާ އިންގިލާބު ކޮމިޓީ ގެ ލަފާގެ މަތިންނެވެ. އެއަށްފަހު އެކޮމިޓީން އާގާނޫނު އަސާސީއެއް ތައްޔާރުކުރައްވައި ފާސްކުރެއްވުމަށްފަހު، ރާއްޖޭގެ ތަޚްތަށް ކުރިން ދެންނެވުނު ފަދައިން އިންތިޚާބުވީ ސުމުއްވުލް އަމީރު މުޙައްމަދު ފަރީދުލް އައްވަލް އެވެ. ( މިއީ އިބްރާހީމް ޝިހާބް ލިޔުއްވި ރާއްޖޭގެ ވެރިކަމުގެ ތާރީޚްގެ ތެރެއިން އައްސުލްޠާން މުޙައްމަދު ފަރީދުލް އައްވަލް ރަސްކަން މިފޮތުގައި ބަޔާންކުރައްވާފައިވާ ގޮތެވެ. )\nޖަލާލަތުލް މަލިކު މުޙައްމަދު ފަރީދުލް އައްވަލް ރަސްކަމުން ވަކިވެވަޑައިގަތީ ޖުމުހޫރިއްޔަތަކަށް ދިވެހިރާއްޖޭގެ ވެރިކަން ފެންނަ ނުފެންނަ ވޯޓަކުން ބަދަލުވުމާއި ގުޅިގެން 11 ނޮވެމްބަރު 1968 ގައެވެ.\nމުހައްމަދު ފަރީދުގެ އަމިއްލަ ޝަޚްޞިއްޔަތަށް ބަލާއިރު އެއީ ވަރަށް ހިތްހެޔޮ މީހުންނާއި ގުޅިވަޑައިގަންނަވާ ބޭފުޅެކެވެ.\nމުޙައްމަދު ފަރީދުގެ ރަސްކަމުގެ ދުވަސްވަރު ހިނގި ކަންތައްތަކުގެ ތެރޭގައި އައްޑުއަތޮޅަށް އިގިރޭސީން ފޭބުމުގެ ހުއްދަ ދެއްވުން ހިމެނެއެވެ. އަދި 1939 ގައި އިޢުލާންކުރެވުނު ދުނިޔޭގެ ދެވަނަ ބޮޑު ހަނގުރާމައިގެ ދުވަސްވަރު އައްޑު އަތޮޅުގައި އިގިރޭސީންގެ މަރުކަޒެއް ގާއިމްކޮށް އިގިރޭސީން އެތާގައި ތިބުން ހިމެނެއެވެ. އައްޑު އަތޮޅަށް އިގިރޭސީން ފޭބުމުގެ ހުއްދަ ދެއްވިއިރު ރަސްކަމުގެ ތަޚުތުގައި އިންނެވީ އައްސުލްޠާން މުޙައްމަދު ފަރީދުލް އައްވަލް އެވެ. ބޮޑު ވަޒީރަކަށް ހުންނެވީ އަލްއަމީރު އިބްރާހީމް ފާމުލަދޭރި ކިލެގެފާނު އެވެ. އިގިރޭސީންނަށް ދެވުނު ހުއްދައިގެ ދަށުން ދެވަނަ ފަހަރަށް އިގިރޭސީން އާރްއޭފްގެ ބޭހެއް ހެދުމަށް އައްޑު އަތޮޅަށް ފޭބީ 25 ނޮވެމްބަރު 1955 ގައެވެ. ފުރަތަމަ ފޭބީ 13 މީހުންނެވެ.\nއައްޑު އަތޮޅު ގަމާއި ހިތަދޫ އިން އެއްބަސްވެފައިވާ ވަކި ސަރަހައްދެއް ދިވެހި ދައުލަތުން އިގިރޭސި ދައުލަތަށް 100 އަހަރުގެ މުއްދަތަށް ކުއްޔަށް ދެއްވި އެއްބަސްވުމުގައި ސޮއިކުރެއްވުމަށް ސިލޯނުގައި ހުންނެވި އިގިރޭސި ހައިކޮމިޝަނަރ ސާރ ސިސިލް ސާރޔަސް މާލެ ވަޑައިގަތެވެ. ނަމަވެސް މިލިޔުންވަނީ އިގިރޭސި ބަހުން ކަމަށްވާތީ އޭރު އޮތް ރައްޔިތުންގެ މަޖުލީހުން މިލިޔުމުގެ ތަރުޖަމާއާއި މެދު ވިސްނުމަށް އެއްބަސްވެ ވަޑައިގަތެވެ. ލިޔުމުގައި ހަގީގީ ސޮއިކޮށްފައެއް ނުވެއެވެ. ފަހުން މިއެއްބަސް ވުމުގައި ސޮއި ނުކުރެއްވުމަށް 1 މާރޗް 1958 ގައި އޭރު އޮތް ރައްޔިތުންގެ މަޖުލީހުން ނިންމެވިއެވެ. މިއެއްބަސް ވުމުގައި 15 ޑިސެމްބަރު 1956 ގައި ރަމްޒީގޮތުން ސޮއިކުރައްވާފައި ވީނަމަވެސް މިސޮޔާއި މެދު ދެދައުލަތުގެ ދެމެދުގައި އެއްގަލަކަށް ނާރައެވެ. މިއީ މުޙައްމަދު ފަރީދުގެ ރަސްކަމާއި އިބްރާހީމް ފާމުލަދޭރި ކިލެގެފާނުގެ ބޮޑުވަޒީރު ކަމުގައި ހިނގި އެންމެ ބޮޑު އެއް މައްސަލަ އެވެ.\nއައްޑު އަތޮޅަށް އިގިރޭސީން ފޭބުމުގެ ނަތީޖާއަކަށްވީ 13 މާރޗް 1959 (3 ރަމަޟާން 1378ހ) ގައި ދެކުނު3އަތޮޅު ވަކި ދައުލަތެއްގެ ގޮތުގައި އިޢުލާންކޮށް އެދައުލަތަށް ޔުނައިޓެޑް ސުވެޑީބު އައިލެންޑްސް ނަމުން ނަންދީ ރައީސަކަށް ސ.ހިތަދޫ ޢަބުދުﷲ އަފީފް އިސްވުމެވެ. މިމައްސަލަ ޙައްލުކުރީ ވެސް މުހައްމަދު ފަރީދުގެ ރަސްކަމުގައި އޭރުގެ ބޮޑުވަޒީރު އިބްރާހީމް ނާޞިރު އެވެ. މިމައްސަލަ ހައްލުކުރުމަށް ހިނގި ހާދިސާ އަށް ދެކުނު ގަޑުބަޑު އޭ ކިޔައެވެ.\nމުހައްމަދު ފަރީދުގެ ރަސްކަމުގައި މުހިއްމު ގިނަ ކަންތައްތަކެއް ހިނގާފައި ވެއެވެ. މީގެ ތެރޭގައި ތާނަ ލިޔުމުގައި ބޭނުންކުރެވެމުން އައި ޢަރަބި އަކުރުގެ ބަދަލުގައި ތިކިިޖެހި ތާނަ އަކުރު އުފެއްދުން ވެސް ހިމެނެއެވެ. މިކަންތައް ކުރެއްވީ ހ.މާދޫގޭ އަލްމަރްޙޫމް ޢަލީ އަހުމަދު ( މާދޫގޭ އަޙްމަދު ކަލޭފާނުގެ ކުޑަތުއްތު )ޚިޔާލުފުޅަށެވެ.\nއައްސުލް މުޙައްމަދު ފަރީދުގެ ރަސްކަމުގައި ފުރަތަމަ ހުންނެވި ބޮޑު ވަޒީރު އަލްއަމީރު އިބްރާހީމް ފާމުލަދޭރި ކިލެގެފާނު 11 ޑިސެމްބަރު 1957 (19 ޖުމާދިލް އޫލާ 1377ހ) ގައި އެމަގާމުން އިސްތިއުފާދެއްވުމުން ރައްޔިތުންގެ މަޖުލީހުން ދައުލަތުގެ ބޮޑުވަޒީރުކަން ދެއްވާނެ ބޭފުޅަކާމެދު ލަފާފުޅަކަށް އެދިވަޑައިގަތުމުން 20 ޖުމާދިލް އޫލާ 1377 ދުވަހު މެންދުރު 1 ޖެހިއިރު މަތިގޭގައި އެއްކުރެއްވި ޚާއްޞަ މަޖިލީހެއްގައި ހ.ވެލާނާގޭ އިބްރާހީމް ނާޞިރު ވަޒީރުލް އަޢުޒަމް ކަމުގައި ހުންނަވަން ލަފާދެއްވުމުން އެދުވަހު، އިބްރާހީމް ނާޞިރަށް ވަޒީރުލް އަޢުޒަމްކަން ދެއްވުމުން ރަދުން މުހައްމަދު ފަރީދާއި ވަޒީރުންގެ ކުރިފުޅު މަތީގައި އިބްރާހީމް ނާޞިރު ވަޒީރުލް އަޢުޒަމްކަމުގެ ހުވާ ކުރެއްވި އެވެ. އަދި5ޑިސެމްބަރު 1958 ގައި މާލޭގެ ދެމިސްކިތުގައި ހުކުރު ކުރަން ހަމަޖެއްސެވީވެސް މުޙައްމަދު ފަރީދުލް އައްވަލް އެވެ.\nއަދި މީގެ އިތުރުން ވެސް މާލޭގައި ވަރަށް ކުރިއްސުރެ ހުންނަ ދެދޮރޯށި ކަމުގައިވާ ހެންވޭރު އިބްރާހީމީ މައިދާނަށް ވަދެވޭގޮތަށް ހުރި ދޮރޯއްޓާއި، އޯކިޑް މަގަށް ނިކުމެވޭގޮތަށް މާފަންނުގައި ހުންނަ ދޮރޯށި އުވައިލެއްވީވެސް މިރަދުންގެ ރަސްކަމުގައެވެ. އަދި 1961 ވަނަ އަހަރު ކ.ވިލިގިލީގައި ތިބި މަދު މީސްކޮޅު މާލެއަށް ބަދަލުކޮށް، ކުޑަކުދިންނަށް މޮންޓިސޫރީ ތަޢުލީމް ދިނުމަށްޓަކައި 10 މެއި 1961 (24ޛުލްގައިދާ 1380ހ) ދުވަހު މާލޭގައި މޮންޓިސޫރީ ސުކޫލެއް ހުޅުވުނެވެ. އަދި 29 އޮގަސްޓް 1961 ގައި ރާއްޖެތެރޭގެ ފުރަތަމަ އަތޮޅު ކޮމިޓީ މާލެ އަތޮޅުގައި ހުޅުއްވައި، މާލޭގައި ވޯރާ ވިޔަފާރިވެރިން ރާއްޖެއިން ފޮނުވާލުމުގެ ފިޔަވަޅު އެޅުއްވީވެސް މިރަދުންގެ ރަސްކަމުގައެވެ. އަދި 10 އެޕްރީލް 1964މ ( 27 ޛުލްގައިދާ 1383) ގައި މާލޭގެ މުންނާރުގައި އަޑުގަދަކުރާ އިން ބަންގި ދޭން ފެށީވެސް މިރަދުންގެ ރަސްކަމުގައެވެ. ދިވެހި ދިދައިގައި ކުރިން ހުންނަ ކަޅާއި ހުދުގެ ދަނޑިމަތި އެނބުރުން ނަންގަވާ ދިވެހި ދިދަ ނަގާގޮތަށް 25 ސެޕްޓެމްބަރު 1965 (1 ޖުމާދިލް އާޚިރު 1385ހ) ގައި ހަމަޖެއްސެވި އެވެ. އަދި 21 ސެޕްޓެމްބަރު 1965 ގައި ދިވެހިރާއްޖެ އ.ދ ގެ މެންބަރަކަށްވުމާއި،5ނޮވެމްބަރު 1965 ގައި ދިވެހިރާއްޖެ ވޯލްޑް ހެލްތު އޯގަނައިޒޭޝަންގެ ފުރިހަމަ މެންބަރަކަށްވުމާއި، 17 މެއި 1967 ގައި ދިވެހިރާއްޖެ އިންޓަނޭޝަނަލް މެރިޓައިމް އޯގަނައިޒޭޝަންގެ މެންބަރަކަށްވުމާއި، 15 އޮގަސްޓް 1967 ގައި ދިވެހިރާއްޖެ ޔުނިވަސަލް ޕޯސްޓަލް ޔޫނިއަންގެ މެންބަރަކަށްވީ ވެސް މިރަދުންގެ ރަސްކަމުގައެވެ.\nމީގެ އިތުރުން2ފެބުރުއަރީ 1965 (3ރަމަޟާން 1384ހ) ހުކުރު ހަދީސް ކިޔުން ވެސް ހުއްޓާލީ މިރަދުންގެ ރަސްކަމުގައެވެ. ސިލޯނުގައި ފުރަތަމަ ރާއްޖޭގެ އެމްބަސީއެއް 12 ފެބުރުއަރީ 1966 ގައި ހުޅުވުނެވެ. ސަރުކާރުގެ އިދާރީ ކަންތައްތަކުގައި ކުރިން ޖަހަމުން ހިޖުރީ ތާރީޚްގެ ބަދަލުގައި މީލާދީ ތާރީޚް ޖައްސަވަން ފެއްޓެވީ 1 ޖެނުއަރީ 1958 ގައި މިރަދުންގެ ރަސްކަމުގައެވެ.\nމުހައްމަދު އަމީން ދީދީގެ ވެރިކަމުގައި އަންހެނުންގެ ސަރުކާރުގެ ވަޒީފާއަށް ނިކުމެއުޅެފައި، އެދައުރު ނިމުމުން މިކަން މަނާވެފައި އޮތުމަށްފަހު އަންހެނުންގެ ސަރުކާރުގެ މަގާމްތަކަށް ލައްވާގޮތަށް ހަމަޖައްސަވައި، 18 މާރޗް 1958 ގައި މިކަން އިޢުލާން ކުރެއްވި އެވެ. އަދި7ފެބުރުއަރީ 1962 (2ރަމަޟާން 1381ހ) ގައި ހުވަދު އަތޮޅު ދެބައި ކުރައްވައި، ގއ، އަދި ގދ، ގޮތުގައި ހަމަޖެހުނީވެސް މިރަދުންގެ ރަސްކަމުގައެވެ. އަދި އިގިރޭސި ތަޢުލީމް ސަރުކާރުގެ މަދަރުސާ ތަކުގައި ދެއްވާގޮތަށް 21 މާރޗް 1961 ގައި ހަމަޖެއްސެވި އެވެ. 21 މެއި 1958 ގައި ތިލަދުންމަތި ދެބައި ކުރައްވައި ދެ އަތޮޅުގެ ގޮތުގައި ހަމަޖެއްސެވި އެވެ. ގިރާވަރު މީހުން ހުޅުލެއަށް ބަދަލުކުރުމުގެ މަސައްކަތް 14 މާރޗް 1968 ( 15 ޛުލް ޙައްޖާ 1387ހ) ގައި ފެއްޓެވި އެވެ. އަދި މާލޭ ރޭޑިޔޯ ނަމުގައި ރޭޑިޔޯ ސްޓޭޝަނެއް 29 ޑިސެމްބަރު 1968 ގައި ހުޅުވުނެވެ.\nރާއްޖެތެރޭގެ ރަށްރަށުގެ ވެރިންނަށް ވަރަށް ކުރިއްސުރެ ރައްޔިތުން ލިބެމުން އައި މަސްބައި އެޅުން ކަނޑުއްވާލައްވައި، ސަރުކާރުގެ ފަރާތުން މުސާރަ ދެއްވާގޮތަށް ހަމަޖައްސަވައި މިކަން އިޢުލާންކުރެވުނީ 17 ޑިސެމްބަރު 1958 ގައެވެ. ދެކުނު3އަތޮޅުގައި ހިނގި ގަޑުބަޑަށްފަހު ކުރީގެ ހަވަރު ތިނަދޫ ފަޅުރަށެއްގެ ގޮތުގައި އޮތުމަށްފަހު އެރަށް އާބާދު ކުރައްވަން ފެއްޓެވީ ވެސް މުހައްމަދު ފަރީދުގެ ރަސްކަމުގައި 22 އޮގަސްޓް 1966 ގައެވެ.\nދިވެހިރާއްޖެއަށް ފުރިހަމަ މިނިވަންކަން ލިބުމުގެ އެއްބަސްވުމުގައި އިގިރޭސި ސަރުކާރާ ދިވެހި ސަރުކާރާއި ދެމެދު ސިލޯންގައި ހުންނަ ދިވެހިރާއްޖޭގެ ހައިކޮމިޝަންގައި 26 ޖުލައި 1965 ( 27 ރަބީޢުލް އައްވަލް 1385ހ) ދުވަހު މާލޭގަޑިން 10 ޖެހިއިރު ސޮއިކުރެއްވި އިރު ވެސް ރަަސްކަމުގައި ހުންނެވީ މިރަދުންނެވެ.\n1968 ވަނަ އަހަރާއި ހަމައަށް ރަސްކަމުގައި ހުންނަވަނިކޮށް އަލުން ދެވަނަ ފަހަރަށް ޖުމުހޫރީ ވެރިކަމަކަށް ހަމަޖެހުމާއެކު، އެރަސްކަމުން ވަކިވެވަޑައިގަތުމަށް ދިމާވީ އެވެ. ޝާހީ ބޮޑު ގަނޑުވަރު ދޫކުރައްވާ އެ ގަނޑުވަރުން ނިކުމެވަޑައިގެން ދިރިއުޅުއްވީ އަމިއްލަ ގެކޮޅު ކަމުގައިވާ މާބަގީޗާ ގޭގައެވެ ( މިހާރުގެ ރައްޔިތުންގެ މަޖިލިސް). ތަޚުތުން ވަކިވެވަޑައިގަތުމަށް ފަހުވެސް ރައްޔިތުންގެ ލޯތްބާއި ގަދަރު ލިބިވަޑައިގެން ދެމިހުންނަވައި ދުވަސްތައް ހޭދަކުރެއްވުމަށްފަހު، އަވަހާރަވީ 27 މެއި 1969 ގައި އޭރުގެ ސެންޓްރަލް ހޮސްޕިޓަލު( ނުވަތަ 27 މެއި 1967 ގައި ) ގައެވެ. ފަސްދާނު ލެވިފައިވަނީ މާލޭ ގަލޮޅު ގަބުރުސްތާން ގައެވެ.\nޢަބްދުލް މަޖީދު ދިވެހިރާއްޖޭގެ ރަދުން\n1954-1968 ފަހުން ވަޑައިގަތީ:\nމުޙައްމަދު އަމީން ދިވެހިދައުލަތުގެ އެންމެމަތީ ވެރިޔާ\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 20 އޮގަސްޓު 2020، 20:24 ގައެވެ.


£74 Million ah ManUtd dhookoh, Lukaku Inter ah - One Online\nޔުނައިޓެޑް ދޫކޮށް، އިންޓައާ ގުޅުނު ލުކާކޫ -- ފޮޓޯ/ އިންޓަ މިލާން\n74 މިލިއަން ޕައުންޑަށް ޔުނައިޓެޑް ދޫކޮށް، ލުކާކޫ އިންޓައަށް\nބެލްޖިއަމް ފޯވަޑް ރޮމެލޫ ލުކާކޫ، އިޓަލީ އިންޓަ މިލާނާ ގުޅިއްޖެއެވެ.\nއުމުރުން 26 އަހަރުގެ ލުކާކޫ އިންޓައާ ގުޅުނީ އެ ކްލަބުގެ ރެކޯޑު އަގަކަށެވެ. މެންޗެސްޓާ ޔުނައިޓެޑް ދޫކޮށް، ލުކާކޫ އިންޓައާ ގުޅުނީ 74 މިލިއަން ޕައުންޑުގެ އަގަކަށެވެ.\nއިންޓައާ ގުޅުމާއެކު ލުކާކޫ ވެގެން ގޮސްފައިވަނީ އިޓާލިއަން ސެރީއާގެ ތިންވަނައަށް އެންމެ އަގުބޮޑު ކުޅުންތެރިޔާއެވެ. އިޓަލިއަން ސެރީއާގެ އެންމެ އަގުބޮޑު ކުޅުންތެރިޔާއަކީ މިދިޔަ ސީޒަނުގައި ރެއާލް މެޑްރިޑުން 99.2 މިލިއަން ޕައުންޑަށް ޔުވެންޓަސްއާ ގުޅުނު ޕޯޗުގަލް ތަރި ކްރިސްޓިއާނޯ ރޮނާލްޑޯއެވެ. އަދި ދެވަނައަށް އެންމެ އަގުބޮޑު ކުޅުންތެރިޔާއަކީ 2016 ވަނަ އަހަރު ނަޕޯލީ އިން 75.3 މިލިއަން ޕައުންޑަށް ޔުވެންޓަސްއާ ގުޅުނު އާޖެންޓީނާ ފޯވަޑް ގޮންޒާލޯ ހިގުއައިންއެވެ.\nމީގެ ކުރިން 2017 ވަނަ އަހަރު ލުކާކޫ، އެވަޓަން އިން ޔުނައިޓެޑާ ގުޅުނީ 75 މިލިއަން ޕައުންޑުގެ އަގަކަށެވެ. ޔުނައިޓެޑާ ގުޅުމަށްފަހު ދެ އަހަރުގެ ތެރޭގައި ލުކާކޫ ވަނީ އެ ކްލަބަށް ކުޅުނު 96 މެޗުން 42 ލަނޑު ކާމިޔާބުކޮށްދީފައެވެ.\nމިދިޔަ ސީޒަނުގައި 45 މެޗުން ލުކާކޫ ވަނީ ޔުނައިޓެޑަށް 15 ލަނޑު ކާމިޔާބުކޮށްދީފައެވެ. މިދިޔަ ސީޒަނުގައި ޔުނައިޓެޑުގެ ކޯޗު އޮލޭ ގުނާ ސޯލްޝެއާ، ލުކާކޫއަށް ޓީމުން ފުރުސަތު ދިނުމުގެ ބަދަލުގައި ގިނަ ފުރުސަތު ދީފައިވަނީ އިނގިރޭސި ފޯވަޑް މާކަސް ރަޝްފާޑަށެވެ.\nގުޅޭ ޓެގު މެންޗެސްޓާ ޔުނައިޓެޑް ފުޓްބޯޅަ ޓްރާންސްފާ މާކެޓް އިންޓަ މިލާން\nމިނަމީނޯ ހޯދުމަށް ސަލްޒްބާގްއާއެކު ލިވަޕޫލުން މަޝްވަރާ ބައްދަލުވުންތައް ފަށައިފި


Dhahtha maraali2kokko in salaamai kurevey gotheh aailaa akah nuvi | Mihaaru\nޕާކިސްތާނުގެ ސޯޝަލް މީޑިއާ ސެލެބްރިޓީ ގަންދީލް ބަލޫޗު. --ފޮޓޯ:އޭއެފްޕީ\nދައްތަ މަރާލި ދެ ކޮއްކޮއިން ސަލާމަތް ކުރެވޭ ގޮތެއް އާއިލާއަކަށް ނުވި\n23 އޯގަސްޓް 2019 - 16:532comments\nއިސްލާމްއާބާދު (އޮގަސްޓް 23) - ޕާކިސްތާނުގައި މޮޑެލް ކުރުމަށް މަޝްހޫރު އަންހެން ކުއްޖެއް ކަމަށްވާ ގަންދީލް ބަލޫޗު މަރާލި އޭނާގެ ފިރިހެން ދެ ކޮއްކޮއިން ސަލާމަތް ކުރުމަށް އާއިލާ އިން ކުރި މަސައްކަތް ކާމިޔާބުވާ ގޮތެއް ނުވި އެވެ.\nސޯޝަލް މީޑިއާގެ ތަރިއެއްގެ ގޮތުގައި ބެލި ބަލޫޗު މަރާލި އޭނާގެ ދެ ކޮއްކޮ އިން ކަމަށްވާ ވަސީމް އާއި އަސްލަމް ޝާހީން އަށް މައާފްކުރި ކަމަށް ބަލޮޗުގެ މަންމަ އާއި ބައްޕަ ވަނީ ކޯޓުގައި ބުނެފަ އެވެ.\nބަލޫޗު، 26، ކަރުގައި ހިފައި މަރާލާފައި ވަނީ ޖުލައި 2016 ގަ އެވެ. ޕާކިސްތާނަށް ޝޮކެއް ލިބުނު އެ މަރަށް ދުނިޔޭގެ މީޑިއާތަކުގެ ސަމާލުކަން ވެސް ލިބުނެވެ.\nބަލޫޗު މަރާލި ކަމަށް އޭނާގެ ކޮއްކޮ ވަސީމް ވަނީ އެއްބަސްވެފަ އެވެ. އޭނާ ބުނެފައި ވަނީ ގަންދީލަކީ އާއިލާ އަށް ވެސް ހުރި ހުތުރެއ ކަމަށެވެ. ނަމަވެސް ފަހުން ވަސީމް ވަނީ އޭނާގެ ބަޔާން ބަދަލުކޮށްފަ އެވެ.\nބަލޫޗުގެ މަރާ ގުޅިގެން އިތުރު ހަ މީހަކު ވަނީ ހައްޔަރުކޮށްފަ އެވެ. ހަތް ވަނަ މީހާ ވަނީ ފިލައިފަ އެވެ. އެއީ ވެސް ބެލެވޭ ގޮތުގައި ބަލޫޗުގެ އާއިލީ މީހެކެވެ.\nބަލޫޗުގެ ބައްޕަ މުހައްމަދު އަޒްމީން ކުރިން ބުނެފައި ވަނީ ބަލޫޗްގެ ގާތިލުންނަށް ދޭން ޖެހޭނީ މަރުގެ އަދަބު ކަމަށެވެ. އަދި ބަލޫޗް މަރާލި އޭނާގެ ދަރިފުޅު ވަސީލް ވެސް މަރަން ޖެހޭނެ ކަމަށް ބުންޏެވެ. ނަމަވެސް ޕަންޖާބުގެ މުލްތާންގެ ކޯޓެއްގައި އަޒްމީން އިއްޔެ ބުނީ އޭނާ އާއި އޭނާގެ އަންހެނުން ވަނީ ބަލޫޗް މަރާލި އެ މީހުންގެ ފިރިހެން ދަރިންނަށް މައާފްކޮށްފައި ކަމަށެވެ. ނަމަވެސް އެ މަރުގައި ބައިވެރިވި އެހެން މީހުންނަށް މައާފް ނުކުރާ ކަމަށް ބުންޏެވެ.\nޕާކިސްތާނުގެ މޮޑެލް މަރާލި އޭނާގެ ކޮއްކޮ ވަސީލް ފުލުހުންގެ ބެލުމުގެ ދަށުގައި. --ފޮޓޯ:އޭއެފްޕީ\nނަމަވެސް ކޯޓުން ބުނެފައި ވަނީ މައިންބަފައިން މައާފް ކުރި ނަމަވެސް އެ މީހުންގެ ފިރިހެން ދަރިންގެ މައްސަލަ ކުރިއަށް ގެންދާނެ ކަމަށެވެ.\nބަލޫޗް މަޝްހޫރުވެފައި ވަނީ ޕާކިސްތާނުގެ ކިމް ކާޑޭޝިއަންގެ ގޮތުގަ އެވެ. ގިނަ ބަޔަކަށް އޭނާ ފާހަގަވީ 2014 ވަނަ އަހަރު އަޕްކުރި، ޖިންސީ ކަންކަމަށް ހިތްވަރު ދޭ ގޮތަށް ނަގާފައިވާ ވީޑިއޯއެއްގެ ސަބަބުންނެވެ.\nއާއިލާ އަށް ބޭވަފާތެރިވާ އަންހެން ކުދިން މެރުމަކީ ޕާކިސްތާނުގައި އާއްމުކޮށް ކޮށްއުޅޭ ކަމެކެވެ. އާއިލާ މީހުންގެ ހަމަލާތަކުގައި ކޮންމެ އަހަރަކު ވެސް އެތައް ކުދިންނެއް ޕާކިސްތާނުގައި މަރަ އެވެ.


Klop rulhi gadhave, VAR nimmun alun balaidheyn edhijje - One Online\nމެޗުގައި ކްލޮޕް ފެނުނީ ހިތްހަމަ ނުޖެހިފައި ހުރިތަން --- ފޮޓޯ/ ގެޓީ\nއިނގިރޭސި ޕްރިމިއާ ލީގުގައި ރޭ ކުޅުނު މާސީ ސައިޑް ޑާބީގައި ވީއޭއާރްގެ އެހީގައި ރެފްރީ ނިންމި ދެ ނިންމުމެއް ރިވިއު ކޮށްދޭން ލިވަޕޫލުން އެދިއްޖެއެވެ.\nލިވަޕޫލުން އަލުން ބަލައިދިނުމަށް ޕްރިމިއާ ލީގަށް އެދިފައިވާ ނިންމުންތަކަކީ ފުރަތަމަ ހާފްގައި އެވަޓަން ގޯލްކީޕަރު ޖޯޑަން ޕިކްފޯޑް، ލިވަޕޫލްގެ ޑިފެންޑަރު ވާޖިލް ވެންޑައިކް ފަޔަށް ކުރި ޓެކުލަކާއި، މެޗުގެ ފަހު މިނެޓުގައި ކަހަލަ ގޮތަކަށް ކެޕްޓަން ޖޯޑަން ހެންޑަސަން ގޯލް ތެރެއަށް ވައްދާލި ބޯޅަ ސައިޑް ކަމަށް ނިންމުމެކެވެ.\nރޭގެ މެޗުގެ ފުރަތަމަ ހާފްގައި ވެންޑައިކްގެ ކަކުލަށް ލިބުނު އަނިޔާ ސީރިއަސް ކަމަށް ކްލޮޕްވެސް ބުނެފައިވާއިރު، އެއީ ޕިކްފޯޑުގެ ނުރައްކާތެރި ޓެކުލެކެވެ. އެ ޓެކުލް ޕިކްފޯޑް ކުރީވެސް އެވަޓަން އޭރިއާ ތެރެއިންނެވެ. ވެންޑައިކް ފަޔަށް ޕިކްފޯޑް ކުރި ޓެކުލަށް ރެފްރީ ޕެނެލްޓީ ދީފައި ނުވަނީ އެ ބޯޅައަށް ވެންޑައިކް އެރި އިރު އޭނާ އޮފްސައިޑް މަގާމެއްގައި އޮތުމުން ކަމަށް ބެލެވެއެވެ. އެ ނިންމުން ރެފްރީ ނިންމީ ވީއޭއާރް ރިވިއު ކުރުމަށްފަހުއެވެ.\nލިވަޕޫލުން ރިވިއުކުރަން އެދުނު ދެވަނަ މައްސަލައަކީ ފަހުވަގުތު ހެންޑަސަން ޖެހި ގޯލް އޮފްސައިޑް ކަމަށް ވީއޭއާރްގެ އެހީގައި ނިންމި ނިންމުމެވެ. ޓީވީން ވީއޭއާރް ބަލަން ތިބި މީހުންނަށްވެސް އެ ގޯލް ސައިޑް ވާން ޖެހޭ ސަބަބު ސާފު ވެފައެއް ނުވެއެވެ. ހެންޑަސަން ޖެހި ބޯޅަ ގޯލަށް ވަދެ، އުފާފާޅު ވެސް ކުރި ފަހުން އެ ގޯލް އޮފްސައިޑް ކަމަށް ނިންމީ ވީއޭއާރްގެ އެހީގަ އެވެ. ވީއޭއާރުން ދެއްކީ ގޯލަށް މަގުފަހި ކުރުމުގައި މާނޭ ހުރީ އޮފްސައިޑް މަގާމެއްގައި ކަމަށެވެ. އެ އޮފްސައިޑް އަކީ އިންޗިއެއްހާ ތަނުން ނިންމި ނިންމުމެއް ކަމަށް ވެދާނެއެވެ.\nމެޗަށްފަހު ހިތްހަމަ ނުޖެހިފައި ހުރި ޔާގަން ކްލޮޕް ބުނެފައި ވަނީ އޮފްސައިޑްވި ތަނެއް ހޯދައި ހޯދައި ނުފެނުނު ކަމަށާއި، ޕިކްފޯޑަށް ކާޑެއް ނުދެއްކި ސަބަބެއްވެސް ބުނަން ދަތި ކަމަށެވެ. ކްލޮޕް ވަރަށް ބޮޑަށް ރެފްރީއަށް އިހުތިރާމް ކުރަން މަސައްކަތް ކުރި ނަމަވެސް، އޭނާގެ މޫނު މަތިން ވަރަށް ބޮޑަށް ރުޅިވެރިކަން ފެނިފައި ވެއެވެ. ކްލޮޕް ބުނެފައި ވަނީ ވީއޭއާރްގެ ނިންމުން ނިންމި ގޮތެއް ސާފުވާން ޖެހޭ ކަމަށާއި، ހެންޑަސަންގެ ގޯލް އޮފްސައިޑް ވާނެ އެއްވެސް ގޮތެއް ނުފެނުނު ކަމަށެވެ.\nލިވަޕޫލާއި އެވަޓަން ކުޅުނު ފޯރިގަދަ މާސީ ސައިޑް ޑާބީ މެޗު 2-2 އިން އެއްވަރު ވެގެން ނިމުނިއިރު، އެވަޓަންގެ ގުޑްސަން ޕާކުގައި ކުޅުނު މެޗުގައި ޑާބީއެއްގެ ސިފަތައް ފުރިހަމައަށް ފެނިގެންދިޔަ އެވެ. މެޗުގައި ހަތަރު ގޯލް ފެނިގެންދިޔައިރު، ރަތް ކާޑެއް ވެސް ފެނިގެން ދިޔަ އެވެ. ފަހު މިނެޓްގައި ކަހަލަ ގޮތަކަށް ލިވަޕޫލްގެ ކެޕްޓަން ޖޯޑަން ހެންޑަސަން ގޯލް ތެރެއަށް ވައްދާލި ބޯޅަ އޮފްސައިޑް ކަމަށް ވީއޭއާރްގެ އެހީގައި ރެފްރީ ނިންމުމާއެކު ލިވަޕޫލަށް ތިން ޕޮއިންޓް ގެއްލިގެން ދިޔަ އެވެ.


Naibu Raees uthuruge3rashakah furaavadaigenfi | Mihaaru\nނައިބް ރައީސް ފައިސަލް ރަށަކަށް ވަޑައިގެން ރައްޔިތުންނާ ބައްދަލު ކުރައްވަނީ. --ފައިލް ފޮޓޯ\n23 ނޮވެމްބަރ 2019 - 09:24 1 comment\nދެ ދުވަހަށް ކުރައްވާ މި ދަތުރުފުޅުގައި ހއ. މޮޅަދު އާއި އެ އަތޮޅު ދިއްދޫގެ އިތުރުން ހދ. ކުޅުދުއްފުއްޓަށް ނައިބު ރައީސް ވަޑައިގަންނަވާނެ އެވެ. މި ދަތުރުފުޅުގައި ހއ. އަތޮޅުގެ މަޖިލިސް މެމްބަރުންނާއި ރައީސް އޮފީހުގެ މިނިސްޓަރު އަހުމަދު ސަމީރު ބައިވެެރިވެވަޑައިގަންނަވަ އެވެ.\nމިއަދު ހެނދުނު މޮޅަދުއަށް ވަޑައިގެން އެ ރަށު ފުޓްސަލް ދަނޑު ހުޅުއްވައި ދެއްވުމަށް ވަނީ ހަމަޖެހިފަ އެވެ. އެއަށްފަހު އެ ރަށުގައި ކުޑަކުދިންގެ ޕާކެއްގެ ބިންގާ އަޅުއްވައި ދެއްވައި އެރަށު ބަނދަރު ހެދުމުގެ މަސައްކަތް ރަސްމީކޮށް ފައްޓަވައި ދެއްވާނެ އެވެ.\nމިއަދު މެންދުރު އެ އަތޮޅު ދިއްދު އަށް ވަޑައިގެން ހއ. އަތޮޅު ކައުންސިލާއި ދިއްދޫ ކައުންސިލާ ބައްދަލު ކުކުރައްވާނެ އެވެ. އަދި ދިއްދޫގައި ދިރިއުޅޭ ހާއްސަ އެހީއަށް ބޭނުންވާ ފަރާތްތަކާ ބައްދަލު ކުރެއްވުމަށް ވަނީ ހަމަޖެހިފަ އެވެ. މިރޭ ދިއްދޫގައި ބާއްވާ ތިލައުއްތަމަ އަރުތަވެރިންގެ އިނާމު ދިނުމުގެ ޖަލްސާ ޝަރަފް ވެރިކޮށްދެއްވާނީ ވެސް ނައިބު ރައީސެވެ.\nމާދަމާ ކުޅުދުއްފުއްޓަށް ވަޑައިގެން އެ ރަށު ކައުންސިލާ ބައްދަލު ކުރައްވާނެ އެވެ. އަދި އެ ރަށު ހޮސްޕިޓަލަށް ވެސް ނައިބު ރައީސް ޒިޔާރަތް ކުރައްވާނެ އެވެ.\nމި ދަތުރުފުޅު ނިންމަވާ ލެއްވުމަށްފަހު ނައިބު ރައީސް މާލެ ވަޑައިގަންނަވާނީ މާދަމާ ހަވީރެވެ.\nއަތޮޅު ތެރޭ ހާލަތު ބައްލަވާލެއްވުމަށް ދޭތެރެ ދޭތެރެއިން ނައިބު ރައީސް ރަށްތަކަށް ދަތުރު ކުރައްވަ އެވެ. އެ ދަތުރުތަކުގައި ރައްޔިތުން އެދޭ ކަންކަން ބައްލަވައި ބަޖެޓުގައި އެކަންކަން އަންނަނީ ހިމަނުއްވަމުންނެވެ.\nއިތުރު ލިޔުންތައް ތަރައްގީގެ މަޝްރޫއުތައް ދިވެހި ސަރުކާރު ހދ. ކުޅުދުއްފުށި ހއ. ދިއްދޫ ކައުންސިލް މޮޅަދޫ ނައިބު ރައީސް ފައިސަލް ނަސީމް


Hijab elheyne, manalee burqa aai niqab: Lanka | Mihaaru\nލަންކާ މީހަކު މޫނު ބުރުގާ އަޅައިގެން: ބުރުގާގެ މައްސަލަ ވަނީ އެ ގައުމުގައި ބޮޑުވެފައި.\nހިޖާބް އެޅޭނެ، މަނަލީ ބުރުގާ އާއި ނިގާބް: ލަންކާ\n30 އެޕްރީލް 2019 - 19:25 10 comments\nބުރުގާ އެޅުމާ ބެހޭ ގޮތުން ސްރީ ލަންކާގައި އަމަލުކުރަން ފެށި އުސޫލު ގިނަ ބަޔަކަށް އޮޅިފައިވާ ކަމަށާއި އާދައިގެ ބުރުގާ އެޅުން މަނާ ނުވާ ކަމަށް ލަންކާގެ މިނިސްޓަ އޮފް އިކޮނޮމިކް އެންޑް ޑިސްޓްރިބިއުޝަން ހަރްޝާ ޑި ސިލްވާ ވިދާޅުވެއްޖެ އެވެ.\nއޭނާ ކުރެއްވި ޓްވީޓެއްގައި ވިދާޅުވީ ބޮމުގެ ހަމަލާތަކާ ގުޅިގެން ސަލާމަތީ ސަބަބުތަކަށްޓަކައި އަމަލުކުރަން ފެށި އުސޫލުގައި "މުޅި މޫނު" ކަމަށް ބުނެފައިވަނީ ކަންފަތް ވެސް ފޮރުވޭ ގޮތަށް މޫނު ނިވާކުރުމަށް ކަމަށެވެ. އޭނާ ކުރެއްވި ޓްވީޓްތަކުގައި އިޝާރާތް ކުރައްވާފައިވަނީ، މޫނާއި ކަންފަތް ވެސް ފޮރުވޭ ގޮތަށް ބުރުގާ އެޅުން މަނާވާނެ ކަމަށެވެ.\nމިނިސްޓަރު ވިދާޅުވީ މަނާ ވާނީ މޫނުބުރުގާ (ބުރުގާ އާއި ނިގާބް) ކަމަށާއި "ހިޖާބް" ހުއްދަވާނެ ކަމަށެވެ.\nRe the confusion on the #SriLanka ban on clothing concealing the ‘full face’; the definition of ‘full face’ is ‘whole face ofaperson including the ears’. This means the hijab is not banned. Persons can wear the hijab. What is banned is the burqa and the niqab. pic.twitter.com/r9nLbEV9NI\n— Harsha de Silva (@HarshadeSilvaMP) April 30, 2019\nއޭނާ ކުރެއްވި ޓްވީޓްތަކެއްގައި ވިދާޅުވީ ބުރުގާގެ މައްސަލާގައި މިނިސްޓަ އޮފް މުސްލިމް އެފެއާޒް ހަލީމްއާ ވާހަކަ ދައްކަވާފައިވާ ކަމަށާއި ހިޖާބު ހުއްދަ ކަމަށް އޭނާ ވިދާޅުވި ކަމަށެވެ. އަދި މިކަން ސާފުކޮށްދިނުމަށް ބަޔާނެއް ނެރުމަށް އެދިވަޑައިގެންފައި ވާނެ ކަމަށް ވިދާޅުވި އެވެ.\nމޫނު ނިވާކޮށްގެން އާންމު ތަންތަނުގައި އުޅުން މަނާކޮށްފައި މި ވަނީ ފައްޅިތަކާއި ހޮޓާތަކަށް އަމާޒުކޮށް ދިން ހަމަލާތަކާ ގުޅިގެން ސަލާމަތީ ފިޔަވަޅުތައް ވަރުގަދަކޮށް، ކުއްލި ނުރައްކަލުގެ ހާލަތު އިއުލާނުކުރުމަށް ފަހުގަ އެވެ. ހަމަލާތަކުގައި 260 އަށް ވުރެ ގިނަ މީހުން މަރުވި އިރު އެކަމުގެ ޒިންމާ އައިއެސް ޖަމާއަތުން ވަނީ އުފުލައިފަ އެވެ. އެ ޖަމާއަތާ ގުޅުން ހުރި ކަމަށް ތުހުމަތުކުރެވޭ އެތައް ބަޔަކު ލަންކާ އިން ވަނީ ހައްޔަރުކޮށްފަ އެވެ.\nއިތުރު ލިޔުންތައް ސްރީ ލަންކާ ލަންކާގައި ބޮން ގޮއްވި މައްސަލަ މުސްލިމުން\nމޫނު ބުރުގާ މަނާކުރުން: މުސްލިމުންގެ ކަންބޮޑުވުމެއް\nލަންކާގައި ބުރުގާ އަޅަން ޖެހެނީ ކަންފަތް ފެންނަ ގޮތަށް


galehiri: ކުޑަދޮންތުގެ ޒިކުރު ތަސްބީޙަ\nކުޑަދޮންތުގެ ޒިކުރު ތަސްބީޙަ\nޢަޞުރުގެ ފަހުން ކުޑަދޮންތު ގެއަށް އައިސް ވަދެލުމާއެކު ގިބުލައަށް ކުރިމަތިވާގޮތަށް ގޮނޑިއެއް ބަހައްޓައިގެން ދެއަތުގެ އިނގިލިތައް ހުޅުވައި ލައްޕައި ގުނަމުން ސިއްރުސިއްރުން އެއްޗެހިތަކެއް ކިޔަން ފަށައިފިއެވެ. ކިޔާ އެއްޗެއް އެހާ ސިއްރު ސިއްރުން ކިޔަމުންދިޔަ ނަމަވެސް މީހާ އިނީ ގޮތަކަށް ނުރުހިފައިކަން ބަލާމީހަކަށް އެނގޭވަރުވެއެވެ.\nމިތަން ފެނިފައި ކުޑަދޮންތުގެ އަނބި ޙައްވާފުޅު އައީ އަމަށަކު ރުޅިއެއްނޫނެވެ. އޭނާގެ އެހަރަ ޒީލަ އަޑުން ބުންޏެވެ. "ތިޔަ ކިޔަވާ އެއްޗެއް ސިއްރުސިއްރުން ކިޔެވީމާ، ކިޔަވަނީ ކޮންއެއްޗެއްކަމެއް ބަޔަކަށް ނޭނގުނަސް ތިޔަ އެއްޗެއް ކިޔަވަނީ ކޮން ބޭނުމެއްގައިކަން ނޭނގެނީ ކާކަށްހެއްޔެވެ. ހިތުން ތިޔަ އުޅެނީ އެއުޅޭ ހަރީރާއާއި މައްލަވަ ނުކުރެވިގެން ނޫންހެއްޔެވެ. ބަލަ، ތިޔަ ސަކަރާތްގަނޑެއް ދޮންތު ޖަހާތާ މިވަނީ ކިހާ ދުވަހެއްހެއްޔެވެ. ވާކަމެއް ހަރާމުންހަރާމެވެ. މީހާ ލޯބޯ ކޮށިވެ އަބަހައްދަވެ ފަސްތަނުން ބަނދެލަން ޖަމާޢަތްތެރިން އުޅޭ ހިސާބަށް ދިޔައީމާ އުޅެންވަނީ ތިޔަ ވައްތަރަށްހެއްޔެވެ."\nޙައްވާފުޅު ފަތިވަރު އަމުނަން ފެށީމާ ދޮންތު ފުންމައިގެން ތެދުވެ އޭނާ އިށީނދެ އިން ގޮނޑި ގޭގެ އެއްފަރާތަށް ހޫރާލަމުން ބުންނެވެ. "ތިޔަ ހަރީރާއަކާއި މަށަކާއި ކޮންކަމެއްހެއްޔެވެ. މަމިއުޅެނީ އެހަރީރާއެއްގެ މޯހިރުގައި އަޅައިގެންހެއްޔެވެ. އެހެންޏާ ފަހެ، މިގެއެކޭ ބަންޑާރަ މިސްކިތެކޭ މިވަނީ އެއްވަރުތާއެވެ. އެމިސްކިތުގައި ބަޔަކަށް ނަމާދުކުރެވޭވަރެއް ނޫނެވެ. މިގޭގައި މީހަކަށް ޒިކުރު ތަސްބީޙަ ކިޔެވޭވަރެއް ނޫނެވެ."\nކުޑަދޮންތުއާއި ޙައްވާފުޅާއި ދެމަފިރިން އެދުވަހު ވަރިފަށަށް ނޭރީ އެދެމަފިރިންގެ އަވައްޓެރިއަކު އެވަގުތު އެގެއަށް ވަދެ ސަންޕާފުޅު ރަމަތަކުރުމުންނެވެ. އެހެންނޫންނަމަ ކަންތައްގަނޑު ވަރަށްބޮޑުވީހެވެ.\nބަންޑާރަ މިސްކިތަށް އެދުވަހު ޢަސުރު ނަމާދަށް ދިޔަ ބަޔަކަށް ޢަޞުރުނަމާދުގެ ފަހު އައްތަޙިއްޔާތު ރަނގަޅަށް ކިޔުނު ކަމެއްވެސް ނޭނގެއެވެ. ނަމާދުގެ ފުރަތަމަ ސަލާމްދީ ދެވަނަ ސަލާމަށް ފެށިތަނުން މުދިންކަލޭގެ ކޮނޑުގައި މީހަކު ކޮއްޓާލައިފައި "އަވަހަށް ނިންމާލަން އުޅެހަރޭ، މިއުޅެނީ އަސާސީ ބޮޑުފޮތް ތަޞްދީގު ކުރުވަން މަޖްބޫރުކުރުވަން ދާށޭ" ބުނެ އަޅައި ދުއްވައިގަތީއެވެ.\nއެއީ ތެދެކެވެ. އެކަންވީވެސް ހަމަ އެހެންނެވެ. ބަޔަކު މަޖުބޫރު ކުރުވައިގެން ވިޔަސް ނޫނީ ނުކުރުވައި ވިޔަސް އެގޮލާ އެވަނީ އެބުނާ ތަޞްދީގެއް ކުރުވައިފައިތާއެވެ. އޭގެފަހުން އެގޮލާގެ ހުރިނަމަ ހުރި އޮއްޓަރަކާއި ފޮނިކަމަކާއި ކުޅިމީރުކަމެއްވެސް މިރާއްޖޭގެ މިތިބަ އާދަމުގެ ދަރިންނަށް މިދަނީ ފެންނަމުންތާއެވެ.\nދިވެހިރާއްޖެއަށް ލެއްގި ނަމޫނާ ޑިމޮކްރަސީގެ ތެރެއިން ބަޔަކުމީހުން ގަދައަޅައި އުފަންކުރުވި އޭގެ ދެވަނަ މިސާލެއްނެތް އަސާސީ މިފަދަ ބޮޑުފޮތެއް މިއުޑުދަށުގައި ދިރިއުޅޭ އާދަމުގެދަރިންގެ ބަޔަކަށް ލިބޭނެކަމެއް ނޭނގެއެވެ. މިފޮތާމެދު އެކަކު ބުނަނީ ސުއްކަތުރާ ކަނޑަށްވުރެ އެގޮލާގެ ފައިކުރި ފުޅާވެފައި މާބޮޑަށްދިގުވީތީ އެއަށް ހެޔޮވަރުވާނެ އެއްވެސް އިންސާނަކު މިރާއްޖޭގައި ނެތްކަމަށެވެ. އަނެކަކު ބުނަނީ އޭގެ ފައިކުރި ފުޅާވެފައި ދިގުވިޔަސް އޭތީގެ ކައްގަނޑު ނުހަނު ބާރުކަމަށެވެ. އެހެންވީމާ އިންސާނަކު އޭގެ ބޭނުންކޮށްފިނަމަ އޭތީގެ ކަށްގަނޑު ބާރުކަމުން އެދިމާލުން ފަތިތަކުން ކޮށައިގެން ދާނެތީ އެޙާލަތުގައި އެތަން ބެލުމަކީ އިސްލާމުންގެ ބަޔަކަށް ހުއްދަވެގެންވާނޭ ކަމެއްނޫން ކަމަށެވެ.\nއަނެކަކު ބުނަނީ އެގޮލާގެ އެއްވެސް ފަރާތެއްގައި ފައިކޭޓެއް ނުހެދިވަނިކޮށް މާއަވަހަށް އެބުނާ ތަޞްދީގެއް ކުރުވަން އުޅެ އެކަންވީމާ ފައިކޭޓެއްނެތުމުގެ ދަތިކަން މިހާރު އެބަ އިޙުސާސްކުރެވޭ ކަމަށެވެ. އެހެންވީމާ އެކަމާއި އޭނާ އުޅޭނޭކަމަށެވެ.\nމިކަން މިހެންހުރިއިރު ތަންކޮޅެއް ދުރުން އެގޮލާގެ އެއްއަރިމަތިން ނިޒާމީ ނުކުތާއެއްގެ ތެރެއިން އެއަށް މީހަކު ބަލައިފިނަމަ އެމީހަކަށް ފެންނާނީ ކޮންމެވެސް މީހަކު އިސްވެހުރެގެން ބަޔަކުމީހުންލައްވައި ސިޔާސީ ކަނޑުލެއް ކަނޑުވައި އޭގެ ތޮށި މަށާތަނެވެ. އަދި އެގޮލާގެ ތަންކޮޅެއް ކައިރިއަށް މީހަކު ޖެހިލައިފިނަމަ "އަހަރެން ކެހި ކަނޑުލުގެ ހިތި އަހަރެން ފިލުވާނަމޭ" މިގޮތަށް ހުއްޓުމެއްނެތި މީހަކު ކިޔަމުންދާ އަޑުވެސް އިވޭނެއެވެ.


ލިކުއިޑޭޓެޑް ޑެމޭޖަސް (ކޮންޓްރެކްޓްކޮށްގެން ހަވާލުކުރި މަސައްކަތް މުއްދަތަށްވުރެ ލަސްވުމުން ލިބުނު ގެއްލުމުގެ އަގު) ކަނޑައެޅުން | ދައުލަތުގެ މާލިއްޔަތުގެ ގަވާއިދު\n10.71 ލިކުއިޑޭޓެޑް ޑެމޭޖަސް (ކޮންޓްރެކްޓްކޮށްގެން ހަވާލުކުރި މަސައްކަތް މުއްދަތަށްވުރެ ލަސްވުމުން ލިބުނު ގެއްލުމުގެ އަގު) ކަނޑައެޅުން\nއެގްރިމަންޓްކޮށްގެން ހަވާލުކުރާ މަސައްކަތް (ކޮންސަލްޓަންސީ މަސައްކަތް ނުހިމަނައި) ލަސްވަމުންދާނަމަ، އެ ލަސްވާ ލަސްވުމުން، އެކަމެއް ހަވާލުކުރި ފަރާތަށް ލިބޭ ގެއްލުމުގެ އަގު (ލިކުއިޑޭޓެޑް ޑެމޭޖަސް) އެ ކަމެއް ހަވާލުވި ފަރާތުން ދޭންޖެހޭނެއެވެ. އެ ގެއްލުމުގެ އަގު ކަނޑައަޅާނީ، ލަސްވާ ކޮންމެ ދުވަހަކަށް ތިރީގައިވާ ގޮތުގެ މަތިންނެވެ.\nޖުމުލަ އަގު، މި ބާބުގެ ޖަދުވަލު 1 ގެ 8 ވަނަ ނަންބަރުގައިވާ މިންގަނޑަށްވުރެ ދަށުގެ ބީލަންތަކުގައިނަމަ ފައިސާ ކަނޑާނީ، ޖުމުލަ އަގު 0.005 (ޕޮއިންޓް ސުމެއް ސުމެއް ފަހެއް) އާ ގުނަކުރުމުން ޖެހޭ އަދަދާއި މުއްދަތަށްވުރެ އިތުރުވާ ދުވަސްތަކުގެ އަދަދާ ގުނަކުރުމުން ޖެހޭ އަދަދެކެވެ. މި އަދަދު ހޯދާނީ އަންނަނިވި ފޯމިއުލާ ބޭނުންކޮށްގެންނެވެ.\n(CP * 0.005 * LD)\nCP (ކޮންޓްރެކްޓް ޕްރައިސް): ކޮންޓްރެކްޓުގެ ޖުމުލަ އަގު.\nLD (ލޭޓް ޑިއުރޭޝަން): ކޮންޓްރެކްޓުގެ މުއްދަތަށްވުރެ އިތުރުވާ ދުވަސްތައް.\nޖުމުލަ އަގު، މި ބާބުގެ ޖަދުވަލު 1 ގެ9ވަނަ ނަންބަރުގައިވާ މިންގަނޑަށްވުރެ މަތީގެ ބީލަންތަކުގައި ފައިސާ ކަނޑާނީ، ޖުމުލަ އަގު 0.0025 (ޕޮއިންޓް ސުމެއް ސުމެއް ދޭއް ފަހެއް) އާ ގުނަކުރުމުން ޖެހޭ އަދަދާއި މުއްދަތަށްވުރެ އިތުރުވާ ދުވަސްތަކުގެ އަދަދާ ގުނަކުރުމުން ޖެހޭ އަދަދެކެވެ. މި އަދަދު ހޯދާނީ އަންނަނިވި ފޯމިއުލާ ބޭނުންކޮށްގެންނެވެ.\n(CP * 0.0025 * LD)\nމި މާއްދާގެ (ހ) ގައިވާ ގޮތުގެ މަތިން ލަސްވުމުގެ އަގަށް ދޭންޖެހޭވަރު މުޅި ކޮންޓްރެކްޓުގެ އަގުގެ %15 (ފަނަރަ އިންސައްތަ) އަށްވުރެ ބޮޑުވެގެން ނުވާނެއެވެ. އެއްވެސް ހާލެއްގައި މުޅި ކޮންޓްރެކްޓުގެ އަގުގެ %15 (ފަނަރަ އިންސައްތަ) އަށްވުރެ ލިކުއިޑޭޓެޑް ޑެމޭޖަސް އިތުރުވެއްޖެނަމަ، ކޮންޓްރެކްޓުގެ ނުކުރެވި އޮތްބައި ކޮންޓްރެކްޓަރުގެ އަތުން ވަކިކުރެވިދާނެއެވެ. އަދި ކޮންޓްރެކްޓާ ޚިލާފުވި ފަރާތުގެ ޕަރފޯމަންސް ސެކިއުރިޓީ ނުވަތަ އެހެން ސެކިއުރިޓީއެއް ވާނަމަ ދޫނުކޮށް ހިފަހައްޓަންވާނެއެވެ. މިގޮތުން، ހިފަހައްޓާ ސެކިއުރިޓީއަކުން ކޮންޓްރެކްޓަރ ދައްކަންޖެހޭ ލިކުއިޑޭޓެޑް ޑެމޭޖަސް ސެޓްއޮފް ކޮށްގެން ނުވާނެއެވެ.


German ge nurse 84 bali meehun maraafaivaane kamah belevey | Mihaaru\nޖަރުމަނުގެ އޯލްޑެންބާގުގެ ކޯޓެއްގައި ކުރީގެ ނަރުސް މޫނު ނިވާކޮށްގެން. --ފޮޓޯ:ރޮއިޓާސް\nޖަރުމަނުގެ ނަރުސް 84 ބަލި މީހުން މަރާފައިވާނެ ކަމަށް ބެލެވޭ\n29 އޯގަސްޓް 2017 - 12:192comments\nމި ކުށްތައް އޭނާގެ މައްޗަށް ސާބިތުވެއްޖެ ނަމަ ނީލްސް އެޗް. ގެ ނަންދީފައިވާ ނަރުސް ވެގެން ދާނީ ބޮޑު ހަނގުރާމަ އަށް ފަހު ޖަރުމަނުގައި އެންމެ ގިނަ މީހުން މެރި ކުށްވެރިޔާ އަށެވެ. ނަރުސް ފަރުވާ ދީގެން މަރުވި ބައެއް މީހުންގެ ހަށިތައް ކޮނެގެން ނަގާ ތަހުގީގު ކުރުމަށް ކޯޓުން ވަނީ އަމުރުކޮށްފަ އެވެ. ޖަރުމަނުގެ އުތުރުގެ ސިޓީއެއް ކަމަށްވާ އޯލްޑެންބާގުގެ ފުލުހުންގެ ވެރިޔާ ޖޯހަން ކުއެހްމީ ވިދާޅުވީ ނަރުސް ފަރުވާ ދިން 84 މީހެއްގެ ހަށިގަނޑުން ވިހައިގެ އަސަރު ފެނިފައިވާ ކަމަށެވެ. ފުލުހުން ބުނީ ނަރުސް "ފަރުވާ" ދީގެން މަރުވި މީހުންގެ އަދަދު މިއަށް ވުރެ އިތުރުވާނެ ކަމަށެވެ.\nކުރިން ބޭއްވި ޝަރީއަތުގައި އުމުރުން 40 އަހަރުގެ ނަރުސް ވަނީ ބަލި މީހުންނަށް ގަސްދުގައި ވިހަ އިންޖެކްޝަން ޖެހި ކަމަށް އެއްބަސްވެފަ އެވެ. މި ގޮތުން ދެ މީހުން މެރި ކަމަށް އޭނާ ވަނީ ތަހުގީގުގައި ބުނެފަ އެވެ. އެޗްގެ މައްޗަށް އުމުރު ދުވަހުގެ ޖަލު ހުކުމެއް އޯލްޑެންބާގުގެ ކޯޓަކުން އިއްވީ ފެބްރުއަރީ 2015 ގަ އެވެ.\nބަލި މީހުން މެރި ކަމަށް ނަރުސް އިއުތިރާފްވުމާ ގުޅިގެން މަރުތައް ތަހުގީގު ކުރުމަށް ޚާއްސަ ކޮމިޝަނެއް އުފެއްދި އެވެ. ކޮމިޝަނުން ވަނީ އެތައް މެޑިކަލް ރެކޯޑެއް ބަލާ 100 އަށް ވުރެ ގިނަ މީހުންގެ ހަށިގަނޑު ކޮނެގެން ނަގާ ޓެސްޓްކޮށްފަ އެވެ. ޖޫން 2016 ގައި ޕްރޮސެކިއުޓަރުން ވަނީ ނަރުސް 33 މީހުން މަރާފައިވާ ކަމަށް ނިންމައިފަ އެވެ. ބަލި މީހުންނަށް ނަރުސް ދިން ބޭހުގެ ސަބަބުން ހިތް ހުއްޓި އަދި ސާކިއުލޭޝަން ސިސްޓަމް ހުއްޓެ އެވެ.\nޖަރުމަން ފުލުހުން ބުނީ މަރުގެ އާ މައްސަލަތަކުގެ ޝަރީއަތް އަންނަ އަހަރު ކުރީކޮޅު ފެށޭނެ ކަމަށް ބެލެވޭ ކަމަށެވެ.\nއިތުރު ލިޔުންތައް ޖަރުމަން ނަރުހުން


North Korea In Mihaathanah Test Kuri Emme Bodu Missile Ge Vedio Aa Photo Aammu Kohffi އުތުރު ކޮރެއާއިން މިހާތަނަށް ޓެސްޓުކުރި އެންމެ ބޮޑު މިސައިލްގެ ވީޑިއޯއާއި ފޮޓޯތައް އާންމުކޮށްފި – Huvadhoo News North Korea In Mihaathanah Test Kuri Emme Bodu Missile Ge Vedio Aa Photo Aammu Kohffi Huvadhoo News\nއުތުރު ކޮރެއާއިން މިހާތަނަށް ޓެސްޓުކުރި އެންމެ ބޮޑު މިސައިލްގެ ވީޑިއޯއާއި ފޮޓޯތައް އާންމުކޮށްފި\nއުތުރު ކޮރެއާގެ ލީޑަރު މި މަހުގެ 24 ވަނަ ދުވަހު އިންޓަރ ކޮންޓިނެންޓަލް ބެލިސްޓިކް މިސައިލް (އައި.ސީ.ބީ.އެމް) ގެ އާ ވައްތަރެއް ކަމަށް ދައުލަތުގެ މީޑިއާއިން ބުނާ އެއްޗެއްގެ ކައިރިން ހިނގާފައި ދަނީ\nއުތުރު ކޮރެއާގެ ލީޑަރު ކިމް ޖޮން އުންގެ އަމުރުފުޅަށް އެގައުމުން މިހާތަނަށް ޓެސްޓުކުރި އެންމެ ބޮޑު އިންޓަކޮންޓިނެންޓަލް ބެލިސްޓިކް މިސައިލް ޓެސްޓުކުރި މަންޒަރު ފެންނަ ވީޑިއޯއާއި ފޮޓޯތައް އާންމުކޮށްފިއެވެ.\nއުތުރުކޮރެއާއިން އާންމު ކޮށްފައިވާ، ވީޑިއޯއާއި ފޮޓޯތަކުން ފެންނަ ގޮތުގައި، މިސައިލް ޓެސްޓު ކުރި ވަގުތު އެގައުމުގެ ލީޑަރު ކިމް ހުންނެވީ ލެދަރ ޖެކެޓެއް ލައިގެންނެވެ. އަދި މިސައިލް ކާމިޔާބުކަމާއެކު ލޯންޗުކޮށް ނިމުމުން ކިމް އާއި އެގައުމުގެ އަސްކަރިއްޔާގެ އޮފިޝަލުން އުފާފާޅުކުރާ މަންޒަރުވެސް ވީޑިއޯތަކުން ފެނިގެން ދެއެވެ.\nހަވާސޮންގް-17 ގެ ޓެސްޓް ލޯންޗް އޮޕަރޭޝަންގެ ތެރެއިން : އޮބްޒަވޭޝަން ޑެކެއްގެ ތެރެއިން އަސްކަރީ އޮފިޝަލުންނާއެކު ކިމް ޖޮން އުން އުފާފާޅު ކުރެއްވަނީ\nއުތުރު ކޮރެއާއިން ވަނީ ، އެގައުމަކީ ނިއުކްލިޔަރ ބާރެއްގެ ގޮތުގައި އެމެރިކާއިން ޤަބޫލުކުރުމަށާއި، އެ ޤައުމުގެ އިޤްތިޞާދަށް ކުރިމަތިވެފައިވާ ދަތިތަކުގެ ސަބަބުން، އެމެރިކާއިން އަޅާފައިވާ ދަތިކުރުމުގެ ފިޔަވަޅުތައް އުވާލުމަށް އެމެރިކާއަށް މަޖުބޫރުކުރުވުމުގެ މަޤްޞަދުގައި ބާއްވާ ހަތިޔާރުގެ ޓެސްޓްތައް މިއަހަރު ވަނީ އިތުރުކޮށްފައެވެ.\nއުތުރު ކޮރެއާއިން ޓެސްޓް ކުރ މިސައިލް\nޕިޔޮންގްޔަންގްގެ ރަސްމީ ކޮރެއަން ސެންޓްރަލް ނިއުސް އޭޖެންސީން ރިޕޯޓުކޮށްފައިވާ ގޮތުގައި، އތުރުކޮރެއާއިން ޓެސްޓުކުރި ހަވާސޮންގް-17، އެންމެ އުސްމިނުގައި 6248 ކިލޯމީޓަރު (3880 މޭލު) އަށް އަރާފައިވާ ކަމަށާއި، އުތުރު ކޮރެއާއާއި ޖަޕާނާ ދެމެދު ކަނޑުގެ ސަރަހައްދަށް ވެއްޓުމުގެ ކުރިން 67 މިނެޓުގެ ވައިގެ ތެރޭގައި 1090 ކިލޯމީޓަރު (680 މޭލު) ދަތުރުކުރި ކަމަށެވެ.\nގާތްގަނޑަކަށް 82 ފޫޓު (25 މީޓަރު) ދިގު ކަމަށް ބެލެވޭ “ހަވާސޮންގް-17” އަކީ އުތުރު ކޮރެއާއިން މިހާތަނަށް ޓެސްޓުކުރި އެންމެ ބޮޑު ހަތިޔާރެވެ.


CP Hameedh MDN gai masakkaiy kurevvi kamah fuluhun bunefi\n3 ހަފްތާ,3ދުވަސް, 1 ގަޑި, 56 މިނެޓް, 8 ސިކުންތު ކުރިން 1130ފަތޯނާ ފާއިޒް\nޕޮލިސް ކޮމިޝަނަރު މުހައްމަދު ހަމީދު މޯލްޑިވިއަން ޑިމޮކްރަސީ ނެޓްވޯކް (އެމްޑީއެން)ގެ މަގާމެއްގައި މަސައްކަތް ކުރައްވާފައިވާކަން ފުލުހުން ހާމަކޮށްފިއެވެ.\nއެމްޑީއެންގެ ޑެޕިއުޓީ ޗެއާގެ ހައިސިއްޔަތުން އިންޑިއާގައި އެޖަމިއްޔާ ތަމްސީލު ކުރައްވައި ސީޕީ ހަމީދު ވާހަކަ ދައްކަވާ ވީޑިއޯއެއް މީސްމީޑިއާގައި ދައުރުވަމުން އަންނައިރު، ފުލުހުން ކުރި ޓްވީޓެއްގައި ވަނީ ކުޑަ ދުވަސްކޮޅަކަށް ނަމަވެސް ސީޕީ ހަމީދު އެމްޑީއެންގެ އިސް ސަފުގައި މަސައްކަތް ކުރެއްވިކަން ކަށަވަރު ކޮށްދީފައެވެ. އެ ޓްވީޓުގައި ވަނީ ސީޕީ ހަމީދަކީ މިހާރު އެޖަމިއްޔާގެ މެމްބަރެއް ނޫން ކަމަށާއި، އެމްޑީއެންއިން އިސްލާމް ދީނަށް ފުރައްސާރަކޮށް ނެރުނު ރިޕޯޓުގެ ތަހުގީގުގައިވެސް ސީޕީ ބައިވެރިވެވަޑައިނުގަންނަވާ ކަމަށެވެ.\nޓެކްލިން އިންސަރޖެންޓު އައިޑިއޮލޮޖީސްގެ ނަމުގައި މިދިޔަ އަހަރު ބޭއްވި ކޮންފަރެންސްގައި އެމްޑީއެންގެ ފަރާތުން ބައިވެރިވެވަޑައިގަންނަވާ ވާހަކަ ދައްކަވަމުން ހަމީދު ވިދާޅުވެފައިވަނީ ދީނީ ގޮތުން ހައްދުފަހަނައަޅައި ދިޔުމުގެ މައްސަލަތައް ރާއްޖޭގައި ކަންބޮޑުވާ މިންވަރަށް އޮތް ކަމަށެވެ. އަދިި އަލްގައިދާ ފަދަ ޓެރަރިޒަމް ޖަމާއަތްތަކަށް ނިސްބަތްވާ ދިވެހިން ރާއްޖޭގައި އުޅޭ ކަމަށްވެސް ވިދާޅުވިއެވެ.\nސީޕީ މުހައްމަދު ހަމީދު އެމްޑީއެންގައި މަސައްކަތް ކުރެއްވީ ކުޑަ ދުވަސްކޮޅެއްގައި ކަމަށް ފުލުހުން ބުނެފައިވާއިރު، އެއީ ކޮން ދުވަސްކޮޅެއް ކަމެއް ފުލުހުން ނުބުނޭ. އެ ޓްވީޓަށް ކޮމެންޓު ކުރި ބައެއް މީހުން ބުނީ ސީޕީ އެމްޑީއެންގައި މަސައްކަތް ކުރެއްވިކަން ފުލުހުން ޔަގީން ކޮށްދިންއިރު، އެމްޑީއެންގެ ރިޕޯޓު ނެރުނު ދުވަސްވަރުވެސް ސީޕީ ހުންނެވީ އެމަގާމުގައި ކަމަށް ވުމަކީ އެކަށީގެންވާ ކަމެއް ކަމަށެވެ.\nމިހާރު މީސްމީޑިއާގައި ދައުރުވަމުން އަންނަ ވީޑިޔޯއިން ފެންނަނީ މިދިޔަ އަހަރު އިންޑިއާގެ އޮބްޒާރވާ ރިސާޗު ފައުންޑޭޝަނުން ބޭއްވި ކޮންފަރެންސެއްގައި އެމްޑީއެންގެ ޗެއަރމަންގެ ނައިބުގެ ހައިސިއްޔަތުން މިހާރުގެ ފުލުހުންގެ ކޮމިޝަނަރު މުހައްމަދު ހަމީދު ބައިވެރިވެވަޑައިގެން ވާހަކަ ދައްކަވާ މަންޒަރެވެ.\nމިވީޑިއޯ އާންމުވުމާއެކު އެމްޑީއެންގެ މައްސަލަ ބަލަމުން އަންނަ ފުލުހުންގެ މުއައްސަސާގެ ވެރިއަކަށް ހުރީ އެމްޑީއެންގައި އިސްކޮށް ހަރަކާތްތެރިވެވަޑައިގެންނެވި ބޭފުޅެއް ކަމަށާއި، ދީނަށް ފުރައްސާރަކޮށް ނެރުނު ރިޕޯޓު ތައްޔާރު ކުރުމުގައި ސީޕީގެ ދައުރު އޮތުމަކީ ގާތް ކަމެއް ކަަމަށް ބުނެ ގިނަ އާންމު ރައްޔިތުން އަންނަނީ ކަންބޮޑުވުންފާޅު ކުރަމުންނެވެ.


40 in mathiviyas mi tharinge reethi kamakah badhaleh naadhey! – Iru\n1990 އިން ފެށިގެން 2000 ގެ ކުރީކޮޅާ ހަމައަށް ބޮލީވުޑްގައި ރަނިކަން ކުރި ގިނަ ބަތަލާއިން މިހާރު ތިބީ 40ން މައްޗަށް އަޅައިފައެވެ. ނަމަވެސް އެ ތަރިންގެ ރީތިކަމަށް މާބޮޑު ބަދަލެއް އައިސްފައިވާތަނެއް ނުފެނެއެވެ. މިފަހަރު މި ފާހަގަކޮށްލަނީ، އޭގެތެރެއިން ބައެއް ބަތަލާއިންގެ ނަންތަކެވެ.\n1. ކަރިސްމާ ކަޕޫރު\nކަރިސްމާ އަކީ ޝައްކެއް ވެސް ނެތް ގޮތުގައި، ކަޕޫރު އާއިލާއިން ބޮލީވުޑަށް ތަޢާރަފްވި އެންމެ ހުނަރުވެރި އެއް ފަންނާނެވެ. ހުނަރާ އެއްވަރަށް އޭނާގެ ކިބައިގައި ހުރި ސްޓައިލިޝް ކަން ވެސް ކެރިއަރުގެ އެންމެ އުސްމިނުގައި ބެލުންތެރިންނަށް ވަނީ ފެނިގެންގޮސްފައެވެ. މިއަދާ ހަމައަށް ވެސް، ކަރިސްމާ މެން 90ގެ އަހަރުތަކުގައި އަޅައިއުޅުނު ގޮތަށް ހެދުން އެޅުމަށް ޒުވާނުންގެ މެދުގައި ތަރުހީބު އޮވެއެވެ. ކަރިސްމާއަކީ އެހެން ތަރިން ފަދައިން ޒުވާންކޮށް ހުރުމަށް ކުރާ މަސައްކަތްތައް މީސްމީޑިއާގައި ފާޅުކޮށް އުޅޭ ބަތަލާއެއް ނޫނެވެ. ނަމަވެސް އޭނާގެ ހަށިގަނޑަށް ބަލާފައި، އެއީ ދެދަރިން ވިހާފައި ހުރި މީހެކޭ ބުނަން ދަތިވާނެއެވެ. ފިލްމީ ކެރިއަރުގައި ކަރިސްމާގެ ހަށިގަނޑު އެހުރި ލޫޅާފަތިކަން، މިއަދު އުމުރުން 46 އަހަރުގައި ވެސް ހުރީ ފެންނާށެވެ. އެހެންނަމަވެސް ފަހަކަށް އައިސް ކަރިސްމާ ފިލްމުތަކުން ފެނުން ވަނީ ހުއްޓިފައެވެ.\n2. ރަވީނާ ޓެންޑޮން\nރަވީނާ ޓެންޑޮން އަކީ 90ގެ އަހަރުތަކުގައި ގުނައިލެވުނު ބޮލީވުޑް ބަތަލާއިންގެ ތެރެއިން ވަރަށް ފާހަގަކޮށްލެވޭ މޫނެކެވެ. ފަހަކަށް އައިސް ފިލްމުތަކުން މަދުން ނޫނީ ނުފެންނަ މި ބަތަލާއަކީ، އޭނާގެ ކެރިއަރުގެ އުސްމިނުގައި ގިނަ ބައެއްގެ ތަޢުރީފު ލިބުނު ބަތަލާއެކެވެ. އެކްޓިންގެ އިތުރަށް ރަވީނާއަށް ތަޢުރީފު ލިބުނީ އޭނާގެ ރީތި ހިނިތުންވުމަށާއި، ލޫޅާފަތި ހަށިގަނޑަށެވެ. 2004 ވަނަ އަހަރު ކައިވެނިކުރި ފަހުން4ކުދިން ލިބިފައިވިޔަސް، ރަވީނާގެ އެ ރީތި ކަމަށް މާބޮޑު ބަދަލެއް އައިސްފައެއް ނުވެއެވެ. ރަވީނާއަށް މިހާރު 46 އަހަރެވެ.\n3. އައިޝްވާރިޔާ ރާއީ ބައްޗަން\nއައިޝްވާރިޔާ ރާއީ އަކީ ދުނިޔޭގައި ތިބި އެންމެ ރީތި އަންހެނުންގެ ތެރޭގައި ހިމެނޭ މީހެކެވެ. ޅައުމުރުގައި ‘މިސް ޔުނިވާސް’ ގެ ޓައިޓަލް ހާސިލްކޮށްފައިވާއިރު، އޭނާގެ ރީތިކަމަކީ ގިނަ ބަޔަކު އާޝޯޚު ކޮށްލާވަރުގެ ރީތިކަމެކެވެ. އަދި މިހާރު އުމުރުން 47 އަހަރު ވެފައި ވިޔަސް، މިހާރުގެ ބަތަލާއިންނާ ވާދަކޮށްލެވޭ ވަރަށް އައިޝްވާރިޔާ އަދިވެސް ރީއްޗެވެ.\n4. ޝިލްޕާ ޝެޓީ\nބޮލީވުޑްގެ ‘ފިޓްނެސް ކުއީން’ މި ލިސްޓުގައި ނުހިމަނައި ލިސްޓު ފުރިހަމައެއް ނުވާނެއެވެ. ފަހަކަށް އައިސް ނެށުމުގެ ދާއިރާއިން ފެންނަ 45 އަހަރުގެ ބަތަލާގެ ފިޓްނެސް ވީޑިއޯތަކަށް ޝައުގު އުފެދިގެން މީސްމީޑިއާގައި އޭނާއަށް ފޮލޯކުރާ މީހުން ވަރަށް ގިނައެވެ. ޝިލްޕާގެ ލޫޅާފަތިކަމަށް ބަލާފައި އޭނާއަކީ ދެކުދިންގެ މަންމައޭ ބުނަން ދަތިވާނެއެވެ.\nލިސްޓުގައި ވަކިވަކިން ހިމަނާނުލިޔަސް، ކަރީނާ ކަޕޫރު، ސުޝްމީތާ ޝެޓީ، މަލައިކާ އަރޯރާ، ބިޕާޝާ ބާސޫ އަދި ތަބޫ މެން ފަދަ ބަތަލާއިންގެ ނަން ފާހަގަކޮށްލެވެއެވެ. މި ތަރިންގެ ރީތިކަމަށް އަދިވެސް ފަނޑުވުމެއް ނާދެއެވެ.


Bengaluru in Maziya Bodu Thafaathakun Balikoffi - Vaguthu\nމާޒިޔާ އާއި ބެންގަލުރު ބައްދަލުކުރި މެޗުގެ ތެރެއިން\nއޭއެފްސީ ކަޕުގެ ދެކުނު އޭޝިއާއަށް ނިސްބަތްވާ ގްރޫޕުގައި ރާއްޖޭގެ ލީގު ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަން ކުޅުނު ފަހު މެޗުންވެސް ބަލިވެ މުބާރާތާއި އަލްވަދާއު ކިޔައިފިއެވެ.\nގަލޮޅު ދަނޑުގައި ކުޅުނު މި މެޗުން ބެންގަލޫރު މޮޅުވެފައިވަނީ 6-2 ގެ ތަފާތުބޮޑު ނަތީޖާއަކުންނެވެ. މި މެޗުގެ ފުރަތަމަ ހާފު ނިމުނީ ބެންގަލޫރު ތިން ލަނޑުގެ ލީޑަކާއެކު އެވެ.\nއޭއެފްސީ ކަޕް މާޒިޔާ ނިންމާލީ ކުޅުނު ތިން މެޗުންވެސް ބަލިވެ ތާވަލުގެ ފުލުގައި އޮވެގެންނެވެ. މާޒިޔާއިން ކުޅުނު ފުރަތަމަ މެޗުން ބަންގްލަދޭޝްގެ ޗެމްޕިއަން ބަޝުންދަރާ ކިންގްސް އަތުން 2-0 ގެ ނަތީޖާއަކުން ބަލިވިއިރު، ދެވަނަ މެޗުން އިންޑިއާގެ އޭޓީކޭ މޯހަން ބަގާން އަތުން ބަލިވީ 3-1 ގެ ނަތީޖާއަކުންނެވެ.\nބެންގަލޫރު އާއި ދެކޮޅަށް ކުޅުނު މެޗުގެ ވަރަށް ކުރީކޮޅު އެ ޓީމުން ލީޑު ނެގިއެވެ. މެޗު ފަށައިގެން ހަވަނަ މިނެޓުގައި ބެންގަލޫޫރު އަށް ލީޑު ނެގި ލަނޑު ޖަހާދިނީ އުދަންތާ ސިންގްއެވެ. މިއީ މާޒިޔާގެ ޑިފެންސްލައިން ފޫއަޅުވާލާ ގޯލުއި ސަރްތާކް ނަގައިދިން ހުރަހަކުން ކާމިޔާބުކުރި ލަނޑެކެވެ. މެޗުގައި މާޒިޔާއިން ހަމަލާއެއް އުފައްދަން މަސައްކަތްކުރި ނަމަވެސް މާގިނައިރަކު މާޒިޔާގެ ކުޅުންތެރިންނަށް ބޯޅަ ހިފެހެއްޓޭ ގޮތެއް ނުވިއެވެ.\nމެޗުގައި ބެންގަލޫރުގެ ދެވަނަ ލަނޑު ޖެހީ 20 ވަނަ މިނެޓުގައެވެ. މިއީ އޭރިއާ ތެރެއަށް މަތިން އައި ބޯޅައެއް ބައުސްވެގެން ކީޕަރު ބޯމަތިން ގޮސް ގޯލަށް ވަން ބޯޅައެކެވެ. މި ބޯޅަ ގޯލަށް ވަނީ ކީޕަރު ހުސެއިން ޝަރީފް އެ ބޯޅަ ހިފަން އުޅެނުކޮށް ފަހަތުން އަރާ އެ ޓީމުގެ ބިދޭސީ ކުޅުންތެރިޔާ ކްލެއިޓަން އޮގަސްޓޯގެ މަސައްކަތުންނެވެ.\nބެންގަލޫރުން ކާމިޔާބުކުރި ތިންވަނަ ލަނޑު މެޗުގެ 36 ވަނަ މިނެޓުގައި ކާމިޔާބުކޮށްދިނީ ލިއޯން އޮގަސްޓައިންއެވެ.މާޒިޔާއިން ކާމިޔާބުކުރި ފުރަތަމަ ލަނޑު މެޗުގެ 68 ވަނަ މިނެޓުގައި ކާމިޔާބުކޮށްދިނީ ހަމްޒާ މުހައްމަދު (ހަމްޕު)އެވެ. ނަމަވެސް އޭގެ މިނެޓެއް ފަހުން ބަދަލު ކުޅުންތެރިއެއް ގޮތުގައި ކުޅެން އެރި ސިވާ ސަކްތި ނާރާޔަން ވަނީ ބެންގަލޫރުން ވަނީ އިތުރު ލަނޑެއް ޖަހާފައެވެ.\nމެޗުގެ 82 ވަނަ މިނެޓުގައި މާޒިޔާގެ ދެވަނަ ލަނޑު ވަނީ ފެނިފައެވެ. މި ލަނޑު ޖެހީ އަސަދުﷲ އަބްދުﷲ އެވެ. ނަމަވެް އޭގެމިނެޓެއްފަހުން ބިދަޔަޝާގަރް ވަނީ ބެންގަލޫރުގެ ފަސްވަނަ ލަނޑު ޖަހާފައެވެ. އެ ޓީމުގެ ހަވަނަ ލަނޑުވެސް ޖަހައިދިނީ އޭނާއެވެ.\nމި ގްރޫޕުން އެއްވަނަ މަގާމު ހޯދީ އޭޓީކޭ މޯހަން ބަގާން އެވެ. އެއާއެކު އެ ޓީމު ދެން ވާދަކުރާނީ އިންޓަ ޒޯން ކޮލިފައިންގެ ސެމީފައިނަލުގައެވެ.\nއޮގަސްޓް 25, 2021 08:59\nދެމެހެއްޓެނިވި ގޮތަކައް ރާއްޖޭގައި ފުޓުބޯޅަ ކުރި އެރުވެން ނެއްނަމަ ، މިހާރު މިކަން ހުއްޓާލަން ވެއްޖެ ކަންނޭގެ... ދެން ކޮންމެ މުބާރާތެއް ކާރިވާ އިރައް ގޮސް ބޭރުގައުމެއްގައި ޓުރޭއިންވޭޕް ޖައްސާފައި އަޔަސް ވާކައެއް ނޯވެ... ބޭކާރު ހަރަދެއް ދިއުންނޫނީ...\nމަގޭ ހިޔާލު ............


Abadhuves Hithugai -7| Vaahaka އަބަދުވެސް ހިތުގައި –7– Vaahaka\n'ހީ ލުކްސް ލައިކް.. ނޫން އެހެނެއް ނުވާނެ އޭނަ މަރުވެއްޖެ.. ވާނީ އޭނަޔާ ވައްތަރު މީހަކަށް..' އަމިއްލަ ނަފްސަށް ވިސްނައިދެމުން މަލްކާ ފާހާނާއަށް ވަންނަން ހިނގައިގަތެވެ.\nރޭގައި ކުނިގޮނޑު އަންދާފައި ވާތީ އެއީ އެތާގައި ހުރި ގަސްތަކުން ނުކުތް އެއްޗެހި ތަކެއް ކަމަށް ގިނަމީހުން ބުނަމުން ދިޔައިރު މަދު ބަޔަކު ރަށުތެރޭ ރޫހާނީ ކަމެއް އުޅޭކަމަށް ވެދާނޭ ބުނަމުން ދިޔައެވެ. އިލްމީގޮތުން ކުރިއަރާފައިވާ މިޒަމާނުގެ ކުދިން ކައިރީ ޖިންނި ޝައިޠާނުންނޭ ބުންޏަކަސް ގަބޫލެއް ނުކުރާނެ ތާއެވެ.\nކައުންސިލް އިދާރާގެ މުވައްޒަފުން ވެސް ހިމެނުނީ 'އެ ގިނަ މީހުން ގެ' ތެރޭގައެވެ.\n'އޭ އެކާޅުތައް ކަލޭމެން ދުށިންތަ.؟ މަގެއަށް ވަން ތަނާ އަޑުފަށްގަނޑު ގަދަވީ.. ނިކުންނަން ނުކެރުނު މަށަށް..' ޖޯލީގައި އޮތް ޒައިކް އާއި އައިކަން އަށް ބަލާލަމުން ރާކިން އަހާލިއެވެ. ރޭގެ ކަންތަކާހުރެ ލަހުންތެދުވާ ތިންމީހުން ވެސް އިރު ނާރަނީސް ތެދުވެގެން އައިސް ޒައިކް އާ ބައިވެރިވީއެވެ. 'އާނނ ކަލޭ ގެއަށް ވަނީމަ ޖެހިގެން އިންގޯޅިން އަޅާލިތަނުން ކާޅުތައް އުފުއްސައިގަތީ ސިދާ އިރުމައްޗާ ދިމާއަށް.. ދެެން ބުނާނީ ކީކޭ..' އައިކަން ކިޔާދިނެވެ.\n'ބުނާނީީީ ކީއްހޭ.. ކަލޭ ހީވީ ރަނޑު އަންހެނެއްހެން މަ ވަރަށް މަސައްކަތުން ނުހީ ހުރީ.. މަ އެއްފަހަރު ހީކުރީ ކަލޭ ބާރުބާރަށް ރޮއިހޭރިގަންނާނޭ ވެސް..' ޒައިކް ރެއިން ފަށައިގެން ހިފަހައްޓައިގެން ހުރި ހިނިގަނޑު ބޭރު ކޮށްލުމުން އޭނާއަށް ހީވީ ބޮލުގައި އޮތް ބަރެއް ވައްޓާލި ހެންނެވެ.\n'ދެން މަމީ ކަލޭއެއް ނޫނޭ.. އެނގޭތަ ކަލޭމެނަށް.. އެކާޅުތައް އައި ދިމާއަށްދާން މީނަ އުޅެނީ.. ދެން ބުނެބަ މަ ބިރު ނުގަންނާނެތަ..' އައިކަން ބުނެލި އެވެ.\n'އޭން ކަލެއަށް އެތަނުން ކޯއްޗެއް ފެނުނީ..' ބާކީ ތިބި މީހުނަށް އެކީހެން އަހާލެވުނެވެ.\n'މަށަށް އެތަނުން މީހެއްގެ ހިޔަނި ފެނުނުހެން ހީވިމަ ބެލީ.. ވެދާނެ ވަޔާ ގަސްތައް ހެލުނީމަ ހީވިގޮތެއްހެން.. މިހެން ނުބުނާތީ ދެންގޮސް މީހުން ކައިރީ.. އަހަރެން ކުރިން އުޅުނު ރަށު މީހުންވެސް ހީވާނީ އަބަދުގަ ކޯޓެއް ހެން.. މިރަށު މީހުން ނޭނގޭ ހަދާނެ ގޮތެއްވެސް..' ޒައިކް ވީގޮތް ކިޔާދިނީ އިންޒާރަކާވެސް އެކުގައެވެ.\n'ހޫމް ނުކިޔާނަމޭ.. އެއީ އަސްލު މީހަކަށް ނޫނީ މީހުން އެކިޔާކަހަލަ އެއްޗަކަށް ވިއްޔާޔޯ..' އަދްޔަން އަހާލިއެވެ. ޒައިކްގެ ހިތަށް ފުރަތަމަވެސް އެރީ މަލްކާއެވެ. ކީއްވެކަން ހުދު އޭނާއަށްވެސް ނުވިސްނުނެވެ. ރެއިން ފެށިގެން އޭނާއަށް ހީވަނީ މަލްކާ އަށް ވަރަށް ބޮޑު ކަމެއް ވާން އުޅޭ ހެންނެވެ.\n'އޭ ކޮންއިރަކު ޒޭމް ފުރަނީ.. އޭނަ ފުރުވަން ދިއުމުގެ ކުރިން ކުޑަކޮށް ނިދާލަން ބޭނުމޭ..' އާފުރެމުން ރާކިން ރާގުލައި ބުނެލިއެވެ. 'ދޭ ގޮސް ނިދާ.. މެންދުރު ފަހު ދެއަކުން އޭނަ ފުރަނީ.. އަހަރެންވެސް ޑިއުޓީ ނިމިދާނެ އެހާއިރަށް..' ޒައިކް ކޮޅަށް ތެދުވެލިއެވެ.\n'މަލްކާ ދަރިފުޅާ އަދިވެސް ލުއި ނުވޭތަ.. މިހާރު ހީވަނީ ހުންވެސް އެބަހުރިހެން..' މަލްކާގެ ނިތްކުރީގައި އަތް ޖައްސައިލަމުން ޒުލްފާ ބުނެލިއެވެ.\n'އަދިވެސް.. ހީވަނީ ބޮލަށް ބަރު.. ވާހެން ކުރިއަށްވުރެ.. ބޮޑަށް..' ދޫއޮޅޭވަރުން މަލްކާއަށް ޖުމްލަ ފުރިހަމަ ކުރެވުނީ އިރުކޮޅަކުންނެވެ. 'ހިނގާ ހޮސްޕިޓަލަށް.. ތިތާ އޮއްވާ ކިތަންމެ ބޮޑު ކަމެއް ވިއަސް ނޭނގޭނެ..' ޒުލްފާ ކޮޓަރިން ނުކުންނަން ހިނގައިގަތީ ފެންވަރައި ތައްޔާރުވާށޭ ބުނެފައެވެ. ސައިޑް ޓޭބަލް މަތީގައި އަތް އަޅުވާލައިގެން ކޮޅަށްތެދުވެ މަލްކާ ހިނގައިގަތީ ފާހާނާއަށް ދާށެވެ.\n'މިއަދު މެލޯ އަށް ވީ ކިހިނެއް؟.' ކެންޓީނަށް ދިޔައިރު ޒައިކް އިންތަން ފެނުމުން އާލާ އައިސް އެ ޓޭބަލްގައި އިށީނދެގެން އިދެ އަހާލިއެވެ. 'ތީ.؟' ކުރިން ފެނިފައި ވިއެއް ކަމަކު ނަން ނޭނގޭތީ ޒައިކް އަހާލިއެވެ. 'އޯހް އާލާ.. ތީ ޒައިކް ކަން އެނގޭ.. ތިދެމީހުން ކުރިންދުވަހު އެކީ އައީމަ ހިތަށްއެރީ އެނގިދާނޭ.. އެން މެލޯ މިކިޔަނީ މަލްކާއަށް އިނގޭ.. ކުޑައިރުއްސުރެން އެހެން ކިޔާކިޔާ އަހަރެންގެ ދުލުގައި އޮންނަނީ މެލޯ ހަރުލާފަ.. ހެހެ..' އާލާ ތައާރަފް ވެލިއެވެ.\n'އެހެންދޯ.. މަލް ނާނގާ އަހަންނަކަށް.. އެހެންނަމަތާ އެނގޭނީ ވެސް..' ޒައިކް ހިނިތުންވެލިއެވެ. 'އަނެއްކާ މަލްއަށް ކަމެއް ދިމާވީބާ..' އެސުވާލު ވަނީ ޒައިކްގެ ހިތުގައި އެވެ.\n'ބަލީ ކަންނޭނގެ.. ޒައިކްއަށް އެއްޗެއް ގެންނަންތަ..' ކެޕެޓީރިއާ އަށް ހިނގައިގަންނަމުން ބުނެލިއެވެ އާލާ އަހާލީ ޒައިކް ހުސްއަތާ އެތާ އިނުމުންނެވެ. 'ހުމްމ ގެނޭ ދެތިން ޑޯނަޓް..' އެއިންގޮތައް އިދެ ޒައިކް ބުނެލިއެވެ. 'ހެއްވާ.. ދެމީހުން ކަނީވެސް އެކައްޗެއް..' އާލާގެ ހިތަށް އެހެން އެރުމުން އޭނާއަށް ހިނިތުން ވެވުނެވެ.\nއަލި މަނިކު (އެ މުސްކުޅި މީހާ) ގެ ގޭގެތެރަށް 'އޭނާ' ވަދެގެން ހިނގައިގަތީ ސީދާ ވަލުފަރާތަށެވެ. އަލި މަނިކު އަބަދުހެން އެތަނުގައި އުޅޭތީ މިވަގުތުވެސް އޭނާ ހުންނަނީ އެތަނުގައި ކަން އެނގޭތީއެވެ.\nއަލި މަނިކު ފެނުމުން 'އޭނާ' މޫނުގައި އަޅާފައިވާ މާސްކް ނަގާލިއެވެ.'ކަލެއަށް ގުޅަން މައުޅުނީ އެކަމް ހިތައް އެރީ އަންނާނިއްޔޭ.. މިރަށުގަ ތިބި ކޮޕުންވެސް މިއަދު ފުރާފި ވިއްޔާ.. އަހަރެން ބޭނުން އަހަރެންގެ ކަންތައް ނިމޭނެކަމުގެ ޔަގީންކަން..' އަލި މަނިކަށް ވުރެ ކުރިން އިސްވެ 'އޭނާ' އައި ބޭނުން ހާމަކޮށްލިއެވެ. 'އަހަރެން ގެންގުޅެނީ ވަރަށް ބޯހަރު އެއްޗެހިތަކެއް.. ވައުދާ ހިލާފު ވެސް ވެދާނެ..' އަލި މަނިކު ކިޔާދިނެވެ. 'މަށަށް ހެޔޮ އެއެއްޗެހި ކިތަންމެ ބޯހަރަސް.. މަގޭ ބޭނުން ފުދެންޏާ ނިމުނީ.. ބުނޭ ކުރަންވީ ކަންތައް.. އަހަރެން ނިންމަފާނަން..' އެކަންތައް ނިންމުމަކީ 'އޭނާ' އަށްވަރަށް މުހިންމު ކަމެއް ތޯއްޗެކެވެ.\n'ތައްޔާރުތަ.. ކޮންމެ ކަމެއްވެސް ކުރަން ޖެހިދާނެ.. އަމިއްލަ ގައިގެ ގުނަވަނެއް ވަކި ކުރަންވެސް..' ބިރުކުޑަކަމަށް ހެދިގެން އިނަސް އަލި މަނިކުގެ މިޖުމްލައިން'އޭނާ'ގެ ހިތަށް ބިރުވެރިކަމުގެ ރާޅެއް ޖަހާލިއެވެ. ހިތުގެ ކަނަކުން މިކަމަށް ނުވެދުނު ނަމައޭ ހިތަށް އެރިއެވެ. އިސްއުފުލާލަމުން ބޯ ޖަހާލީ ތައްޔާރުކަން އަންގާލަދޭށެވެ. އެހާ ގިނަ ތައްޔާރީތަކެއް ކޮށް ޖިންނީންވެސް މެދުވެރި ކުރުމަށްފަހު އެކަން މެދުތެރެއިން ދޫކޮށްލުމަކީ ކަޑަ ކަމެއް ކަމަށް'އޭނާ'އަށް ހީވާތީއެވެ. •\n'މިރޭ އިރުއޮއްސޭ ދަޅައަށް މިގެއަށް އަންނާތި.. އޭރު ހުރިހާކަމެއް ވަގުތު އޮއްވާ ނިންމާލެވޭނީ..' އަލި މަނިކުގެ މޫނުން ބިރުގެ ކަންފުޅެއްވެސް ފެންނާކަށް ނެތެވެ. ވާނީވެސް އެހެންތާ އެވެ. އޭނާ ސިހުރުގެ އަވާގައި ޖެހި ހައްގު ދީނަށް ފުރަގަސްދިންތާ ސަތާރަ އަށްވުރެ ގިނަ އަހަރު ވެއްޖެ ވިއްޔަ އެވެ. އޭނާގެ އާއިލާ މީގެ ނުވަ އަހަރު ކުރިން ދުއްވާލީވެސް އެހެން ހެދި ސިހުރެއްގެ މެދުވެރިއަކަށް ގެންގުޅުނު ޖިންނިއެކެވެ. އެޖިންނީގެ އެދުން ނުފުއްދިކަމަށްޓަކައި ދިން ހަދިޔާ އެވެ. ބިރެއް ގަންނާނެ މީހަކު ނަމަ އެދުވަހުން އެދުވަހަށް އެކަންތައް ހުއްޓާލާނެ ނޫންހެއްޔެވެ؟ އެހެންނޫންނަމަ މިހާރު އޭނާގެ މުނި ދަރީންވެސް ތިބޭނެ ކަންނޭނގެއެވެ.\n'ދިޔައީ..' ގޮނޑިން ތެދުވެ 'އޭނާ' ގެއިން ނުކުންނަން ހިނގައިގަތީ އަލުން މާސްކުވެސް އަޅާލަމުންނެވެ.\n'ކިހިނެތް ވީ މިއަދު ކޮލެޖަށް ނައީ.. އާލް އަހަރެން ކައިރީ އެއްސޭ ކިހިނެއް ވީހޯ މަލް އަށް.. ޔޫ އޯކޭ؟.'\n'ހުން އައިސްގެން އުޅޭތީ ނާދެވުނީ.. މިއޮތީ ހޮސްޕިޓަލް ގަ.. އެން އައިމް ފިލިންގް ބެޓަރ ނައު.. ޑިސްޗާރޖް ލިބޭނެ ހަވީރު ހިސާބުގަ..' ސްމައިލީ އަކާއެކު މަލްކާ ރިޕްލައި ކޮށްލިއެވެ.\n'އާލް ކައިރީ ބުނެލާތި.. އެން އަހަރެން އަންނަންތަ.؟' އިރުކޮޅަކުން ޒައިމަން ފުރުވަން ދާންޖެހޭނެކަން ޒައިކްގެ ހަނދާނުން ފިލައިގެން ދިޔައެވެ.\n'ލޮލް.. ޒައިކް އިއްޔެ ބުނީމެއްނު ޔުއަރ ފްރެންޑެއް މިއަދު ފުރަޔޯ މެންދުރު.. ފުރުވަން ދާނަމޯ.. ދެން ތީ ޖީންނިއެއްތަ ދެތަނުގަ އެއްފަހަރަކާ ހުންނަން..' އިއްޔެ އެދެމީހުންގެ ދެމެދުގައި ދެކެވުނު ވާހަކަ ތަކުގެ ތެރެއިން މަލްކާއަށް ވަނީ ޒައިމަން ފުރާ ވާހަކަ އެނގުފައިކަމުން އޭނާ ހަދާންކޮށްދިނެވެ.\n'އާނ ދޯ.. ވެއިޓް އެއްގަޑި ސާޅީސް.. މަލް ބާއި އެނގޭ އަހަރެން ދާން ވެއްޖެ.. ޓޭކް ކެއަރ..' ގަޑި ފެނުމުން ދެލޯ ބޮޑުކޮށްލާފައި އަވަހަށް ފާހާނާއަށް ދާން ޒައިކް އުޅެގަތެވެ.\n'ދޮނާ ހަވް ޔޫ ފިލިންގް ނައު.! މަންމަ ކައިރީ ކީއެތި ކިޔާ ގޭގަ ބަހައްޓާފަ މަލާ މިއައީ.. ދިޔަގޮތަށް އުޅުނީ އަންނަން ވިއްޔާ..' މަލާކް ހިނިގަޑެއް ޖަހާލިއެވެ. 'ގުޑް އެން ގުޑް.. މަންމަ ރެސްޓުކުުރަން ބޭއްވީމަ..' މަލްކާ ވެސް ހިނިތުންވެލިއެވެ. 'މަލާއަކަށް ހިއެއް ނުވޭ މަންމަ ރެސްޓް ކުރާނެ ހެނެއް.. ގޭގަ ކިރިޔާވެސް ކުރާނެ ކަމެއް ހުރިއްޔާ އެކަންތައް ކުރަން އިންނާނެ.. ޔަގީންކަމެއް އެއީ..' މަލާކް އެތާހުރި ގޮނޑިއެއްގައި އިށީނެވެ އިށީންނަމުން ބުނެލިއެވެ.\n'ކަލޭ ބަރާބަރަށް އަހަރެމެންނަށް ގުޅައްޗޭ.. ވަރަށް މިސްވާނެ ކަލޭ މަތިން.. ހާއްސަކޮށް ގެޓް ޓުގެދާރސް ތަކުގަ..' ރާކިން ޒައިމަންގެ ކޮޑުގައި އަތް އަޅުވަމުން ބުނެލިއެވެ. 'ބަލައިން އުޅޭތި..' ޒައިކް އާއި އަދްޔަންވެސް ޒައިމަންއާ ސަލާމް ކޮށްލިއެވެ. 'ގެޓް ޓުގެދާރސް ތަކުގަ ޖެހޭނެ މަށަށް ވީޑިއޯ ކޯލު ކުރަން.. އެނގޭ.. ބައި..' ޒައިމަން ހިނިތުންވެލިއެވެ.\nއެންމެނާ ސަލާން ގަލާން ކޮށް ނިމުމުން ޒައިމަން ހިނގައިގަތީ ދެންނެއަކު ބަދަރު ކައިރިއަށް ލެފި ލޯންޗާ ދިމާއަށެވެ. 'ގުޑް ލަކް.. ބަލާތި މީނަ ވަޒީފާ ބަހަނާގަ ދެން އަންނައިރު ގެސްޓު ބިޓެއް ގެންނާނެ..' ދާންޖެހޭތީ މޫޑް ހަރާބުވެފައި ހުރި ޒައިމަން އަށް ހެވުނީ ބާރަކަށް އައިކަން އެހެން ބުނެލާފައި ޒައިކް އާ އަތާ އަތް ޖެހުމުންނެވެ. ލޯންޗަށް ފޭބުމަށްފަހު ޒައިމަން އެންނެނަށް އަތްހޫރާލިއެވެ. ހަމަ އެޔާއެކު ބާރު ސްޕީޑްގައި ބިއްލޫރި ކޮޅެއް ފަދަ މޫދުގައި ލޯންޗް ރަށާ ދުރަށް ދަތުރު ފަށައިފިއެވެ.\n'ދެން ދާނީ މީނަ ކަންނޭނގެ..' އަދްޔަން ގިލިގިލި ކޮއްޓުވާލަމުން ރާކިން ބުނެލިއެވެ. 'މަށޭ ނޫން.. މި އައިކަން.. އޭނަ ދެންމެ ޒައިމަން އާ ދިމާއަށް އެބުނީ އޭނަ ބޭނުންވާ ކަންތައް ކަންނޭނގެ..' ރާކިން އަތުން ރެކެމުން އަދްޔަން ހީގަތެވެ.\nHaima November 28, 2021\nލަވް ދިސް ސްޓޯރީ ސޯ މަޗް..މި ޕާރޓް ވެސް ހަމަ ވަރަށް ފުރިހަމަ..🖤💜\nRooya Xek December 16, 2021\nއޯވްވ ތޭންކް ޔޫ ސޯ މަޗް ♥😚 އަނެއް ބައި އަޕް ކޮށްލަން ވެގެން މިއުޅެނީ 💖💖 ދެން ލެޓްސް މީޓް އޮން ނެކްސްޓް ދޯވްވ❤❤ ލަވް ޔޫ،ޓޭކް ކެއަރ 🥰🥰


MDP ah Majlis ge majority nulibijje nama2vana bagaavaatheh...\nއެމްޑީޕީއަށް މަޖިލީހުގެ މެޖޯރިޓީ ނުލިބިއްޖެނަމަ ދެވަނަ ބަޣާވާތެއް ކޮށްފާނެތަ؟\nރައީސް ނަޝީދު ވިދާޅުވަނީ އެމްޑީޕީއަށް މެޖޯރިޓީ ނުލިބިއްޖެނަމަ ދެ ވަނަ ބަޢާވާތެއްކޮށްފާނެ ކަމަށް\nކ. މާލެ 13 މާރޗް 2019 | ބުދަ 14:34 5,945\nއެމްޑީޕީން ބޭއްވި ކެމްޕޭން އެއްވުމެއްގެ ތެރެއިން - ޝުއައިބް މުހައްމަދު އިގްބާލް\nކުރީގެ ރައީސް މުހައްމަދު ނަޝީދު ދެކިވަޑައިގަންނަވާ ގޮތުގައި އެމަނިކުފާނުގެ ވެރިކަން 2012 ވަނަ އަހަރު ބަދަލުކޮށްލީ އޭރުގެ އިދިކޮޅު ފަރާތްތަކުން ކުރި ބަޣާވާތަކުންނެވެ. އެމަނިކުފާނުގެ ސަޕޯޓަރުންވެސް ދެކެނީ ހަމަ އެފަދައިންނެވެ. އެކަމަށް ބާރުލިބިދޭ އެތައް ކަންތައްތަކެއް އެބަ ހުއްޓެވެ.\nއޭގެ7އަހަރު ފަހުން އަނެއްކާވެސް އެމްޑީޕީއަށް ވެރިކަންކުރަން ފުރުސަތު ލިބި، ރައްޔިތުންގެ މަޖިލީހުގެ އިންތިހާބުގެ ކެމްޕޭން ކުރެވެމުންދާއިރު، ކުރީގެ ހަނދާންތައް އާވަމުންދެ އެވެ. އެ ވާހަކަ ރައީސް ނަޝީދު ގެންދަވަނީ ވިދާޅުވަމުންނެވެ. އެ މަނިކުފާނަށް ކުރެއްވުނު ތަޖުރިބާތައް ގެންދަވަނީ ހިއްސާކުރައްވަމުންނެވެ.\nކުރީގެ ތަޖުރިބާއަށް ބަލާއިރު، ނަޝީދު ދެކެވަޑައިގަންނަވާ ގޮތުގައި މަޖިލީހުގެ މެޖޯރިޓީ އެމްޑީޕީއަށް ދޭންޖެހޭ ގިނަ ސަބަބުތަކެއް ވިދާޅުވަމުންނެވެ. އޭގެތެރެއިން އެއް ސަބަބެއްގެ ގޮތުގައި އެމަނިކުފާނު ވިދާޅުވަމުން ގެންދަވަނީ ދެ ވަނަ ބަޣާވާތަކަށް ފުރުސަތު ނުދިނުމަށެވެ.\nރައީސް ނަޝީދު ވިދާޅުވާގޮތުގައި އެމްޑީޕީއަށް މަޖިލީހުގެ މެޖޯރިޓީ ނުލިބިއްޖެނަމަ އިދިކޮޅު ފަރާތްތަކުން ދެ ވަނަ ބަޣާވާތެއްކޮށް، ރައްޔިތުންގެ ވެރިކަން ނިމުމަކަށް ގެންނާނެ އެވެ. ރައްޔިތުންނަށްޓަކައި، ރައީސް ސޯލިހްގެ ސަރުކާރުން ގެންނަ ބަދަލުތަކަށް ހުރަސް އަޅައި، ސަރުކާރުން ހިންގުމަށް ދުއްޕާން ކުރަމުންގެންދާނެކަމަށެވެ.\nހަމައެކަނިި ވިދާޅުވާ ވާހަކަފުޅެއްގެ ބަދަލުގައި ރައީސް ނަޝީދު އެ ވާހަކަ ތަކުރާރުކޮށް ވިދާޅުވަމުންގެންދަވަނީ މާޒީގައި ކަން ހިންގާ ދިޔަގޮތަށް ރިއާޔަތްކުރުމަށްފަހު އެވެ. އެމަނިކުފާނުގެ ސަރުކާރުގެ ދުވަސްވަރު، އޭރުގެ އިދިކޮޅު ފަރާތްތަކުން ކުރި، ފުރައްސާރަ އާއި، ކުރި ދުއްތުރާތައް ފާހަގަކުރެއްވުމަށްފަހު އެވެ.\nރައީސް ނަޝީދުގެ ވެރިކަމުގައި ރައްޔިތުންގެ މަންފާއަށް ނިންމި ހުރިހާ ނިންމުމަކަށް ޤާނޫނު ހަދާ މަޖިލީހުގެ ތެރެއިން އޭރުގެ އިދިކޮޅު ފަރާތްތަކުން ގެންދިޔައީ ފުރައްސާރަކުރަމުންނެވެ. ރާއްޖެއަށް ޓެކްސްގެ ނިޒާމް ތައާރްފުކުރުމަށް ކުރި މަސައްކަތާއި، ލާމަރުކަޒީ ނިޒާމް ތައާރަފްކުރި މަސައްކަތްތަށް އެކަނި ބަލާލިނަމަވެސް އެކަމުގެ ހެއްކަކަށް ފުދެ އެވެ. ސަރުކާރަށް ދަތިވާގޮތަށް އެކި ޤާނޫނުތައް ފާސްކުރުމާއި، ލޯނުތަކާއި، ދައުލަތަށް ފައިސާ ހޯދުމަށް ކުރި މަސައްކަތުގައި ސަރުކާރަށް ކުރި ފުރައްސާރައިގެ އިތުރުން، ވަޒީރުންގެ މަޖިލީހުގެ މެމްބަރުންގެ އިތުބާރު ނެތްކަމުގެ މައްސަލަތައްވެސް ކުރިއަށްގެން ދިޔައީ ކުޅޭ ކުޅިވަރެއްހެންނެވެ.\nރައްޔިތުންގެ މަންފާއާއި، ފައިދާއަށް ކަމެއް ކުރުމަށް ފުރުސަތު ދިނުމުގެ ބަދަލުގައި، އޭރުގެ ރައްޔިތުންގެ މަޖިލީހުގެ ތެރެއިން ސަރުކާރަށް ބޮޑެތި ޕްރެސަރުތަކެއް ގެންދިޔައީ ކުރިމަތިކުރަމުންނެވެ.\nދެން އޮތް ސުވާލަކީ، މިއަދާއި އެ ދުވަހާއި އޮތް ގުޅުމަކީ ކޮބައިތޯ އެވެ. ދެ ވަނަ ބަޣާވާތެއް ކުރުމުގެ ފުރުސަތު އޮތީީ ކިހާވަރަކަށްތޯ އެވެ.\nޤަބޫލުކުރަން ބޭނުންނުވިނަމަވެސް، މިއަދުގެ ހަޤީޤަތަކީ އެދުވަހު އެ ބަޣާވާތަށް ފަންޑުކުރި މީހުންނާއި، އެ ބަޣާވާތަށް މަގުފަހި ކުރި މީހުން ތިބީ އެކުގައިކަމެވެ. އެއްވެސް ޝަރުތަކާއި ނުލާ އިސްތިއުފާދޭންޖެހޭނެ ކަމަށް ގޮވުންތައް ގޮވި މީހުންވެސް ތިބީ ހަމަ އެކުގައިކަމެވެ. ފުލުހުންގެ ބެރިކޭޑް މަތިން ފުއްމުންތައް ފުއްމި މީހުންނާއި، ފުލުހުންގެ ގަޔަށް އަލިފާން ބޯޅަ އުކި މީހުންވެސް ތިބީ އެކުގައިކަމެވެ. ޤައުމީ ދިފާއީ ހިދުމަތުގެ ފާރުގައި ހަރުގަނޑު ޖައްސައި، ފާރުމަތިން އަރައި، ދިފާއީ ބާރު ހިފަން ގޮވި މީހުންވެސް ތިބީ ހަމަ އެކުގައިކަމެވެ.\nއެ މީހުން، އެ ދުވަހު ޤައުމު އެ ހާލަތަށް ގެނައި ސަބަބުތަކުގެ ތެރޭގައި، އަދުލު އިންސާފު ކަށަވަރުކޮށްދިނުމަށް ކުރި މަސައްކަތް ހިމެނިގެންދެ އެވެ. ސަލާންޖެހުމުގެ ސަގާާފަތް ނިމުމަކަށް ގެނެސް، ރައްޔިތު މީހާ ހަމަ އިސްކޮޅަށް ތެދުވެވޭގޮތެއް މަގުފަހި ކުރުމަށް ކުރި މަސައްކަތްތައް ހިމެނެ އެވެ. އާންމު ރައްޔިތު މީހާގެ ޖީބަށް އިތުރު ތަނަވަސްކަމެއް ލިބޭ ގޮތަށް ގެނައި ބަދަލުތައް ހިމެނެ އެވެ.\nއަދުގެ ސަރުކާރުންވެސް ހިފަހައްޓަމުންގެންދަނީ އެއް ހަމަތަކެކެވެ. އަދުލު އިންސާފު ރައްޔިތުންނަށް ކަށަވަރުކޮށްދިނުމަށް ކުރާ މަސައްކަތްތަކެވެ. ރައްޔިތުންނަށް އިތުރު ތަނަވަސްކަން ހޯދައިދިނުމަށް ގެނައި ބަދަލުތަކެވެ. ރައީސް ސޯލިހްގެ ރިޔާސީ ވައުދަށް ނަޒަރު ހިންގާލިނަމަވެސް، އެމްޑީޕީގެ އެޖެންޑާ 19 އަށް ކަޅިއެއް ހިންގާލި ނަމަވެސް އެކަން އޮތީ ވަރަށް ސާފުކޮށްފެންނާށެވެ.\nއެހެންކަމުން ކޮންމެ ދިމާއަކުން ބެލިނަމަވެސް، އެމްޑީޕީއަށް މެޖޯރިޓީ ނުލިބިއްޖެނަމަ، ދެ ވަނަ ބަޣާވާތެއްކޮށް، ވެރިކަން ބަދަލުކޮށްފާނެކަމަށް ބުނެވިދާނެ އެވެ. އޭގެއިތުރުން އެ މީހުން މިއަދުވެސް ދައްކާ ވާހަކަތަކުގެ ތެރޭގައި ނުވަތަ ދޭ އިންޒާރުތަކުގެ ތެރޭގައި ވެރިކަން ވައްޓާލުން ހިމެނޭއިރު، އެކަމުންވެސް އެ ފަރާތްތަކުގެ ވިސްނުންހުރި ހިސާބު ސާފުގެންދެ އެވެ.\nވަޒީރުންގެ އިތުބާރު ނެތްކަމަށް ހުށަހެޅުމާއި، ސަރުކާރުން ހުށަހަޅާ ބިލްތައް ފާސްނުކޮށް، ބިލަތައް ބަދަލުކޮށް، ބިލްތަކުގެ އަސްލުތައް ނަގާލަމުންދާ ދިޔުމުންވެސް، އެ ފަރާތްތަކަށް މަޖިލީހުގެ މެޖޯރިޓީ ލިބިއްޖެނަމަ، ރައްޔިތުންނަށް ފެންނާނެ މަންޒަރުތައް ބުނެދެ އެވެ.\nއަދުގެ ހާލަތާއި، ސިޔާސީ ބޮޑު ތަސްވީރަށް ބަލާލުމުން، ދެވަނަ ބަޣާވާތެއް ކޮށްފާނެކަމަށް ރައީސް ނަޝީދު ވިދާޅުވާ ވާހަކަފުޅަށް ބާރުލިބިގެންދެ އެވެ. މެޖޯރިޓީދޭންޖެހޭނީ ކޮން ބަޔަކަށްކަން ހާމަވެގެންދެ އެވެ. ދެވަނަ ބަޣާވާތަކަށް ފުރުސަތުދޭނީތޯ ނުވަތަ، ރައްޔިތުންނާއި ގުޅުން ހުރި ބޮޑެތި ބަދަލުތަކަށް ފުރުސަތުދޭނީތޯ ނިންމާނީ ރައްޔިތުންނެވެ.


Roalee mey in ehuntherin rovvaali Fatho\nރޯލީމޭ އިން ހިތްތައް ކަތިލި ފަތޯ\nއޭނާ އެންމެ ފުރަތަމަ ގިޓާއެއް ކޮނޑުގައި އަޅުވައިގެން ސްޓޭޖަކަށް އެރީ އަސްލަށް ގިޓާކުޅޭކަށް ނޫނެވެ. ސްޓޭޖަށް އަރައި ގިޓާކުޅޭ ކަމަށް ހެދިލައިގެން ހައެއްކަ ގަޑިއިރުވަންދެން ސްޓޭޖު މަތީގައި ހަމައެކަނި "އެކްޓްކޮށްލަ" ކޮށްލަ ހުރީ އެވެ.\nއެއީ ނިއު އިޔާ ފާހަގަކުރުމަށް ޗާޔާ ލެގޫނުގައި ބޭއްވި ޝޯއެކެވެ. ޕްރޮގްރާމް މިއުޒިކަށް ލަވަކިޔައިގެން ގެސްޓުންކޮޅު މޮޔަ ހައްދާލައިގެން އޭނާގެ ބޭންޑުގެ މެމްބަރުން އެފަހަރު ނިކަން ބޮޑު ލާރިގަނޑެއް އެ ޝޯ އިން ނެގި އެވެ.\nނަމަވެސް އާޚިރުގައި އޭނާ އަށް ވެސް ލިބުނީ ކެއްސެވެ. އެ ޝޯއަކަށް އޭނާ ގެންދިޔަ މީހާ ގެސްޓުންނަށް އޮޅުވާލުމަށް ފަހު އެންމެފަހުން އޭނާ އަށް ވެސް ލަނޑު ދިނީ އެވެ.\nމިއީ އިހަކަށް ދުވަހު އޮލިމްޕަހުގައި ނިކަން ކާމިޔާބު ޝޯތަކެއް ދެއްކި ދިވެހި ފިލްމު "އެންމެ ފަހު ވިންދާ ޖެހެންދެން" ގެ ހިތްގައިމު ލަވަ "ރޯލީ މޭ" ގެ ފަހަތުގައި ހުރި ޒުވާން ހުނަރުވެރި މިއުޒީޝަން އަދި ލަވަކިޔުންތެރިޔާ ފަތުހުﷲ އަބްދުލްފައްތާހު އާންމުންގެ ތެރެއަށް މިވަރަށް މަޝްހޫރުވުމުގެ މާ ކުރިން އޭނާގެ މި އާދަޔާހިލާފު ދަތުރު ފަށަން ޖެހުނު ގޮތެވެ.\nމީހުން ބުނެ އުޅެއެއް ނޫން ހެއްޔެވެ. ކާމިޔާބީގެ ފޮނިމީރުކަން ލިބޭނީ ހާލެއްގައި އުޅެވޭ ފަހުންނެވެ.\nމިއުޒީޝަނަކަށް ވުމަށް ހުރި ޝައުގުވެރިކަމެއްގެ ބޮޑުކަމުން އޭނާ ޕްރޮގްރާމު މިއުޒިކަށް އެކްޓްކުރަން ވެސް ސްޓޭޖަށް އެރީ އެވެ. ފަތުހުﷲ ނުވަތަ އޭނާގެ މަޝްހޫރު ނަމުން ނަމަ، ފަތޯ އަށް މިއުޒިކްގެ ދުނިޔެ އަށް ވަދެވުނު ގޮތަކީ މިއީ އެވެ.\nއޭރު އޭނާ އަށް 15 އަހަރެވެ.\n"އެއީ ސްޓޭޖަކަށް އަރައި މިއުޒިކް ކުޅުމަކާ އެންމެ ގާތަށް ވެސް ދެވުނު ފުރަތަމަ ދުވަހަކީ. ގިޓާ ކުޅެން އެނގުނަސް ގިޓާ ކުޅެ އަމިއްލަ ހުނަރު ދައްކާލުމުގެ ފުރުސަތެއް އެ ދުވަހަކު ނުލިބުނު."\nއޭނާ މި ޝޯއެއްގައި "އެކްޓްކުރަން" ދިޔައީ ސްކޫލުގައި ވެސް އުޅެމުންނެވެ. އަނެއްކޮޅުން ގިޓާ ކުޅެން ފެށުމުން އާއިލާގެ ތެރެއިން ކުރިމަތިވި ފިއްތުންތަކުން ވެސް ފިތިގެން ހުރެ އެވެ.\nނަމަވެސް ކުރި މަސައްކަތަށް ލިބެން ޖެހޭ ވަރުގެ އަގެއް ނުލިބި ހިތްމަރުވީ އެވެ.\n"އެހެންވީމަ އެގޭ ފަހަކުން ނުދަން. އެނގުނީ އެހާ މަދު ލާރިކޮޅަކަށް އެހާ ދުރަށް ގޮސް އެހާ ބޮޑަށް ވަރުބަލިވުން ވޯތެއް ނޫނޭ. މިއުޒިކް ނުކުޅެ ހަމައެކަނި އެކްޓްކޮށްލަން ޖެހުނަސް އެއޮތް ބަރު ގިޓާ ކޮނޑުގައި އަޅުވައިގެން ފަސް ހަ ގަޑިއިރު ހުންނަން ޖެހުމަކީ ވެސް ފަސޭހަވެގެން ކުރި ކަމެއް ނޫންވިއްޔަ،" މިހާރު 24 އަހަރުވެފައި ހުރި ފަތޯ ބުނީ މިހެންނެވެ.\nފަތޯ އަކީ މެޓަލިކާ އާއި މެގަޑެތު ފަދަ ބޭންޑްތަކުގެ ލަވަތަކަށް ބޯ ހޫރަމުން ގޭތެރޭގައި ގިޓާކުޅެން އުޅުނު ބޭބެއެއްގެ ހުނަރުވެރިކަން ފެނި ގިޓާ ކުޅުމަށާއި ލަވަކިޔުމަށް ޝައުގުވެރިކަން އުފެދުނު ޒުވާނެކެވެ. އެއީ މީގެ 10 އަހަރު ކުރިންނެވެ.\nއޭރު އޭނާގެ ބޭބެ މެޓަލް ލަވަތައް ގިޓާ އިން ކުޅެމުންދިޔައިރު އޭނާ އަޑުއަހަން ހުރީ އަލީ ރަމީޒާއި ޒީރޯ ޑިގްރީ އާއި މެޒޯގެ ހިތްގައިމު ދިވެހި ލަވަތަކެވެ.\nފަހަރެއްގައި ދިވެހިންގެ ހިތްތަކާ ކުޅެލެވޭ ވަރުގެ މިއުޒިކާއި ލަވަ އުފައްދަން އޭނާ އަށް މިއަދު އެނގެނީ އެ ދުވަހު އަޑުއެހި މިއުޒިކެއްގެ ސަބަބުންނެވެ. ނުވަތަ ދިވެހިންގެ ހިތްތައް ކަތިލި މަޝްހޫރު އެހެން ބޭންޑްތައް ކަމުގައިވީ އެމޭޒަން ޖޭޑާއި ޓްރިއޯ ފަދަ ބޭންޑްތަކުގައި ވެސް މިއުޒިކް ކުޅެފައި ވާތީ އެވެ.\nމާ މޮޅު ލަވަކިޔުންތެރިއެއް އަދި މިއުޒީޝަނެއްގެ ގޮތުގައި މާ ގިނަ ބަޔަކަށް ފަތޯއެއް ނޭނގުނަސް އޭނާ އަކީ ތަންކޮޅެއް ކުރިން ވެސް މިގޮތަށް ގެނެސްދިން އަމިއްލަ ރާގުގެ ދިވެހި ލަވަތަކުން އެހުންތެރިން އާޝޯހުކޮށްލާފައިވާ ފަރާތެކެވެ.\nއެގޮތުން ޑާކް ރެއިން އެންޓަޓެއިންމަންޓްގެ ފިލްމު "ހެޕީ ބާތު ޑޭ" އަށް ޓްރިއޯ ބޭންޑާ އެކު ރިކޯޑްކުރި ތީމް ލަވަ އާއި މީގެ ހައެއްކަ އަހަރު ކުރިން ނެރުނު އަމިއްލަ ލަވަ "ހާލަތޭ" އަކީ ވެސް ފާހަގަކޮށްލެވޭ މަސައްކަތެކެވެ. ނަމަވެސް "އެންމެ ފަހު ވިންދާ ޖެހެން ދެން" ފަތޯގެ ވާހަކަ އޮތީ މެއިންސްޓްރީމް މީޑިއާގައި ނުދެކެވި، ދިވެހި އުފެއްދުންތެރި ލަވަ އާއި މިއުޒިކަށް ލޯބިކުރާ ފަރާތްތަކާ ހަމަ އަށް ނައިސް އެވެ.\nފަހަރެއްގައި މިއުޒީޝަނެއްގެ ގޮތުގައި ކިރިޔާ ވެސް ހިންދެމިލެވޭވަރުގެ އާމްދަނީއެއް ލިބޭ ރިސޯޓް މިއުޒިކުގައި ކާމިޔާބުވުމަށް ކުރި މަސައްކަތާ ހެދި އެވެ. ފަތޯ ބުނީ އެންމެ ފުރަތަމަ ރިސޯޓް މިއުޒިކަށް ނުކުތީ އެ މާކެޓްގެ އެއްވެސް ކަމެއް ނޭނގި ކަމަށް ވުމުން އެންމެންގެ ފަރާތުން ވެސް ލިބުނީ ފާޑަކަށް ކެހި ކަމަށެވެ.\nމިއުޒީޝަނެއްގެ ގޮތުގައި ކުރި އަރައިގެން ދާން އޭނާ ކުރި މަސައްކަތް އެކި ފަހަރުމަތިން ވަޅުޖެހި އޭނާގެ އަޑު ދުވަސްދުވަސްގަނޑަށް ކެނޑިގެން ދިޔަ ސަބަބަކީ ވެސް އެއީ އެވެ. ރަނގަޅު ބަޔަކާ ޖެހި ރަނގަޅު ފުރުސަތެއް ލިބުމަށް އޭނާ އަށް ނެގި ވަގުތު ގިނަވީ އެވެ.\n"މިއުޒިކް ކުޅެގެން ލާރިއެއް ނުލިބޭ ދުވަސްތަކެއް ވެސް ދިޔަ. ރިސޯޓަށް ގެންދާ މީހާ އަށް ލާރި ލިބުނަސް އަހަރެމެންނަށް ލިބެން ޖެހޭ ބައި އޮންނަނީ ނުލިބިފައި. ދެން ޖެހެނީ އެގޮތަށް މިއުޒިކް ކުޅުން ހުއްޓާލަން،" ފަތޯ ކިޔައިދިނެވެ.\n"ފުރުސަތުތަކަށް އެދި މީސް މީހުން ގާތު އާދޭސްކުރި ހަނދާން ވެސް އެބަހުރި އަދިވެސް."\nނަމަވެސް އޭރު އޭނާއަކަށް އެންމެ އެދެވޭ ގޮތަކަށް އެ ފުރުސަތެއް ނުލިބުނެވެ. އޭނާގެ ހުނަރުވެރިކަމަކަށް އެހެން މީހުންގެ ފަރާތުން ލިބުނު މާ ބޮޑު ޝައުގުވެރިކަމެއް ވެސް ނެތެވެ.\nއެކަމަކު ފަތޯގެ "ރޯލީމޭ" އަކާ ޖެހިގެން ގޮސް އެތައް ބައެއްގެ ހިތް މި ވަނީ އޭނާގެ މި އާދަޔާހިލާފު ލަވަ އަށް ވެއްޓިފަ އެވެ.\nއެހެންވީމަ ދެން ކުޑަކޮށް މި ލަވައެއްގެ ވާހަކަ ދައްކާލަމާ ހިނގާށެވެ. މި ލަވަ އަކީ ޖުމައްޔިލް އާއި މަޖުދާ ލީޑް ރޯލު ކުޅެފައިވާ ލޯބީގެ އަސަރުގަދަ ފިލްމު "އެންމެ ފަހު ވިންދާ ޖެހެންދެން" އެއްގައި ހިމަނައިގެން ބެލުންތެރިންނާ ހަމަ އަށް ގެނައުމުގެ މާ ކުރިން ވެސް ފަތޯ އާންމުކޮށްގެން އުޅުނު ލަވައެކެވެ.\n"ނަމަވެސް މި ފިލްމަށް މި ލަވައެއް ލީމަހެން ހީވަނީ މިވަރަށް މި މަޝްހޫރުވީ. އަސްލު ހީއެއް ވެސް ނުކުރަން މިވަރުގެ ބޮޑު ތަރުހީބެއް މި ލަވަ އަށް ލިބިގެން ހިނގައިދާނެ ކަމަކަށް ވެސް،" ލަވަ އަށް ލިބިގެން ދިޔަ ބޮޑު ތަރުހީބާ ގުޅިގެން ހައިރާންވެ އަދި ހަމަ އެ ވަރަށް އުފާވެފައި ހުރި ފަތޯ ބުނީ މިހެންނެވެ.\nއޭނާ ބުނީ މިއީ އެއް ދުވަހަކު ރައްޓެއްސެއްގެ ގެއެއްގައި ގިޓާ ހިފައިގެން ސަކަރާތް ޖަހަން އުޅެނިކޮށް އުފަންކުރެވުނު މެލޮޑީއެއް ކަމަށެވެ.\n"ދެން ވަގުތުން ގިޓާއިން ކުޅެލާފައި ރިކޯޑްކޮށްލީ ފަހުން ކުޅެންވެގެން. އަސްލު އޭގެ މެލޮޑީ ސަލާމަތްވީ އަހަރެން ކުޅުނުއިރު ފޯނަކުން ރިކޯޑްކޮށްދޭނެ މީހަކު އެތަނުގައި ހުރީމަ. އެހެން ނޫން ނަމަ އެހެން ވަރަށް ގިނަ ރާގުތައް ފަދައިން އެ ލަވަ ވެސް ދާނީ ހަނދާން ނެތިގެން،" ފަތޯ ކިޔައިދިނެވެ.\nއޭނާ ބުނީ ލަވަ ނިންމަން ނެގީ މަސް ދުވަސް ކަމަށެވެ.\n"އެ ލަވައިގެ ހުރިހާ ކަމެއް ކުރީ އަމިއްލަ އަށް. މިކްސްކޮށް މާސްޓާ ހެދީ ވެސް އަމިއްލަ ކޮޓަރީގައި. ލެޕްޓޮޕުން. އެކަމަކު ވިތު އެކްސްޕީރިއަންސް އާއި ނޮލެޖު ހުރެގެން މި މަސައްކަތްކުރަނީ. ލަވަ އަޑުއަހާލާފައި ނޭނގޭނެ އެއީ ކޮޓަރި ތެރޭގައި އެގޮތަށް ނިންމާލާފައިވާ ލަވައެއް ކަމެއް ވެސް."\nފަތޯ ބުނީ އޭނާ އަށް ގަބޫލުކުރެވޭ ގޮތުގައި މި ލަވައަށް ބޮޑު ތަރުހީބެއް ލިބިގެން ދިޔައީ އޭގެ ސިމްޕަލްކަމާ ހުރެގެންނެވެ. އަދި ފަސޭހައިން ބޮލު ތެރޭގައި ހަރުލާ ކަހަލަ ރާގަކަށް އޭގެ ޓިއުންވީމަ ކަމަށެވެ.\nމި ލަވަ އަށް ތައުރީފު އޮއްސަމުންދާ އެންމެން ވެސް ބުނަނީ އެހެންނެވެ. މިއީ އެއް ފަހަރު އަޑުއަހައިފި ނަމަ ދެ ވަނަ ފަހަރަށް އަޑު އަހަން މަޖުބޫރުކޮށްލާ ލަވައެއް ކަމަށެވެ. ދެން އެއަށް ފަހު ބޮލު ތެރޭގައި ހަރުލާނެ ރާގެއް އަދި ލަވައެއް ކަމަށެވެ.\nފަތޯ ބުނީ އޭނާގެ މިފަދަ މަސައްކަތްތަކަށް ލިބޭ އެންމެ ބޮޑު ހިތްވަރަކީ އޭނާގެ އަމިއްލަ ދިރިއުޅުމުގައި ކުރެވިފައިވާ ހިތި ތަޖުރިބާތައް ކަމަށެވެ. އޭނާގެ މިފަދަ ލަވަތައް އުފައްދަމުން ދަނީ އާއިލާގެ ތެރެއިން އަދި އަމިއްލަ ޒާތީ ދިރިއުޅުމުން ތަޖުރިބާކުރެވިފައިވާ ކަންކަމުން ހިތްވަރު ހޯދައިގެންނެވެ.\n"މި ލަވަ އަކީ ވެސް ހަޔާތުގައި ދިމާވެފައި ހުރި ގޮތް. ކުރެވުނު އަމިއްލަ ތަޖުރިބާތަކުން އިންސްޕަޔާވެގެން އައި ލަވައެއް މިއީ ވެސް."\nއޭނާ ބުނީ މިހާތަނަށް އުފެއްދުނު އެންމެ ހިތްހަމަޖެހޭ ލަވައަކީ މިއީ ކަމަށާއި ނަމަވެސް އޭނާގެ އެކުވެރިންނަށް އަދިވެސް އެންމެ ރީތީ މާ ކުރިން ރިކޯޑްކޮށްފައިވާ ލަވައެއް ކަމަށެވެ. އެއީ "ހާލަތޭ" އެވެ.\n"އެންމެން ވެސް ބުނަނީ ހާލަތޭ ވަރަށް ވުރެ ރީތި ލަވައެއް ނުހެދެޔޭ އަހަންނަކަށް. ދެން ބޭނުންވީ އެއަށް ވުރެ ރީތި ލަވައެއް ހަދަން. އެގޮތުން އަސްލު މި ލަވައާ މެދު މިހާރު މާ ބޮޑަށް ހިތްހަމަޖެހޭ."\nކޮންމެއަކަސް ރިސޯޓް މިއުޒިކްގެ ތެރެއަށް ގެއްލިފައިހުރި މި ހުނަރުވެރިޔާގެ ވާހަކަ އާންމުންނާ ހަމަ އަށް ވެސް އައީ އެވެ. ނަމަވެސް ފަތޯ ބުނަނީ ރިސޯޓް މިއުޒިކަކީ އަދިވެސް އޭނާގެ ދިރިއުޅުން ކަމަށެވެ.